text:
4.TC哥哥有日話如果我地去迪迪尼,叫埋佢(快啲搵個伴啦)
於是又問吓舅父嘅舊同事...yeah,佢又可以帶我地入去喇!!
於是一行四大兩小免費入場,真開心!!
例位~
一個難,兩個更唔使旨意一齊望,都係有頭當贏
大門口位
其實呢位小朋友已經眼瞓
B be 瞓左,冇影到.
一入到去就見都Mickey ...收工ing!
望住佢小檬十萬個唔捨得走
咁醫肚先.行過啲gift shop,比小檬見到佢啲friend,
唔扭買玩具嘅佢都叫我買個大眼仔...
明嘅明嘅...小朋友都係會鍾意玩具,
正如媽咪鍾意靚衫,包包一樣
走喇走喇媽咪冇錢呀!!!
要去搵爸爸呀~
成功撤離!
不過到餐廳就拉咗爸爸返去,做得好!!!
食完,出發!!
小檬好鍾意佢嘅magic hat!
即刻笑哂!
當然唔少得 B be啦!
經過靚靚城堡,梗係要影張相
多唔多人 ? 睇吓相就知道
之後就去搵巴C喇,今次係我地第一次見巴C.
Hi, nice to meet you!
B be 又開始眼瞓=__=
唯有比啲餅餅佢頂住唔好瞓,影埋先.
埋位又精神哂!
之後就排咗車車,第一次玩,
比小朋友自己揸車都幾好玩嘅!
跟住就係獅子王喇
已經好遲入去,不過仲好,
小朋友興趣應該不大,啲動物出嚟又好似好啲.
不過最後小檬都係敵不過睡魔瞓著咗,
梗係,平時放學返嚟食完lunch 已經瞓,
今天撐到四點已經好勁.
完場存出返嚟之後聽到有得玩又起身,
前後都係瞓咗半粒鐘=__=
一路行吓影吓
到達!
eee.eeeeee
香港最出色嘅牛仔??
香港最出色嘅牛女?
就係去完迪迪尼B be就笑到個口咁大
Hi ~
隻手仔都開始舉高,fing 嚟fing 去,fing到我頭暈
公然挑戰我?
到喇,簡直係見到情人一樣
我講翠絲呀
你睇吓佢幾咁開心!!
staff影嘅相都唔錯
好難...影兩個簡直係超難!
B be小姐掛住玩自己對鞋
終於影到一張
之後就睇mickey show
初頭都有啲驚,
因為有啲係跳出嚟有水水滴落頭呀,好大風吹住呀..
不過後來佢都好enjoy 個眼鏡太大,
我唯有搵隻手幫佢頂住,又要攬實佢,因為一有野跳出嚟佢就會跳一跳,
攬實啲佢,等佢唔使驚.攪到我好累
Bbe就同姐姐睇,佢應該唔知道發生咩事,不過到好比心機睇
之後一行出去就見到mickey 啲精品,唔知咩事,
佢突然見到個magic hat頭cool話要買.
差不多六點喇,原來有個好朋友都嚟咗
唔知咩事冇啦啦扮瞓
一齊食吓野就去等睇花車!
原本帶埋地墊嚟諗住早啲霸位睇嘅我,遲咗食野,
結果去到梗係已經冇哂位啦..
算啦,我地唯有後排攻擊啦.
其實都係為咗小檬睇,爸爸同佢騎膊馬都應該睇到啲嘅.
我抱住B be 唔想太逼人,於是都係塘邊鶴咁...
難得喺呢個奇妙嘅世界見到我最好嘅朋友,梗係好開心啦!
佢同妹妹諗住坐喺到等煙花,於是我地就都一齊睇喇
小檬之前好驚睇煙花
好在今次都肯睇不過佢應該唔enjoy,喺咁叫爸爸走...
睇完煙花,買埋禮物已經差不多
上車小檬已經瞓咗喇...
B be 坐車嘅時間只係佢瞓咗嘅時候,其實時間全程唔肯坐,
湊住兩個去玩真係累到不得了..
好在有姐姐,唔係我地實唔掂
話好少人又唔係,又未至於好多咁,可以接受啦.
玩巴C光年都唔用取fast pass,即排即入.
winnie the pooh 排15分鐘
Bye ~
(zzz.zzz...)


c: text/html

text:
18 JULY 2009 (上午天晴, 下午3號風球大雨)
上星期同亞媽講好, 今日會帶兩個姪女去麥當當及新城市影Snoopy. 於星期五晚知道今日可能會打風, 先前都怕帶唔到兩個小朋友出來玩. 好彩, 中午的天氣都晴朗, 如果唔係她兩會好失望Lu!
我同亞媽先去接兩個姪女, 跟住帶她們去麥當當食開心樂園餐, 可惜加$20的Hello Kitty毛公仔換晒喇! 好彩, 開心樂園餐+$8一樣都有另一款Kitty玩具啫!
食完麥當當, 便帶她們去新城市廣場的Snoopy's World影相.
去到Snoopy's World, 見到好多人係門口影相喇! 啊! 原來今日因天雨關係無開門呀, 所以D人全在門口留影Lor! 一場來到, 都要影番幾張相先得o既!
無辦法啦! 姑媽下次再帶你們來過啦!
之後我們唯有入去新城市逛逛. 咦!今日有D紙品設計展Wor!
講真帶住好兩個咁細的小朋友, 加上新城市真係得死咁多人. 於是我們便步行過禾輋村搵姨婆食下午茶!
嘩! 真係好多好多年無經過瀝源同禾輋村喇! 現在d商場真係完全唔同晒Lu! 禾輋仲開了吉之島Tim! 犀利!
瀝源
禾輋
難得見到姨婆同表叔, 梗要影番張相啦. 不過亞妹 - 琪琪怕生, 唔肯影. 都係家姐 - 柔柔最叻!
下午4:00幾開始落大雨喇! 本來帶她們回亞爺家食飯o家! 但因改掛了3號風球, 加上開始勁大雨. 最後都係改坐的士送她們回自己家吧. 唯有下次再帶她們出來玩過啦!

robotstxt: allowed

filter: keep


text:
呢個吐司來自孟老師的麵包100道,她的做法似湯種所以非常軟熟,
而且充滿奶香唔使搽果醬就咁食都已經好好味!
早兩日喺街市見啲新界南瓜好靚又新鮮於是買咗舊返嚟煮,留咗
一小塊用嚟整南瓜戚風蛋糕,一舊南瓜兩食…抵呀!
自從N年前撻咗呢個芝士波波食譜返來因為實在太好食所以一直
沿用至今都不改變,每次整呢個囝囝一定好幫得手…食呀!
好耐冇整十七小時包了好掛住呀,嗱嗱聲去搓咗舊粉放入雪櫃發
酵,第二日急不及待攞出嚟整咗呢個白吐司一解相思之苦!
囝囝細個嗰陣同佢去戲院睇戲一定吵住買爆谷食,依家大個仔反
而好少去睇戲,但係仲好鐘意食爆谷,所以我間中都會整俾佢食,
今次加咗朱古力非常之香脆阿仔食到唔停口話超好食呀!
唔知點解街買嗰啲白糖糕多數都陣酸餿味一啲都唔好食,但自己
整就唔同,不但沒有酸餿味而且充滿米香仲爽口彈牙添!
上次整蛋糕卷買的肉鬆未用得晒,今次用來整麵包卷一樣咁軟熟
好味喎!
又來一個夏天開胃餸,唔使煎又唔使炸好易整,買啲金沙骨同買支
鎮江骨汁就搞掂,好好味架包你要添飯呀!
炎炎夏日呢類凍糕好受歡迎,既好睇又好食仲好易整添,而且材料
簡單唔複雜呀!
今日假期因為唔想同人迫所以冇出去食喺屋企整pizza,老公鍾意
厚批,囝囝鍾意薄批,為免爭拗就整咗一厚一薄皆大歡喜啦!
這個星期天氣非常炎熱所以什麼都不想做,今日打風冇咁熱就整咗
呢個肉鬆卷,酸甜的沙律醬同肉鬆簡直絕配非常好味!


text:
到第2日, 我地一早起身落coffee lounge食完早餐, 就出發去"chap度chap", 因為我覺得依個名真係好好笑, 所以我鐘意叫佢依個名多過JJ market! 大約11點半我地就去到mo chit. 一落車已經發現有好好好多人喇... 仲好熱熱熱... 好彩我地都自備咗2支冰凍嘅果汁, 等飲完先再響果度買! 當我地行吓行吓, 發覺"chap度chap"d嘢好似冇以前咁特別, 咁有色彩, 都有d失望!
我地行到2,3點就開始搵嘢食, 唔知係唔係天氣熱得緊要, 我地倆個又餓又累, 真係辛苦! 好彩我地行啱咗條soi, 先可以搵到d魚旦粉檔咋! 一坐底龍少就急不及待用佢"叻叻"聲嘅泰文叫嘢食, 我就唔理咁多, 一於乘機抖番吓! 嘩, 碗粉一黎到, 就有兩隻餓狗搶"bubu"喇, 真係失禮!! 我仲掛住食而完全唔記得影相!
食飽飽差足電之後, 我地又再繼續逛. 行行吓見到有個"非洲黑人憎"係度表現玩波! 唔好心邪, 係真係果d波 -- 足球! 佢好似全身都可以hold波架, 成日響度郁黎郁去, 又企又瞓, 都幾勁!

之後我地行吓行吓, 嘩, 見到龍少最心儀嘅燒魷魚, 一隻隻肥胖胖咁瞓哂響度! 龍少又點會咁易放過佢地喎. 於是我地都買咗一隻試吓, 個人仲問我地"劈唔劈" (龍少字典: 劈=辣), 龍少就當然答佢"劈劈劈"! 點知一入口就知大獲, 嘩,

之後我地都有買到d紀念品, 但係由於其他檔攤嘅小食都好吸引, 所以我地都有幫襯d啦~ 但係就太多唔知係咩嘅東西, 所以都係影相算喇~

行完"chap度chap"之後, 我地就返咗去Siam Paragon! 因為龍少要帶我去Shiseido度剪頭髮, 600babt就有top stylist幫你剪頭髮喇, 仲用齊成set shiseido幫你洗頭set頭, 真係好pro! 吹頭果陣佢仲問我想set直定曲, 咁我當然想試吓吹直啦! 嘩, 就連吹頭都有2個人幫我吹, 勁勁勁

!! 剪完之後, 龍少都話唔錯, 好過香港d"上海飛髮鋪", 真係開心龍少讚我
! 之後我地就去咗Siam Paragon 下面果間Fuji度, 我地叫咗雜錦天婦羅, sushi set, 本來想叫嘅芝士焗青口, 但係唔知點解冇青口, 所以叫咗炭燒牛扒(因為唔靚所以冇影), 同埋我嘅至愛~~蒜蓉飯. 嘩,
真係好味到不得了喇~~ 本來我想叫一碗兩份食, 咁可以食多d嘢. 但係龍少一個口快就叫咗2碗, 所以真係飽到抽筋!!

食完真係完全唔想郁.... 但係唔可以就咁就養肚腩架, 所以我地就行咗去Central同Isetan. 不過唔知係唔係之前炸彈事件, 所以d商場10點就收檔, 搞到我想睇"爸爸"都睇唔切! 跟住就落咗地下"Naraya"買拖鞋, 其他人好鐘意去依度掃貨, 雖然真係好平, 但係唔知點解我又唔特別好, 剩係鐘意佢對拖鞋, 真係幾舒服架! 於是我就買咗2對俾我同龍少, 再買多2對俾咪媽咪爸做手信. 跟住嘅節目呢, 嘻嘻~~
我地依2個懶人, 仲有咩搞呢, 咪又去咗body tune度做foot messages! 點解唔做全身? 因為太飽, 唔敢俾人拗腰囉~~

6 Jan 07


text:
因為珍妮要早走,所以未等Emily同Bess到就先用畫鬼腳方式交換禮物,仲分派埋大姐會靚靚月曆一個,之後就一齊睇毛毛娜去台灣同沙巴o既相!!
2009大姐會月曆,月曆上highlight o左大家o既生日同特別日子o架!!
等到Emily同Bess都到喇大家就邊開台同玩Uno邊等外賣食物到,開餐喇,因為平時大姐會多數係街外食,好少坐得咁近,今日成班人圍埋係飯台食飯時真係覺得好有家庭feel呀,以前大家住hall時晚晚都係咁o架,而家就真係好難有咁o既機會喇!!
食完飯繼續雀局,我,Emily,Rebec兩姐妹就坐定定睇勁歌,我都係第一次睇42寸電視咋,原來都幾大o架真係,不過唔係太習慣,好似有少少刺眼咁,不過收睇高清台真係好清好正!!
呢排咪話覺得自己好脫節o既,呢晚邊睇勁歌邊同Emily同Rebec妹研究今年o既歌,我同emily呢d已投身社會o既真係特別out,反觀o靚妹就真係追得上潮流多d,雖然佢都未至於個個新人都識,但總好過我同Emily呢兩位'姐姐'...哈哈...!!!
是晚睇電視o既十點走,唔知雀局o既又玩到幾點呢?邊個係大WIN家呀?
交換禮物之餘仲收到沙巴同日本北海道o既手信!
我抽中Emily份禮物,係一個星空投射燈同埋解夢書,好特別呀,不過解夢書係英文,要花d心機去睇,哈哈,懶!
手信,解夢書同埋砌好o左o既星空投射燈!
星空投射燈要自己砌o架,都幾有趣,我砌o左個幾鐘,夜晚黑睇好靚呀,不過一定要將投射燈放係貼近天花o既高處先最靚,但原來我屋企無d咁o既位,d衣櫃都太貼天花了!!另外,唔知係咪燈泡問題,d燈泡開o個下好光,但唔夠一分鐘就慢慢變暗,暗到得番紅色一點,睇o黎要叫我爸睇睇先得!!
剛玩時都幾光,好靚呀!!
玩得一陣就黑晒,我試過換電,但無用...


text:
Posted on
by 蝠仔
•
轉返全日工之後, 學琴時間由星期一嘅4點半, 轉到星期五嘅7點半.對上一次學琴係上個星期一, 所以今日見到個彈琴老師, 好似好耐無見過佢咁, 有好多好多好多野想同佢講. 但係上堂得果45分鐘, 又要彈琴, 可以講得幾多? 不過都用咗小小時間响吹水上面. 有人會覺得, 你有無搞錯, 俾錢去吹水?! 但係對我黎講, 雖然用咗時間去傾計, 但係我依然係學到野. 而且同彈琴老師嘅亦師亦友嘅關係, 令我對彈琴嘅興趣增大咗. 咁大個人去學琴, 已經唔係再為埋d咩考級呀果d野, 純粹就係興趣. 咁邊有人會想自己嘅興趣變成自己嘅壓力? 唔通鐘意一個木口木面咁對住你嘅老師? 而家我學琴學得好開心, 而彈琴令我覺得好舒服, 好愉快. 我生日媽咪送咗個電子鋼琴俾我, 我而家响屋企有得練啦~ 而且得閒無事, 都會去彈下, 响完全無壓力嘅情況下享受. 講真, 我開始話想要學返琴, 有幾多個人睇好? 一定覺得我三分鐘熱度, 玩兩玩就放棄. 有邊個會諗到我會繼續而且越彈越有興趣?! 老實講, 連我自己都唔睇好自己. 所以我有今日, 雖然唔可以話有乜野成就, 但係我真係好多謝我呢位老師. 係佢令到我越黎越鐘意彈琴. 而且佢亦都係我一個好好嘅朋友, 有想將一d生活上發生嘅事同佢講~! 能夠有呢種緣份, 响咁多間琴行, 咁多鋼琴老師中認識到我而家呢個鋼琴老師, 我真係真係覺得好幸運!! 雖然佢應該唔會睇我個blog, 不過都想响度同佢講句多謝~. Continue Reading


text:
新鋪環境都幾舒服又乾淨,可能期望太大,覺得食物又唔係一食難忘果D,但係當然都算係好食啦!
呢日本來約左Sana下晝去溜冰,打去溜冰場問下 private class,點知兩個細路要成$500/半個鐘,即係一人$250呀,太貴了!!見海運有架古船到港,不如去參觀下啦!飲完茶去海運攞飛,免費架~!係海運商場入面免費派發上船証,我地11:30去已經派到下午4:30場了,因為每45分鐘一場,好彩一早去攞定咋!
妹妮同Sana見親面都好似十年無見好掛住大家咁架!
趁未夠鐘去食個tea先~
greyhound D千層蛋糕唔知係咪signature 黎架呢?
夠鐘入場了!!上次去Logos Hope又係上船買書,今之上船參觀,唔知遲D會唔會有更多船定迫係香港呢?呢D活動真係唔錯呀!
SEDOV 係架有成91歲架喇!
上到船喇!要又呼又喝先叫停到佢地兩個影張大合照咋!
D水手都好友善同遊人影相架!
Sana好照顧妹妮架,佢地兩個一齊落樓梯都要拖住手
Sana落到地先會轉身扶住妹妮
好似兩個老人家咁!
又有後生仔水手哥哥
佢兩個連影相D甫士都好夾架!
經過個風口好大風吹出黎,兩個又哈哈大笑覺得好好玩!
話晒係古船,影多幾張相留下念啦
入返商場,佢地見到兒童傢俬鋪,已經一支箭咁衝左入去,原來有騎馬仔!
話咁快又玩左大半日了!


text:
似唔似魔戒嗰粒眼?
佛羅倫斯最古老嘅舊橋
步行程20分鐘正到,就喺嚟睇呢條橋
對面呢條同佢都冇乜分別,咪一條橋!
佢喺邊嗰?我都唔知...
街頭一攝
烏菲茲美術館
似曾相識?衝上雲霄吳镇宇同陳慧珊喺度同一班人跳舞嬉戲,有印象嗎?
街頭藝術家
畫工都幾得架
呢個唔洗介紹啦-達文西
美術館外牆上嘅雕像同兩位型仔警察叔叔
嘩,大偉像,好性感哦!
班底內利嘅海克力斯同卡科斯
無論肌膚,血管同骨骼都做得相當細膩,仲勁過啲蠟像,佩服佩服.
領主廣場上嘅旗幟
又一海神雕像
領主廣場上嘅舊宮
另一邊嘅海神噴泉
好多建築物都有相當歷史
佛羅倫斯嘅街頭巷尾
聖十字教堂
原來鼎鼎大名嘅米開朗基羅同音樂家羅西尼就葬身於此.
教堂前嘅一對情侶
呢度可以俯瞰整個佛羅倫斯
景色唔錯哦!
而且喺黃昏時分
多咗一份凄美感
仲可以睇到遠處嘅聖母百花大教堂
呢度都有嗰大偉像,不過都喺仿製,真個嗰係博物館裏面
嚟多兩張
好靚
夕陽西下
對面街旁種有美麗嘅鬱金香
再配上夕陽,景色幽美
當晚食意大利餐,睇到酒架上啲酒就諗起林野
,特瞪影低.
餐廳裏面仲有位歌喉一流嘅歌手唱Opera
呢度出名牛排(要價Euro70到80不等),不過我唔食牛肉,改爲豬排,一樣咁好食.


text:
3月6日星期五
選擇自由行,
最好就係冇morning call,
鐘意瞓到幾點起身都得;
瞓醒自然就去搵食啦!
呢間麵包舖係韓國好出名,
D麵包好好食,好鬆軟,
其實麵包價錢唔太貴,
貴就貴在佢哋杯咖啡,
呢餐食咗差不多$120,
所以呢個早餐係呢幾日嚟最豪架啦!
食完早餐,
我哋就去首爾塔參觀啦!
(地鐵明洞2~3號地鐵站出口)
見到Pacific Hotel直行一段路,
經中國旅行社條小路上,
就見到大大個正官庄人參專門店,
上樓梯就到纜車站;
搭纜車上到去首爾塔附近,
第一眼就見到好多愛情鎖,
韓國情侶好浪漫啊!
買票上塔頂睇到首爾全景,
可惜玻璃窗好污濁,
影相唔靚呀!
呢間柳家辣炒雞排有好多間分店,
我哋就去明洞分店試下,
又一次中招~圖片只供參加,
咪睇圖片食物好似好多,
其實一人份量咋,
我哋叫咗2人份量都覺得好少.
至於南山俗韓村,
地鐵忠武路站3~4號出口行10分鐘左右就到,
免費參觀!
唔好俾佢停,
跟住我哋去咗東大門行街街,
經過上次Do Do姐介紹過的設計廣場,
東大門,平和市場,廣藏市場,芳山市場,
足足行咗5個幾鐘,
好攰呀!
太攰啦!
返咗去明洞食韓國烤肉~姜虎東白丁,
(明洞6號出口直行見到Zara右轉直行就會見到好大個人型公仔)
我哋點咗個韓牛套餐,
烤到香噴噴牛肉包埋生菜泡菜一齊食,
真係好味到唔停得口呀!
(燒烤爐旁黃色的是蛋液嚟架!)
呢餐食咗$360左右,
抵食呀!
仲有呀,
係香港食韓燒,
燒完成身煙味,
但係韓國食韓燒,
一D煙味都冇架!
大家可以入嚟Facebook讚下我新開嘅Fans專頁呀!


text:
顯示具有 LEARNING PEN
標籤的文章. 顯示所有文章
顯示具有 LEARNING PEN
標籤的文章. 顯示所有文章
同小燑去享受一下2人世界先~
MAMI話去“拍拖”,小燑都唔知係咩意思
哈哈,即係同一個你又好愛佢,佢又好愛你既人去街囉
首先一朝早我地就出去...配藥然後行街食LUNCH
小燑買左一條「紙巾」話要返屋企同細佬SHARE
仲外賣半碟祖B最愛既魷魚酥TIM,真係乖
又食藥..唔明白點解呢個小燑成日都咁容易流鼻水
哎呀,食中藥又食到怕左要比你抖下
快快好返啦,個鼻都傷晒成日都有鼻血,好慘呀
本身食左藥都想比你休息一下唔去練唱歌
到差不多夠鐘你又醒左話想去WOO
咁當然好啦,MAMI都唔想你偷懶,HAHA
落堂LU,放一個月假
我地就多返一日出黎可以去玩下~四圍睇下野
因為唱歌個時間真係好難就到去做其他野
而家有4個星期6比我地去HAVE FUN~
好野....PLAN 下先
最想既係同小燑同祖祖B去做多一次義工先
因為之前一直都撞唔岩時間~
祖B上次又病左去唔到得家姐試過
真係一個好寶貴既體驗..值得一做!
第一個暑假,又要玩得開心之餘都要溫習下
一直以黎教小燑英文MAMI都覺得應付到
至於拼音呢,就麻麻地喇,而且唔太識
所以比小燑豬去試下上英文堂
上左第一堂,呢到原來係同LETTER LAND既教材
ANNIE APPLE,BUNNY BEN...CLEVER CAT
一般啦,當比個心理準備小燑
因為下年MAMI都想你試下去報返一個英文課程
如果HANDLE到既話就學囉
都係想你有個基礎,第時無咁辛苦
當然唔會迫住你去記去讀既
不過落堂見到豬米燑亂寫個“A”字
又將D顏色是但油完就算都有D嬲
咁問下點解啦?!又話無顏色筆~
唉....咁聽日自己有一盒要比心機D喇
加油!!!!
唔經唔覺原來都差不多係最後2堂了
完左呢個話劇唔知仲有無新既班岩小燑呢?
BAPA今日應承左陪我地去玩下,一齊出發啦
又係送左小燑返學之後就同祖B去食早餐
YUMMY!!!YUMMY!祖米睇黎食得好滿足
可能呢個係一個習慣~習慣左星期日食薯餅?
一望到條電梯就會指上去話“MUM MUM”呀
HAHA,又唔似餓得咁緊要呀??!
接左家姐我地就去四圍行下啦
好耐都無同你地去影相,咁岩呢到好多PANDA
祖米都學識分咩係“PANDA”,叻仔呢
不過呢D假PANDA就嚇親祖B囉.....
點都唔肯企埋去影相,仲拍心口話**驚**
真係無用豬,又要驚又要想睇
同2隻百厭星行街真係一件唔容易既事呀
想買野的話真係難,2個都無時停
行到一陣投降了,我地都係去食下野就算喇!
祖B要返屋企訓覺!BAPA再帶家姐去公園玩下
然後小燑話:我今日好開心呀!
是嗎????MAMI聽到之後都變得好開心喇
唔知係咪因為大個女所以唔多需要訓晏覺?
還是呢排玩多太多所以唔願訓?
小燑都係唔係訓得幾好咁.....
放左學約埋澄澄同佢細佬一齊黎食野同玩
上次競技日之後應承左澄澄打“千秋”仲未去
小朋友會記得大人講過既野咖嘛
而且我地都唔可以握小朋友~
所以食飽飽就係屋企打“千秋”,HAHA
出面又陰天~仲要我同澄澄媽都係拖住2個
真係去唔到公園囉,好彩屋企有個細“千秋”
玩完又唔肯訓一陣既小燑4點又要上中文堂
而家小燑識既字真係愈黎愈多呀
有D好深既字都認到~有幾個字係特別難記的
『看』同『有』就係成日都分唔清啦
『在』又成日都唔記得,其他都OK既
放左學返黎就慘LU,喊到傻左
因為小燑扭眼訓真係好煩
無目的咁喊,喊左成40分鐘都唔停
有時MAMI都任得你喊一下既
舒發下感情都好~平時成日忍住
可能小燑驚喊會比MAMI鬧囉
BB呀,你唔好成日都扮堅強啦!
MAMI會好擔心咖!!
你大個左之後都係呀,有咩事都要同MAMI講呢
唔好收埋係心入面一個人唔開心呀
I LOVE YOU VERY MUCH!!!
今日IVY 老師咁岩教畫CARB
小燑呢2晚餐都係食蒸蟹
所以畫完畫就出黎問MAMI食唔食
哈哈,唔食喇~食到怕了
又畫完一本畫簿喇!好快...
不知不覺都畫左差不多1年啦?
起碼見到你慢慢愛上畫畫
加油喇~
晚飯好開心呀,今晚好多人
舅公,公公,婆婆,阿姨,姨丈...
一齊去左食小燑最愛:壽司
食到個個都好飽好飽
舅公又飲左好多好多
祖祖一個BB食左好多三文魚
食飽當然要行下消化下啦
BAPA帶左小燑去睇鞋
然後訂左2件衫去影相著
MAMI好鐘意小燑對鞋仔呀
我著好似好誇張咁~哈哈
所以...都係買比小燑著LU
仲未習慣返幼稚園既時間成日都問點解要起身?我地去邊?返咩學?要做咩呀??而且今天第一宗投訴發生了...唉小燑近日都比較“缺乏”信心同愛經常都扭計~又要人人都FOCUS住你老師今日話食點心快既小朋友獎蝦片食點知豬米燑係到發呆同老師鬥望一陣最後老師梗係唔比蝦片你啦!點知放學一見到MAMI就話唔開心?唔肯同老師BYE BYE??真大膽!哈哈
同老師傾左一下,要多D留意小燑既情緒呢個小朋友最唔好就係會偷聽大人講野~~小燑未訓醒又要返學喇,個樣勁嬲!!!仲問MAMI做咩要影你?影你嬲囉 ~你嬲既時候最好笑.
雖然係咁,但每次放學都係玩到唔捨得走
今日同祖祖黎接埋家姐去公園玩
哇....差D熱暈阿祖呀
都係秋天先開始去公園喇~
返到屋企我地3個都好似游完水一樣
又到左一星期一次既“中文”堂了小燑好似好期待咁,真係咁好玩??第2堂喇,學咩字呀???「好」「生」「來」「心」今次無上次咁容易記嗎?其實個「好」字MAMI都有教定小燑讀下老師話小燑讀會連老師講既每個字都背出黎HAPPY BIRTHDAY 生日呀,「生」好...耐..呀...!「來」好好笑呀,次次都連聲都扮埋仲有老師話個「心」字變左哈哈笑係有D似既,所以成日講錯左所以,呢個星期要比心機溫書喇唉...最無奈既事又發生了MAMI竟然將小燑D學費跌左搵左一日都係~“唔見左”傷心,成個下午都唉聲嘆氣啦點知豬米燑可能聽到MAMI話唔見錢?訓覺時候突然自己講:“MAMI,我大個搵多D錢比返你啦”乖呀,你乖就夠了大個左要照顧細佬呀,哈哈當然,唔可以掉低MAMI同BAPA啦
差D開心到喊呀,我的小燑識字了試堂的第一天很順利呢一路以來都覺得中國字很難學每個字都有意思的,要記,要認英文雖然難讀,但都係26個字母嘛MAMI都自覺中文程度差之後發現原來BAPA更豬將個難題交比老師吧~讀中文90分鐘既堂,豬米燑玩得好開心小朋友真係奇,只要岩FEEL就無問題一入到去就除鞋同MAMI揮手BYEBYE等左10分鐘都無咩異樣就離開學校LU同婆婆&陪祖行一陣街再接家姐1個鐘之後....老師出黎話小燑好乖仲學左4個生字,實在不可思議呀然後帶左小燑出課室試讀哇哇哇.....真係學識喇「上」「學」「開」「了」呢個咁興奮既時刻畢生難忘呀最好笑係讀「了」字~永遠都講3次的,「了了了」原來老師話教既時候係讀3次的最後小燑話好鐘意係到返學雖然很貴,都好值得還有意外驚喜呀: 國語返到屋企訓晏覺同豬米燑傾下計先小燑話:今日“老師”同我地玩好開心老師講國語咖,叫“溫老師”
雖然只係“溫老師”3個字...但都好叻叻
又到左每個星期最鐘意既畫畫堂喇小燑畫左佢最愛的昆蟲:LADYBUG一出課室就係咁話畫左指甲蟲?????聽到MAMI一頭霧水之後先話LADYBUG!哦~~~~原來你想話“小甲蟲”嗎???近排都好少同小燑去玩撞岩今日落完雨又著左新水鞋試下同小燑去跳水氹啦小朋友最開心都係做平時唔可以既事跳水氹,最簡單的快樂開頭都有D怕MAMI會鬧既小燑見MAMI都一齊跳先放心玩有時..真的覺得比你太大壓力好啦,我地一齊放鬆一下啦I LOVE YOU~~~~


text:
今日要去大鵬灣拜山,早前應承媽咪要求,七點半要係樓下餐廳等,所以就算尋晚去了沙田訓,明明直接去上水會係最方便,都選擇了清晨五點起身,讓太陽哥哥車我回青衣,等可以陪媽咪一齊搭巴士去上水!
返到屋企洗左機衫,斷斷續續只係訓多15分鐘;七點半準時去到樓下餐廳,七點八收到威哥電話,佢同媽咪訓過籠,剛起身,食唔切早餐,係巴士站等喎...
係上水會合埋姑丈姑媽表姐,上到深圳有私家車接我地直去大鵬灣,爽!
車程個多小時~~
信教關係,只預備鮮花已足夠.
呢度背山面海,風景確唔錯!
呢d工人真係好...都唔知點講,一有人黎掃墓就即刻跟晒過黎,由路口跟到您去墓前,再係您面前做晒戲,咪就係為攞錢...
公公婆婆之墓,d花好靚呀!
拜完山後又坐返個幾鍾車程,去福田區的『金悅軒』飲茶,呢間酒樓係大酒店入面,所以好乾淨,服務都好好,野食又好味!
望出去好似同去左萬豪差唔多咁!
今次拜山有表姐一家一齊,感覺溫馨同開心好多,好似去旅行咁,希望以後年年都到一齊去就好喇!
之後坐的士去深圳灣過關,再坐巴士出旺角,表姐第一次搭呢d旅遊巴呢!
到旺角陪細妹行左陣朗豪坊,跟住我過中環睇醫生拎藥膏,再坐火車去灣仔接太陽哥哥放工;見面後第一件事係太陽哥哥帶我食提左好耐的『13座牛雜』,多謝佢咁有心記得呀!其實我聽人講係大坑個間架,我唔知呢度有,亦唔知有冇分別,不過都真係好好味呢!
再搭叮叮去銅鑼灣行街,遇上免費派發新出的 zero coca-cola,我地都拎左罐解渴呢!
跟住搭地鐵去旺角,先食壽司後睇戲!
太陽哥哥尋晚己買定飛啦,好期待劉若英新戲『隱婚男女』:
隱婚男女好好睇,拍得住單身男女,雖然後者多點笑料;而呢套有攪笑的哈林大哥,Eason演老實老公亦演得很出色;除劉若英外,演Eason老婆的女仔亦好靚女,太陽哥哥仲笑說呢套戲的大陸女演員靚過早前華仔的我知女人心入面的很多很多呢!
講返內容,其實夫妻間的誤會,往往因唔坦誠出事,所以真係值得反省;而戲入面Eason老婆其實都很講理丫,知道老公有必要隱婚後亦好合作,仲主動幫老公除下婚戒,其實這老婆很體貼呢!最衰係有個教壞人的損友,教壞晒...所以呢,女仔唔開心時,最好搵返d有正能量既朋友傾訴好d!睇完呢套戲後,我覺得明白男人多左,但又好矛盾;我明白Eason工作的身不由己,但到擺明同女上司有曖昧時,始終...冇貓唔食魚!作為女人,應該絕對信任老公,還是任由老公去接觸曖昧和分不出底線呢?其實,女人只要百分百的安全感和坦誠,只要盡責的老公平時已滿足到老婆呢方面,相信老婆就唔會亂諗了!當然,男人最怕女人cher同煩,愛問野問到篤,所以有時都選擇了逃避或美麗的謊言;我都有呢個毛病,所以都努力改善中,因為有得揀,還是冇壓力的坦誠相處比較正面!
睇完戲返青衣再戰戲棚,又食呀!
今日北上大鵬灣拜山外,又去埋旺角,中環,灣仔,銅鑼灣,青衣,又係另一個好犀利的一天!


text:
iKON Tracker 尋失物 大頭蝦必備
上班族朝朝都「呢咁 Hea 」,出到門口先知漏低銀包鎖匙電話,分分鐘好大鑊!筆者發現 Indiegogo 上面嘅初創產品 iKON Stacker 失物追蹤器就最啱長期處於忙亂狀態嘅大頭蝦嘞!
iKON Stacker 體積小小,利用 iKON App 將佢同自己部電話同步之後,就可以將佢放喺隨身物品,例如手袋,銀包等.若果趕住出門口搵唔到呢啲物品,就可以用電話追蹤,喺 70 米範圍內,iKON就會發光同發出聲響.如果唔見電話,亦可以按一按追蹤器,電話就會隨即發出聲響,唔使借人地電話打俾自己咁傻豬豬啦!
另外,用家可以 Set 返個 Geo – Fencing,當你同個人物品分開一段距離,電話就會發出提示,咁就唔怕出咗門口先發現漏低野啦!若果真係不幸喺街外唔見貴重物品,仲可以開啟 CrowdFind,號召附近嘅 iKON 用家同你一齊定位失物添!
其實市面上都有唔少呢類為大頭蝦而設嘅電子追蹤器,但好多時都設定到你個人稍稍同件物品分開,追蹤器就會呼叫,都咪話唔煩!而 iKON 嘅 Silent Zone 功能,就可以自訂靜音區域,相對地 User friendly.iKON 嘅另一樣吸睛賣點,就係可以充埋遙遠自拍控制器,多人自拍就再唔使伸到隻手直哂咁辛苦啦.產品而家仲喺集資階段,大家不妨上 Indiegogo 支持一下.


text:
嗰次之後,我的起心肝摷晒屋企神沙出嚟,原來有成廿幾蚊咁多.都係費事煩嘞,一次過攞去銀行存晒佢.銀行櫃位個哥哥仔見到我堆神沙,先係做咗個好古怪嘅表情,跟住一路數一路笑.原來神沙真係咁唔受歡迎,用嚟買冇人肯收,攞去銀行存又俾人歧視!
自問懶到出汁,出街一定唔會袋散子包,買找番嘅散子就袋住,返到屋企儲埋喺個兜度,結果就越儲越多.自從有咗八達通已經好好多,起碼搭車唔使再煩.後來有埋自動增值八達通,出街就直頭free過Carefree添.不過硬係有鋪頭要與民為敵,將價錢定到甩甩咳咳,仲要唔肯收八達通,擺明係歧視我呢懶人.講真,其實十四個九同十五蚊,對於顧客嚟講又有乜分別呢?所以我最鍾意十蚊店,冇晒零頭,最啱我呢懶人.不過最近屋企嗰間十蚊店都要行成二十分鐘,都係唔好搞我嘞.
最憎就係蝕本城,價錢冇個齊頭,又要唔收八達通.除非PK超市冇得賣,否則我一定唔會幫襯佢.其實價錢使乜定到咁甩咳啫,有round up,有round down,拉上補下,條數咪一樣?連街市檔口都用晒五毫子做單位啦,師奶阿伯咪一樣冇問題?至於唔收八達通,就真係好失敗嘞,分明係唔想做我呢懶人生意.雖然話八達通會抽佣,如果可以做多生意,條數一樣喺番度.
話時話,我又唔係抗拒所有神沙,外國神沙就會儲埋當旅遊紀念品.我又唔係話覺得外國嘅月亮圓,其實我都仲有一大堆港英時代嘅神沙,其中有個係男人頭嘅斗零,過多一百幾十年就發達喇!


text:
話說當年臨近會考,已經唔使再返學.有日喺屋企溫緊書,一個平時冇乜兩句嘅鄰居竟然登門造訪.我同佢根本講唔上有乜嘢交情,淨係知道佢都係同一屆嘅會考生.寒暄咗幾句就入到正題,原來佢想交流吓會考嘅嘢.我都覺得有啲奇怪,點解佢會知道我係一個高材生呢,雖然敝校當時仲係處於垃圾級別啫.再傾多兩句至知佢係讀文科,咁就冇乜好交流啦,因為我讀理科.見我面有難色,佢亦唔再轉彎抹角.原來佢知我讀嗰間係官校,想問我攞啲中文科試題嘅內幕貼士.都唔知好嬲定好笑,莫講話我根本冇乜嘢內幕貼士,就算真係有,我都唔會醒佢啦.就當我有,但係醒咗佢又對我有乜好處呢?如果啲料係堅嘅,棧多個香爐多隻鬼.如果係流嘅仲弊,佢實以為我存心跣佢,話唔定會尋仇添.估唔到佢十幾歲人思想仲咁幼稚,以為教育署會派晒啲試題俾官校.有時間溫吓書仲實際啦,竟然做埋晒啲咁無聊嘅嘢.
打發完佢之後,我直頭由心度笑咗出嚟,因為我好肯定有一個人會墊我底,雖然只係中英數三科.講真,如果佢係虛心求教,我都會醒啲好嘢俾佢囉.當然唔係內幕貼士啦,不過第六感話俾我知,嗰年一定會出「深情與至誠」呢篇範文.事實證明,我嘅第六感好堅,嗰年真係出咗.至於條題目係點就一啲印象都冇喇,因為我都冇揀到嚟答.唔揀嘅原因係我根本唔認同作者嘅觀點,就算勉強答都肯定唔會答得好,所以我直頭費事嘥時間溫呢篇添.
如果我冇記錯,呢篇文章嘅主旨係:要有好嘅文學作品,先決條件係作者要懷有深情同至誠,否則就算造詣幾高,都一定會露出馬腳.文章引述咗上面提及嗰兩句詩,指出袁大才子其實好涼薄,從「白骨」二字就可以睇到.對於作者嘅觀點,我當時並唔認同.首先,我唔覺得嗰兩句詩有問題.而且,只要枝筆掂,又有乜嘢寫唔出呢,如果會露出馬腳,都係因為功力未到啫.
不過隨住閱歷增長,我又有咗新嘅體會.原來點老奸巨猾都好,啲人都會不自知咁流露出本來真面目架.就好似上面提到嘅兩個賤人(咁啱都係姓李嘅添),即係發表四川地震天譴論嘅嗰件蛋散,同埋致力游說歐美圍堵中國嘅嗰條狀棍.呢兩個賤人凡係中國嘅嘢都鬧,表面上都不知幾大義凜然,等人以為佢地係愛之深責之切.但係睇清楚啲佢地嘅言論,就會發覺裏面充斥住惡毒嘅咒罵,簡直係同中國有不共戴天之仇,想置諸死地而後快.都唔明點解呢啲賤人都會有市場,唔通香港人真係睇唔出佢地嘅用心?
所以話呢,其實名家哲人嘅觀點絕對好有參考價值,睇嚟會考取消咗範文真係好不智囉!不過話時話,我到而家都仲係睇唔出袁大才子嗰兩句詩有乜唔妥,唔通我嘅中文水平真係咁低?
Skull map, S21 Concentration Camp, Phnom Penh, Cambodia
National Museum of Anthropology, Mexico City, Mexico
Bosra, Syria
Ancient royal tomb, Axum, Ethiopia


text:
開車去酒店喇 今晚住 韶關麗宮國際旅遊度假區 有得浸溫泉架 不過我地無浸 我驚污糟 ~
落車 到酒店門口喇 d 酒店人員着白色長袍架 第 1 次見 唔知以為係醫生 @.@
韶關麗宮國際旅遊度假區
酒店大堂係無關門架 所以食正風位 好鬼凍
今日天氣 9-10 度
好多自駕遊 = 好多人 @.@
風水魚
都唔錯 叫做乾淨 不過好奇怪係地板 唔係地毯
框框框
離遠見到張吊椅好開心架 勁想坐添 不過當妳見到嘅時候 妳就會....
房間望出去 個境唔錯架喇 有山有水 哈
見到有人 "浪" d 衫喺露台 濕凍喎 會乾咩 ?!
丫 去到大陸真係發覺無奇不有 酒店大堂有個小型噴水池 有個女人居然用黎洗手 咩人黎架 咁之後安排上房啦 見到成堆人企喺路中心 原來係叫服務員比洗頭水梘液 但佢地好似想搶咁囉 8 個人包住架車 之後我地入房啦 佢地鬼殺咁嘈 妳聽得出係房頭大聲叫到房尾呀 真係人都顛 所以我同里奧大人講 下次情願比多小小錢 都唔去大陸玩呀 估唔到里奧大人都係咁諗 大陸有幾靚嘅景都無用 d 人嘅質素真係好唔掂 完完全全影響哂去旅行好開心嘅 mood ~
6 點食中式自助餐 無奢望食物會有水準 最緊要係熟就得架喇 但實在太凍 我主要係食白粥取暖添呀 ~
天氣勁凍呀 要有 d 米氣 所以食黃蘿蔔壽司 又好味喎 蓮藕片辣辣地都唔錯
黑椒牛仔肉好味呀
白粥 + 辣菜甫 食完之後 從此愛上呢個配搭呀
炸芋泥丸 ?! 里奧大人拎架 佢食咗啖話好煙韌 所以比我食哂 ^^
餐廳都好闊落架
8 點睇神話瑤族歌舞表演 ( RMB88/人 ) 勁喇 計埋我同里奧大人 全場觀眾得 6 個人咋 台上表演者就有 9 個人呢 哈 我幾鍾意睇 d 民族表演架 支持下嘛 本來係 70 分鐘 但 45 分鐘就做完 因為其中有 Part 係要同觀眾互動 但實在太小觀眾 所以取消咗囉 ~
韶關真係好凍好凍 濕凍最攞命 真係凍到連涼都唔想沖呀 沖完之後即捲入被窩 但一樣咁凍 開咗暖氣都無用 ~
頭先同領隊訂咗隻靈芝走地雞 ( RMB80 ) 但差唔多 10 點先送到黎 真係差 d 瞓着呀 其實無咩特別好食架 不過想咩都試下咁啫 ~
靈芝走地雞 - 有個膠袋裝住 d 熱辣辣嘅靈芝湯汁 不過好鹹
隻雞唔係好大隻 不過都食唔哂
呢兩支西藏冰川礦泉水 飲完會容光煥發呢 ^^
食完都 11 點幾喇 聽朝 6 點半 morning call 好有去旅行 feel 呀 不過真係未黎消化哂 就要瞓喇 ~
呢日行程完畢 ~


text:
終於到佐星期五, 係去羅浮宮影相既大日子. 今日11點3左右去到, 去到佢會問你有無食物帶黎, 佢會幫你keep住, 等你方便隨時拎黎食. 然後佢就比條locker鎖匙我地, 之後就上去準備換衫化妝.
今日幫我化妝既係阿Ling, 好開心, 因為之前上網睇人講佢好掂, 所以我一早就request佐佢, 佢個妝果然化得好掂呀, 化到我隻豆豉眼又圓佐又大佐, 好開心~~ 同埋佢set個頭都好靚呀, 完全係我想要果類型. 我望下前後左右其他新娘, 個髮型都麻麻地, 我仲心諗, 比著我我真係一定唔鍾意佢地果D髮型…
妝同set頭大約用佐兩個鐘, 係我化妝期間流沙包就揀禮服, 佢試佐三套, 最後要佐套黑色有D閃閃既. 之後就落去開始影相勒, 今日幫我地影相係既細Sam, 因為我之前request既大Sam比人book佐喎… 唔緊要啦, 應該都會影得靚靚既!!
細Sam先幫我地試影佐兩張相, 一張係微笑, 一張係露齒笑, 比我地睇覺得邊隻笑容好D. 我就似乎係露齒笑好D, 但流沙包就唔識笑, 佢平時影相都唔笑既. 跟住就開始正式影相勒, 初初影唔係好習慣, 因為會擺埋D平時你唔會擺既post, 要拗腰, 戚膊, 擰頸, 伸下巴… 有D難度, 擺好佐仲要定住一陣唔郁得, 都幾攰. 細Sam成日叫我笑得開心D, 燦爛D, 比多D笑容, 但我已經笑得好勁啦喎… 最痛苦係流沙包, 要個唔識笑既一日內不停咁笑, 但佢交唔足貨, 細Sam又係成日叫佢微笑, 比多D笑容. 哈哈, 好高難度.
影到大約五點就換晚裝同轉妝, 然後就集中影室內景, 呢個時候開始有D攰, 心諗想快D影完. 影到差唔多八點終於都影完啦, yeah~ 因為我地得兩套衫, 唔駛好似人地咁影咁耐, 我見其他新人仲要換民族服繼續影, 真係佩服佢地! 我地兩套衫, 唔計化妝時間都影佐七個鐘.
後尾我地就換番便服同落妝, 執齊D野就落去埋單同約揀相時間. 因為流沙包upgrade佐禮服$480, 我唔識分咩叫乾濕粉樸所以買少佐個乾粉樸, 要係佢地度買一個$15, 新郎化妝$90, 同埋我地要佐set可以即日拎走既數碼合成相, 一set兩款每款兩張共$198, 所以今日埋單都要$783. 我地約佐星期三黎揀相呀, 好緊張呀, 唔知影得靚唔靚呢??
總括黎講, 阿Ling化妝真係超掂, 細Sam幾好人, 會講好多野引我地笑, 同埋我見佢都好比心機影, 每個景都起碼影六, 七張, 雙人影幾張, 我單人又影幾張, 流沙包單人又影幾張. 同埋數碼合成相本來得四張相, 但細Sam free多一張單人相比我, yeah~ (雖然張單人相影到我塊面腫佐… 無辦法我一笑得勁就係咁, 但細Sam每次都叫我笑得再燦爛D, 好擔心其他影出黎果D都係肥面…)
係羅浮宮total九個鐘, 影完出黎成個人散晒…


text:
30/06/2008(星期一) 天晴 巴黎 → 聖米切爾修道院 (Mont St.Michel)
今朝食咗早餐六點就落街啦!
哩到啲地鐵淨係入閘要比票嫁咋!出閘係就咁行出去就得嫁啦!
但好多本地人都唔比錢買票,就咁喺哩個出閘位行入嚟!但我哋千其唔好學呀!比佢哋捉到要罰成八九十蚊歐羅嫁!
好順利六點半倒就去到羅浮宮站,見咁早咪去羅浮宮影吓相囉!噚日人山人海,今朝幾寧靜幾舒服呀!
好啦!夠鐘行去旅行社集合嘞!咁臨出發緊係去吓洗手間啦!諗住旅行社實有洗手間比我哋用啦!哈…就遍係冇,佢叫我哋去對面餐廳,過到去搵咗輪原來要落地牢重要比錢呀!
今日哩團都幾多人,每人派張入場卷就上車嘞!
上咗車之後分別有英文,日文同意大利文嘅廣播,但因為實在太早起身好倦所以原全聽唔到講咩就瞓咗啦!大槪兩個鐘倒啦就到咗一個休息站比我哋去吓洗手間同抖吓!B女媽咪一直好想喺歐洲哩啲休息站嘆返杯咖啡,今次終於如願以償啦!
然後再坐多兩個幾鐘,聖米切爾山已經出現喺我哋面前啦!
但入去修道院前先去間酒店食晏先!哩餐團費包埋嫁!都幾好味吖!但同枱嘅意大利人話嘛嘛哋喎!
頭盤 - 煎蛋
主菜
甜品(芝士涷)
飯後咖啡 ~ 正呀!
食飽飽入城啦!
聖米切爾山座落在諾曼第省嘅西南端,一個遠離法國本土嘅小島.圍繞住聖米切爾山係一大片嘅沙洲,潮漲時成座山都會被海水包圍住.而山頂嘅修道院係整座山城最矚目建築.
修道院(Abbaye)由8世紀時開始興建,原本只係一個祈禱所,後來喺11世紀開始被修建成本篤會修道院,而且不斷增建城牆,歌德式教堂,鐘樓同尖塔.喺法國大革命時重做過監獄;直到1874年,法國就列佢為保護文物同埋開放比遊客參觀嘞!
我哋被分成兩組,講日本一組,講英文同意大利文又一組,然後開始遊覽啦!一點幾開始行但四點三要上返車都幾趕.
迴廊2列拱門係利用聖米切爾山東北方部分採開恩產石灰岩,上面有葡萄葉等浮雕
被喻為西洋驚異的驚異樓
個導遊一邊講兩種語言我哋就係咁跟住佢,係咁向上行,一心諗住佢同我哋上到最高之後會解散自己行,但佢都唔停咁講,同埋後來先發覺條路係one way嫁!我哋過咗係唔可以行返轉頭嫁啦!唉…好多地方諗住返轉頭先影最後都係miss咗!我哋跟到咁上下幾就決定唔跟佢,比返啲耳哃機佢之後自己行呀!
哩朵唔知係咩花呢?淨係喺哩個修道院見過,其他地方都未見過呀!佢好得意好特別呀!(後記: 終於查到啦! 叫做西番蓮,係熱情果嘅花嚟嫁!)
好快就四點啦!雖然只係沖沖咁遊覽哩座修道院,但哩個地方的而且確係值得一嚟!真係好壯觀,好靚.
返上車又瞓一陣,六點七又比我哋落車去吓洗手間,買吓嘢食!
返到巴黎已經九點三啦!咁我哋又去羅浮宮影夜影啦!但等到九點九都係影到黃昏咋!
成十點半先叫做黑啲,因為重想去鐵塔影所以哩張雖然個天未黑晒都算啦!
咁跟住去夏瑤宮影鐵塔夜景,但去到好多個出口都封咗,咁唯有喺一個比較遠嘅出口出,但出到去夏瑤宮被封咗唔入得,條街好多警車同差人,唔知發生咩事但冇辦法影到鐵塔.我都諗住放棄嫁啦!但LH話要去鐵塔個站試吓,咁我哋又嗱嗱淋搭兩個地鐵站落去鐵塔到,一出站就見到個鐵塔但唔完整囉!不過算啦好過咩都影唔到!但唔知點解今晚啲燈係籃色呢!我之前睇人哋啲相明明係黃色嫁喎!
影完又嗱嗱淋走啦!因為都十一點九啦!我哋唔係好清楚尾班地鐵開到幾點,都係唔好玩到咁盡啦!十二點幾終於返到酒店,睇到電視原來今晚十一點嗰陣法國總統同好多人為咗歐盟唔知啲咩喺夏瑤宮做緊亮燈儀式呀!唔怪得封晒路啦!唉... 我哋都唔知係好彩定唔好彩嘞!
食: 早餐(熱狗): €5.10
咖啡(休息站): €1.40 + €1.20
行: 巴黎 à聖米切爾山 :€158x3 (包修道院入場費及午餐)
10 Carnet: €11.10
其他: Toilet: €1.00
住: €110.00 (三人房)
手信: €3.00


text:
9:15 開車離開輕井沢返東京,車程都要三個鐘左右.由輕井沢離開先行國道 43 號,呢段路都有上山落下既路,所以我地仲要用條雪鏈.當去到碓氷軽井沢,跟住就上高速公路 「上信越自動車道」,直去東京.係上高速公路前,我係一個空地停左車,開始拆雪鏈,大約 20 分鐘就成功拆完雪鏈.一上返高速公路,我隻黃金右腳終於解封,比行油,直上 110km/h,爽晒!
大約 12:15 去到酒店,本來諗住先寄存行李,不過酒店方面好好,佢比我地提早攞房.房間有 20 平方米,附設簡單廚房及露台,景觀好開揚.係酒店後面有個叫 Tokyo Fashion Town 既商場,商場內咁啱有郵局,我就帶條雪鏈寄返去草津町.寄條咁重既雪鏈,只係須要 ¥620,比我預計平好多好多!
由台場揸架車去豐田吾妻橋店還車,然後行去附近既晴空塔,順便係晴空塔個商場食午餐.商場內有一間叫「トリトン」 既回轉壽司店,因為呢間店係 Tablog 都好高分,我地去到門口都見好多人排緊隊等入去! 係日本食回轉壽司,差極都有個譜,而呢間店既壽司算係中上既,價錢又唔太貴.
本來想上去晴空塔睇下,去到售票處,見到¥2,060 一位,好鬼貴,所以冇上去,只係商場行下.商場三樓有間 Jump Shop,喜歡日本動漫既朋友一定唔好錯過!
有十年以上冇去過淺草,而晴空塔離淺草都幾近,所以我地行到 5:00 左右,就坐電車去淺草行下,影下相.淺草除左行淺草寺及仲見世商店街,最近好多雜誌都介紹一間新開既購物商場 「まるごとにっぽん」,呢個場主打係可以係呢度買到日本唔同地方既名產及手工藝品,食到日本唔同地方既美食.
今晚我地訂左去野田岩本店食鰻魚飯,野田岩本店係榮獲米芝蓮既一星飯店.我地去到被安排一間獨立房間,我叫左一個 ¥6400 既「鰻三楽コース」,先有一份前菜鰻魚凍,一層成啫喱狀既鰻魚汁包著一塊鰻魚肉,好香鰻魚味,好特別.跟住上左個白燒鰻魚,塊鰻魚冇加醬料黎燒,再放係一個有熱水係底保溫既盒內,呢塊鰻魚燒得好好食,唔會太肥.呢個餐最後仲有我最期待既鰻魚丼,另外附上漬物及鰻肝清湯.個鰻魚丼比預期係差,入口冇咩炭燒香味,個飯比汁搞到好濕,我食左一半開始有膩既感覺,唔係好想食,最後要用唔好浪費既心態去食晒去.我都係比較掛住柳川同名古屋既鰻魚飯!
9:45 坐車去汐留既 Caretta Shiodome 商場,因為有聖誕至新年期間燈飾睇.日本仔整燈飾真係好靚,一大片燈海,加上燈光不同的閃爍方式,再配上音樂,直情係一場表演!睇返香港中環,尖東既燈飾,廿年如一日,都只係用燈膽砌圖案同寫字,唉!真係失禮!
10:15,已經好夜,我地仲唔捨得返酒店.東京好就好在係一處夜一夜都可以搵到野做既地方!我地行左去銀座既驚安の殿堂繼續 Shopping, 行到成 11:30 先坐車返酒店!


text:
一百五十一隻小精靈唔知大家捉咗幾多隻呢?我聽到唔少朋友捉咗100款以上,限定怪又未有得捉,有巴打已經對《Pokemon Go》興趣慢慢減退.咁唔知如果比你捉埋金銀版小精靈你又點睇先?網上就流出咗下一次《Pokemon Go》更新要點,今次立即同大家搶先睇!
1》繁殖系統
金銀版比紅藍綠黃版最大進步當然係繁殖!今次更新後每一款小精靈都會隨機分配性別,當兩隻同款小精靈同時放入背包,佢地就會隨機「喜歡」對方,隨後就會生出小精靈蛋!新一代小精靈會比父母有更佳能力,要突然原有小精靈能力上限完全無難度!
2》嬰兒系統
新圖監更新後,會出現更多「嬰兒」系列小精靈.金銀版中比初代版本出現更多進化分支,透過全新「嬰兒系統」,玩家可以選擇進化路線,得到更多以往從未遇過又或者捉極都捉唔到嘅小精靈!
3》進化系統
除咗「嬰兒系統」,仲有一個新進化系統.部份初代小精靈去到金銀版都有進化版出現,今次更新入面亦會被重現!不過要進化都唔係易事,除咗要收集夠Candy之外,更需要配合進化素材,進化素材將會喺遊戲中唔同Pokestop出現.睇黎如果你想要強勁嘅新世代小精靈,大家都要努力行多幾步喇!
4》新御三家
去到新世代,當然唔少得金銀版御三家- 菊草葉,火球鼠,小鋸鱷.今次呢三隻菊草葉,火球鼠,小鋸鱷都會加入遊戲入面!要拎到佢地其實唔難,只要你進化到一隻新嘅金銀版小精靈,又或者生咗一款嬰兒系小精靈就OK架喇!
新更新係唔係好吸引呢?要玩到其實唔難!下世就得架喇!(?)
----以上內容全部虛構,如有雷同,只屬好運----
睇完大家可能覺得好興奮,可惜呢幾張圖片其實都係Fans 自製圖片,唔少日本同外國網友都以為係官方野,仲不斷share.官方就澄清咗全部都係假野,不過今次事件中都睇到玩家們心意,希望往後更新版本有5成似呢個「流出版」相信大家都心滿意足架喇


text:
Joanne Cheuk's blog
Wednesday, October 5, 2016
Go natural
香港空氣咁差,皮膚每日吸收到咁多有毒素嘅嘢已經好大負擔.科技進步但愈來愈多人有敏感皮膚好大原因都係日常嘅chemicals.洗錢保養塊面同body,但最尾都係用一堆容易刺激肌膚造成敏感嘅化學品我真係唔想.多年嘅教訓,令我意識到點揀護膚品,foul咗好多brands.
1. 全天然成分
其實好多可以喺植物淬取嘅嘢對我地都好好,例如燕麥,大米,熊果等.改用天然成分嘢,身體可以吸收少啲化學物,時間慢慢代謝有毒物質,對身體都好啲.而有化妝品洗頭水用到矽咁嘅chemical,會好易令毛孔閉塞生暗瘡咁.
2. 無人工色素香料
如果香味係源自本身原料我一啲都唔介意,但artificial嘅香味就對保養皮膚一啲幫助都無.我唔會想搽上身.即係,食嘢都唔想落咗好多味精或者香味劑咁解.
3. 無防腐劑例如parabens之類
有研究顯示防腐劑對人體呼吸道系統有害,而且皮膚吸收咗,有機會增加生cancer風險.就算覺得病呢啲嘢話唔埋,但防腐劑可能會令皮膚敏感爛面,咁都夠我地驚啦.
4. 無animal-testing
好多大家熟悉嘅skincare同cosmetics brand都做animal-testing,不過通常好多獨立細品牌都唔會.香港人對呢方面意識都無外國咁高.但其實,過程好殘忍,而且成效唔高,亦可以有其他更準嘅實驗可以做,無必要用動物㗎.
因為做過美容界PR,我見識到global beauty brands 嘅一枝product價錢好多都係去咗marketing & sales.我已經唔信咩嘢吹到好勁嘅成分,因為好多時只係綽頭.花巧嘅廣告同包裝都吸引唔到我.而且,一啲標榜用有機天然材料嘅product嘅天然成分只佔好少比例,完全係green-washing,呃消費者!呢啲brand有好多,例如Origins, Aveda, Neutrogena等等……
雖然天然護膚品未係主流,好難買,但咁反而令我更想發掘好用有良心嘅獨立100%天然品牌.自問手頭上,唔係所有product 100%都天然,但都決定咗之後寧願選擇啲天然嘢,起碼用得安心啲,又eco-friendly啲 :) 對地球出一分力!有次拎住部DSLR喺上環影相,經過PMQ,都喺本地品牌Bathe to Basics買咗啲handmade in Hong Kong嘅嘢.有機會再講吓.不過,如果真係要推薦一個多人認識brand,Fancl算係唔錯嘅,無防腐劑.
講咁多,其實係想希望大家以後買skincare真係要識選擇,例如知道樽嘢係咩,先決定俾唔俾錢.講真,天然野可能價錢貴,但above all, you take responsibility for your skin. :)
Tuesday, October 4, 2016
點解唔再做YouTuber
直到依家,我個電郵都仲會不時收到試用邀請,有時見到都眼火爆.因為唔洗用,都知成分唔好得去邊.而做咗PR後,份工日日對住啲beauty嘢就怕,最後就決定quit咗拍片.因為我只係做到五千幾個subscriber就停咗無拍,送我試用嘅,都唔係咩大品牌.但我諗返轉頭,都慶幸無接到.因為接得就要接受以後自己嘅片censored咗先出得街.
雖然無拍片後消失咗,但其實用咗好嘅product,好想即刻同人share嘅諗法一直無變過,以前做crew做完service坐喺galley同同事傾計,或者依家有時啲frd問我用咩product,當我up一啲佢地無聽過嘅brand,講講吓就feel到佢地唔想聽.都明,因為好多人對出名嘅品牌,搵個女明星代言就會好有信心.不過問完我又唔想聽,其實好無癮 :( 所以就打返blog詳細啲share我覺得真係好嘅嘢.


text:
今日下午拎左少少 time off,約會Clement & Jayden!
先同佢地係guest house食飯,小日朗宜家好好玩啦,成日要draw人attention,又容易氹到佢笑喎!
小日朗識分好多身體部位啦:
最攪笑係佢成餐飯係咁餵我食佢跌到成檯都係的麵包碎囉,每餵完一啖仲自己拍手一次架!
繼續執緊d碎,全餐飯我都好忙碌咁...被餵,不過我好enjoy!
飯後有段小插曲,就係諾諾突然留鼻血,仲係勁流個隻,好在guest house 近 clinic,即刻搵 Dr. Kwong幫手,最後先冇事咋!跟住表姐車Jayden返屋企,我就帶諾諾上音樂班,因為怕諾諾又突然留鼻血,所以坐係課室出面等佢落堂,唔敢去第二度呢!
落堂諾諾見到我地好開心喎~~
跟住我地去捐血,點知...表姐又捐唔到!已經係第二次捐唔到啦,上次d血唔夠鈣/鐵,今次又因為尋晚食左頭痛藥所有唔可以捐呀,真係激死人!><
不過因為仲未係放工時間,捐血站無咩人,諾諾同表姐就係我身邊一直等我捐晒成包血;過程表姐做旁述,同諾諾講解成個損血過程,正所謂由細個學起麻,諾諾都聽得好投入!
捐完血有餅餅同野飲,亦係諾諾最開心的時間,佢望住個 high tea 餅乾開心到呢~~
今日係今年第二次捐血,咁就拎左定期損血章啦!


text:
起點 : 坑尾村站穿過露天停車場 , 就見到呢個休憩公園
你睇禾坐住支大炮笑到淨係見到脷仔
要開始做嘢喎
呢個公園最多既嘢就係櫈
石柱上面介紹下兩個景點
呢條圍村保留咗高高圍牆
今日熱C9 , 借一借鄧氏宗祠個門當坐坐
飛飛你伸長條頸睇………咩
哦 ! 飛飛你都識食 , 呢到至出名就係香蕉糕糕
睇定路線圖一陣就知點行Lu
飛飛 : 明哥三軍未動糧草先行呀 !
佢哋星期日唔開架 , 星期六條龍特別長
飛飛 : 係咪攞定籌 , 一陣間返轉頭 ?
既然未有得食 , 貢就行出大路 , 小心單車徑喎
輕鐵站隔離最近完工既文化康樂大樓
銀座個圖書館都搬咗嚟 E 度 , 禾睇咗喇啲書仲未送齊
禾走捷徑去下個景點
聚星樓
呢厝係天水圍南 - 第一個公共屋村天耀村
禾坐呢隻輕鐵就返到屋企
哈哈 ! 當然矛貢快走得啦 , 個Job先啱啱開始
有矛用過呢亭波枱打波??
呢啲磚仔地巧去水 , 巧快乾 , 巧快跑得
禾係乖孩子要返學
飛飛 : 禾匿埋咗都比你搵到
禾要反捉依欣
淨係影相咋 ! 禾唔要滑落去架 - 驚驚
哈哈 ! 巧 C 服
而家沿單車徑跑去河畔緩跑徑
先經過靚靚天瑞路公園
見到 E 條斜路就過橋
呢到係禾既跑場
行程到此 - Hea 遊全程需時 2 小時


text:
8月10日,我地d酒店package全都無包早餐,爸B同Danny叔叔6點就起身去左跑步,返黎沖涼後我地集合落街食早餐.雖然9點鐘左右,但係都已經有手信鋪開左門了.呢幾日天氣都好好,但係好晒又好熱呀
我地尋日見到以前去札榥食過間"時計拉麵",本來呢日想去食早餐,點知早得滯未開門
行過Family Mart,見到Olaf 沙律杯同Frozen 三文治呀
最後去左食Starbucks, 呢個冬甩入面有cream cheese都幾好味架!早餐後妹妮跟auntie 同Cheryl 行返酒店,我同爸B,Danny叔叔就行去牧志站攞車,今次租左架7人車呀!
攞車後返酒店途中見到妹妮三個仲行緊街呀,我地一齊返左酒店check out, 執行李上車去!
第一站係去左附近既奧武山公園玩,為左呢條超長滑梯專程揸車來架!可惜原來關左維修 -_-
唯有玩下附近其他遊樂設施啦,呢日好晒呀,馬上補防晒
條超長滑梯都係好似呢條一樣係好多圈筒組成,所以一定會滑得到,不過無得試果條玩條短短地既啦
仲有韆鞦,難得妹妮同Cheryl有得玩都唔覺得熱!其實熱到汗流背夾,真係直標汗呀!
玩左一陣終於上車了,Danny叔叔買左雪條比我地食,真係透心涼呀!
開車向恩納出發,我地book 左resort酒店,好期待去到北面進發
車程大概40分鐘左右,但係妹妮都居然瞓著左
沿途都係海邊,風景唔錯架!
終於到達了!!我地住呢間Kafuu係正Sunmarina resort對面,附近都有好多其他resort,餐廳同便利店,呢度都算方便
Resort個lobby都幾靚呀
但係等check in都等左一陣,因為當時1點左右但係兩點先可 check in
等緊之際唯有睇下個水池
終於有房喇!!呢間係Cheryl佢地既,入到黎真係正過係那霸果d好多呀,又大間又有露台,仲要有埋洗衣機可以洗衫,正呀!!
直情成間apartment,可以住好耐都得呀!!
嗱嗱聲落去deli食左晏先,呢度d lunch set 都唔貴,都係一千円一份,而且幾好味!
青咖喱好味哦!
妹妮明明食意粉但係居然有粒飯係面上,邊樹黎架???
食飽後到我地間房ready check in 了!我地間房同Cherly果間size差唔多,但間格有d唔同
無左open kitchen,但係多左個超大浴缸
望出去左邊果間就係新開既Monterey resort了
間房都好正呀
出發了!!!其實北面有好多景點,但係想走馬看花都未必睇得晒架,我地首先去名護既海中展望塔
之前天氣預報話日日都會有雷雨,雖然天色唔算好好,但係總算好天,而且超熱,我地買左飛行去個塔要好遠路程架! 好彩買埋玻璃船飛,一次睇晒兩個景點
行左好耐先到碼頭呀
好彩10分鐘左右就有船到,而係碼頭都算有d風
就咁望落海已經有好多魚仔同蟹仔了
有左自拍神棍,爸b平時只係揸機,而家都會影相了!!!(YAY!)
今次自拍左好多相呀!!
終於上船了!
妹妮暑期初參加左個nature detective summer day camp,日日有outing, 仲去左海下坐玻璃底船,所以佢一上船就熟晒地頭.但係佢上次海下坐船係一條魚都無架!只有珊瑚咋
但係呢度水底有好多魚呀!!
船上阿伯突然拎出魚糧,100円一盒可以即時餵魚,啱晒兩個細路
呢度除左睇魚仲有潛水架,不過唔知妹妮幾時先可以玩呢?
睇完魚我地去海中塔
呢度都有得餵魚架,兩個女仔又猛餵一番
呢度一樣有好多魚搶食,兩個都猛話比d大魚搶晒野食,好唔公平呀
海中塔其實就係係海中起既塔,有部份座落水底
原來入面都好細咋,有兩條單向樓梯上落,一落到黎d冷氣好勁架!同地面戶外溫度差好遠呀
就係透過呢d𥦬口望到出面d魚,係海洋既魚呀,同水簇館既係唔同架
有幾條nemo添!
下一站係菠蘿園,呢個係去沖繩必去地方,不論旅行團同自由神都會去既景點
因為有菠蘿車坐,雖然自動導航,但對小朋友黎講咁樣圍繞菠蘿園一週都幾好玩呀!
園入面有好多小菠蘿呀,但係多數未熟都仲係青綠色,只有小數黃色菠蘿咋
坐完菠蘿車就係行商店街,呢度有任食菠蘿呀!妹妮同Cheryl食左好多呀
除左鮮菠蘿仲有好多菠蘿做既產品架,幾個食唔停,尢其妹妮不嬲都好鐘意去試食,呢度任食真係啱晒佢呀
d菠難都唔算平架!我地買左小小手信
d菠蘿公仔都幾得意架,不過影下相夠了 :D
跟住Danny叔叔話要去一間餐廳食晚飯,沿途都幾偏辟,去到見到一間古屋咁,好似幾特別噃
因為無訂位,我地walk in問下有無位先,出面有個花園,d枱櫈,韆鞦都用木做架,好古舊咁
嘩,有位呀!一入到呢個大廳,係半戶外架,無𥦬口架,但係好古色古鄉呀!
沿住呢條樓梯上二樓 (幅相係落緊樓梯去廁所既)
我地坐樓上係有玻璃𥦬既...即係有冷氣嘞,舒服好多!因為呢幾日真係好熱
雖然有玻璃隔開出面d花花草草,但係望出去一樣有feel,只係多左冷氣啫
呢度主要食豬肉,聽聞沖繩出名既Agu豬,我地聽到個名覺得好似同BB講野叫佢奀姑豬咁,哈哈!
我地點左shabu shabu 同BBQ,兩仲風味試齊
Shabu Shabu 呢碟其實好肥,媽me本身食唔到肥豬肉,但係試左一塊,d肥肉係爽既
d火爐都好精美咁架,因為呢度叫'大家',我地一路黎既時候都話去'大家樂'食飯.妹妮話 : 日本d大家樂點解靚過香港果d咁多既?
離開時再影多張地下大廳既相,唔知咁'露天'法,夜晚會唔會好多昆蟲呢?
原來呢晚有"超級月亮"呀!唔怪得妹妮都話日本個月光又大又圓過香港既月光啦!
返屋企前我地仲去左lawson買煙花,食雪糕!點知買錯左,買左唔係有火花果d而係火箭炮一樣飛出去果d! 影相一d都睇唔到 :(
沖繩第二日完,歎番下張大床先!


text:
難得來到宜蘭羅東,梗係要去羅東夜市見識吓順便醫肚啦,一般台灣夜市都有嘅嘢食佢哋都有,我哋循例都叫咗小熊燒,花枝丸同呢期都幾hit嘅骰子牛來食,另外艾菲仲試咗個好足料嘅蚵蛋包,不過啱啱炸起勁辣口唔太食到味,至於個三星蔥肉串就真係超好味,香口得來又好juicy,不枉我哋喺高溫下排咗半個鐘等食.
至於燒腩仔呢...唔知係唔係嫌熱又唔太知我哋來做咩,初頭不停發忟買咩畀佢都話唔要唔食,仲行行吓扭米高抱,即你大少熱大人抱住你都好熱㗎喎,米高終於頂佢唔住買咗杯鳳梨汁來KO佢,艾菲都要同佢解釋一輪我哋來做咩同點解咁熱咁多人,佢先叫做好D無再扭.
呢個一來到就買嘅小熊燒,都唔知等咗佢幾耐先成功得到佢嘅垂青,後尾發現D嘢食真係堅好味,就識得來同我哋爭食啦﹗
台灣夜市又點少得小朋友玩意,但艾菲入咗錢先醒起燒腩仔係唔識
雖然唔識玩扑傻瓜又夾唔到公仔,不過就勁醒咁識拉我哋行返轉頭,話要玩呢架紅色車囉﹗
食飽買埋呢個好出名嘅諾貝爾奶凍做是晚宵夜就返民宿啦, 都真係幾好味同抵食,不過要雪所以唔可以帶返香港做手信.
返房沖完涼又來瘋狂sir滑梯啦﹗Hyper到震不停跑來跑去大笑大叫,好彩間房喺地下唔會嘈到人﹗
有個爸爸仲教佢將D波拎上去,再逐個喺滑梯到Sir返落來...
媽媽正常D,只係教佢暱埋入個窿到冷靜吓...
玩玩吓連呢個墊滑梯底嘅砌圖膠墊都唔放過...
花咗勁多口水,畀佢玩到成十一點幾,先終於成功氹到佢上床瞓,臨瞓都仲猛話好鐘意呢個「新屋企」(為咗令佢感覺有親切感D,我哋將所有住嘅酒店都統稱為新屋企),其實我哋搞咁多嘢都係想你玩得開心姐,宜家見到你咁高興艾菲就心滿意足啦﹗
Day 1 HK>宜蘭 part 1


text:
話說琴日一個反對外傭爭取居留權嘅組織(愛護香港力量)發起遊行,打算由維園行去狀棍黨總部,抗議佢地喺外傭居留權嘅立場.點知未出發就俾兩幫民鼠聖鬥士(中大左翼學會同社會主義行動)截擊,搞到進退不得.雖然警方介入調停,班聖鬥士唔止唔理,仲即刻進入極度興奮狀態,全力衝擊警方防線.結果當然係求仁得仁啦,既然班友博拉,警方定必一力成全,最後拉咗19件.被拉嘅廢青當中,有幾個好熟口面,包括嗰位瞓街鼠輩中堅份子,即係攞綜援做另類社工嗰件長毛飛.
事件嘅導火線係外傭居留權官司,雖然我對單嘅立場好清晰,不過呢樣並唔係今日要講嘅重點.無論對單嘅立場係點,我都唔會阻止持不同意見嘅人發聲.此謂之尊重言論自由,係民主社會不可或缺嘅核心價值.班友用實際行動阻止人地遊行,等同用暴力剝奪他人嘅言論自由,難為班發開口夢都講民主嘅聖鬥士會做得出!班友連民主係乜都唔知就學人去搞民主運動,直頭同大陸文革時嘅大煉鋼有得揮!
對於有中大學生牽涉在內,如果係以前,我會覺得痛心或憤怒,家陣反而冇乜太大感覺,只係得啖笑.先有高錕校長嘅搶咪事件,再有針對董建華嘅畢業禮之亂,中大學生一早已經俾人愛搞事嘅印象.班友一而再,再而三咁尋釁滋事,要嬲都唔嬲得咁多啦.況且班友掛住搞事,無心向學,遲早會自嚐惡果.記得睇過壹仔嘅專訪,講嗰個搶高錕咪嘅學生讀書唔成中途退學,淪落到要做地盤.我絕對冇職業歧視,亦唔覺得做地盤好折墮,不過呢個肯定吾係嗰位學弟嘅人生目標!喺搶咪事件中,高錕校長話唔需要懲罰有關同學,因為佢地冇做錯.我知道高校長好人,不過就有啲婦人之仁.我都同意懲罰可免,不過開導就必需,用暴力侵犯他人嘅言論自由,又點可以話冇做錯呢?!講真,而家嘅大學生真係俾啲校長縱壞晒,個個都極其自我中心,鍾意做乜就做乜,完全唔會考慮其他人嘅意願.
雖然話叫囂,搶咪,搗亂呢啲根本就係班民鼠聖鬥士阻止其他人發聲嘅慣常技倆,早已見怪不怪,不過今次單有啲唔同,性質嚴重得多.以往被搞嘅,通常都係政客,高官,或者公眾人物,佢地從來都有好多機會發言,俾人搞吓都唔會有太大影響.但係今次就唔同,俾人狙擊嘅只係普通市民,就好似你同我咁.點解有部分市民會覺得佢地有權阻止其他市民表達意見呢?如果呢班友支持嘅政客做咗凸首或者喺垃圾會取得控制權,我又會唔會連呢個blog都唔准寫呢?借用一個琴日被截擊嘅阿伯嘅金句:呢啲叫做民主咩?
雖然我對呢班民鼠聖鬥士極度反感,不過都有樣要讚吓,就係佢地起碼有番啲方向感.有上過香港各大網上討論區嘅人都知,民鼠陣型人士對於持不同意見者嘅回應,一律都係左狗或者共狗.其實邊個先係思想左傾,佢地好似完全搞唔清楚咁.琴日搞事班友就擺明車馬,毫不掩飾佢地嘅左傾立場.哈哈,今次真係可以學吓啲民鼠陣型人士喇,等我都鬧番句先:死左仔!
澄清:
上文提到有中大學生讀書唔成,走咗去做地盤.記得真係睇過一單咁嘅報導,但係就搞錯咗個當事人.原來有關學生唔係搶咪嗰個,係淫褻學生報嘅搞手至真.對嗰位無辜受到牽連嘅搶咪同學,本人深表歉意!不過班友成日尋釁滋事,真係分唔清佢地邊個打邊個,一時搞錯都情有可原啫!


text:
納米豪宅?
本來想寫另一個題目,不過hold住先,因為呢幾日睇電視同報紙,見到本埠某地產發展商鋪天蓋地既樓盤廣告,標榜其新盤住客可盡享「納米海濱貴豪生活」喎.
據我呢個科學白痴既理解,「納米」者,即係一米既十億份之一 (唔好問我有幾多個零,我數學程度只有小學六年級,總之係好微細啦),乃一度量單位而已,本質上同毫米或者厘米冇分別,咁點解呢個新盤又可以叫做「納米」呢?我諗左幾日,可能班宣傳大員有以下既弦外之音:
- 呢個新盤既單位大小,只係好似「納米」呢個概念一樣咁纖細;
- 呢個新盤既單位大小,全部係以「納米」黎做量度單位,令一眾買家買樓時自我感覺良好,可以大大聲同人講哇你睇我個單位既實用面積有成xxx,000,000,000,000.... 納米咁大丫有咁多個零頭我住既唔係豪宅係咩丫;
- 呢個新盤既單位,可以望到只能用「納米」黎做量度單位至計得掂既「海濱」景色;
- 呢個新盤既住客,雖然可以過住「海濱貴豪生活」,但呢種咁中產咁優雅既生活原來只屬「納米」式,即係人地d大戶人家個個星期環遊全世界去唔同既「高而富」球場落場打番十八個洞既同時,呢個盤既住客就只能去個d處於鬧市既所謂golf club (唔係「高級」),對住幅空地係咁開波開足兩粒鐘跟住同人講喂我成日都去打「高而富」球的唔係貴豪係咩丫,又或者係人地d大戶人家每年飛去法國波爾多既私人酒莊品酒同大宴親朋既同時,呢個盤既住客就只能落樓下既百佳 (你放心一定唔會有惠康的) 買支唔知邊度出產既紅酒跟住仲要為左易入口少少所以溝埋可樂一齊飲又同人講喂我而家飲wine丫唔係貴豪係咩丫;或者
- 呢個新盤既住客全部都係「納米」一族,即係每個月既人工好「納米」,每個月份糧供埋樓之後就變得更加「納米」.
究竟下次本埠既地產商賣新盤時,仲可以用咩噱頭呢?


text:
次次寫遊記都有D 壓力,
照片太多我又寫得太慢, 寫寫下又會寫左其他o野,
好似今次又寫左希望工程先,
好驚又試爛尾
星期六我地又飛喇, 要快快手寫埋個沖繩之旅先~
第3日由酒店早餐開始
之前果晚CHECK IN 後都未睇過間酒店,
我地今次住宜野灣
會o係呢間酒店住3晚, 我地決定左每朝都試唔同o既餐廳,
第一日我地揀左日本餐廳
小齊o既早餐, 又係生果餐為主,
除左生果係咩時候佢都肯食之外, 其他食物佢好多時都係話唔食就唔食
o係飛機我有時都會幫佢order 個fruit plate meal,
比起childmeal 佢似乎更喜歡 生果餐
呢度o既日本餐廳o既自助buffet 都算ok的
雖然我覺得d o野食麻麻, 但種類都夠
苦瓜真係度度都見
食完個早餐上返房, 我地間房有個balcony, 望到海景的~
仲見到有人玩"野球"
難得佢地唔怕熱, 我就企o係露台一陣都覺得好鬼熱
小齊今日o既造型
菠蘿仔係佢個女咁樣, 成日拎住
成11點先去到我地今日第一個景點 -- 首里城
首里城即係以前o既琉球王國o既王城
根據近年考古發掘推定,在琉球國的三山時期(11世紀 - 14世紀),首里曾是中山王國(首里按司)都城所在地.1426年首里按司尚巴志統一三山,建立琉球王國後,以首里城成為王城.(轉自維基百科)
而家係一個景點 首里城公園
呢個時間o黎真係熱到呢...
皇城o既建築其實都幾中國風
我地今日係做好地道o既遊客,
周圍望下影下相咁
呢度除左一個展覽館係有冷氣, 其他地方都係純天然地...熱
咁o係度做皇帝都唔係好盞咋喎, 個皇城熱成咁o既
影相都係好難得有舊雲遮一遮, 小齊先肯一齊影
真係一路都好似曬崩頭咁
參觀完首里城我地去食o野, 睇d 旅遊書介紹o黎到~~街市
典型o既日本市場, 土特產, 生果, 雜貨...乜都有d
婆婆見到已經叫我地預定時間比佢行下
我地去左市場2樓食lunch先, 呢度主要係食海鮮
其實都唔知邊間好, 搵d比較多人幫襯o既應該ok啩~
o係呢度其實係可以自己o係樓下街市買海鮮, 交比呢d 食店代煮,
我地見隔離枱買左龍蝦呢~
不過我地唔係好識揀同講價喎...所以都係叫現成吧
叫左幾樣o野
不過坦白講, 唔算好食, 只算係可以,
下次我都未必會再試果種, 你明白的~
食海鮮我仲係覺得香港o既好!
食完o野行下市場買d 手信
呢度買o既手信, 雖然都係要格價,
但比起早兩日見o既舖頭, 呢度普遍賣得平d
我地都o係度買左d 手信
行完街上返車, 你睇下, 擺o係車上o既朱古力餅變左咁樣
你可知出面有幾熱!!
小齊都熱到變晒樣... 仲話d朱古力變左屎~
又要去下一個景點喇~
其他沖繩之旅文章:


text:
今日約佐11點上去某某日本公司見工, 地點係尖東, 尖東我真係唔多熟, 又係兜黎兜去先搵到地點, 又大風又凍, 嗚~~ agent話呢間公司唔會嘥時間2nd IN, 所以一次過見晒HR, 日本人, 同一個女人. 佢地個HR好勁呀, 日文好流利呀~ HR問我自我介紹用日文定英文, 我話兩樣都得, 於是就叫我用日文自我介紹. 明明段自我介紹我係背到滾瓜爛熟, 但係當時就講到甩甩cut cut, 於是我唯有用笑容搭夠. 個HR好好人, 佢用日文叫我唔駛咁緊張, 大家當傾下計. 跟住就由日本人先開始發問, 問我介唔介意出差同OT, 我而家公司有幾多日本人係度, 問我去過日本咩地方, D日文係香港學定日本學, 個日本人仲問佐好多野, 但我都唔係好記得勒. 跟住就到個女人用英文問我, 我已經唔記得佢當時問我咩, 跟住就用普通話問我家庭狀況係點, 我相信佢聽得出我D普通話... 唉~~ 然後佢地有問我係而家呢間公司做佐咁耐, 應該都有D野吸引到我, 佢地問我公司福利係咪好好, 我話係呀, 佢地問我公司有咩benefit, 我就如實講出黎, 跟住佢地問我bonus係點, 我就話我而家有16個月糧, 佢地聽到即刻話呢度無咁多喎, 我即刻話你地basic salary高呀麻, 哈哈, 我好白痴呀~~~
成個interview大約係40分鐘左右, 其實我一直都好緊張, 我聽到個心係度猛咁跳, 因為我真係N年無見過工啦. 好彩成個過程都算順利, 我自問表現唔叫好好, 但總算大部份聽得明個日本人講D咩, 我聽唔明果D個HR都會幫下我.


text:
恭喜,恭喜!孫柏文今日想首先恭喜隔籬《案內人隨筆》尹思哲兄嘅新書出版!書名叫 做《Web 2.0大引爆》,題材當然圍繞Web 2.0.咁思哲兄基本上將Web 2.0界定為user generated content,即係話如果你嘅網站想追隨Web 2.0模式去運作,你網站上面提供畀用戶嘅內容,都要係由用戶群提供,互相分享.
例如壹傳媒嘅網站,不論文字,相片,短片等等,都由公司提供,所以係百分 百Web 1.0.而壹網站唯一係Web 2.0嘅部份,就係文章嘅尾部,有個叫「我的意見」嘅討論區畀讀者留言.《金手指》嘅「我的意見」討論區,就有啲好似「我唔明一個EQ咁低嘅所謂金手指點 解仲可以響度日日寫嘢……」之類嘅留言.呢啲留言唔係寫畀我睇,係寫畀其他讀者,用戶睇.
Web 2.0靠用戶群提供內容,亦即係話冇其他用戶,個網站就會冇用.例如,壹網站得一個用戶,只要肯燒錢,壹傳媒都可以提供大家日日見到嘅新聞內容.又例如 Amazon.com得一個用戶,只要股東肯燒錢,個網站都可以維持龐大嘅選擇.不過,大家試諗諗如果eBay或AdultFriendFinder得一 個用戶,嗰個用戶又可以同邊個進行買賣同交流呢?(係,eBay同AdultFriendFinder先至係Web 2.0始祖)
賣家玩嘢買家唱衰
不 過,有如思哲兄喺新書話齋,玩Web 2.0唔係新與舊,老與幼嘅分別,而係心態上嘅區別.擺個網站出嚟畀用戶分享文字,相片,短片,不論有幾小眾趣味,露骨,不雅等等,個網站都要尊重佢哋嘅 活動自由.要刪除,都應該由用戶互相制衡,例如,eBay就有個feedback機制,賣家玩嘢,買家就可以寫衰佢.討論區嘅人離題,就有起題嘅用戶板主 刪除.就連YouTube都畀用戶將短片flag做inappropriate.
做唔到咁樣嘅權力下放,例如搞個討論區吓吓驚有人會留粗口,就好難成功, 不如唔搞算數.好多人認為YouTube已經係Web 2.0嘅表表者,不過今日孫柏文想 為大家篤個比YouTube更Web 2.0,更權力下放嘅例子.噚日,我哋姊妹報《台灣蘋果日報》,用咗「台灣版YouTube 『很快會有』」做頭條,即係話好快就有繁體中文版,係指好快就會由YouTube公司提供一個繁體中文版.
其實,我哋特區有個網站叫做 anobii.com,網站係為咗畀用戶有機會分享自己「書櫃有乜嘢書」,畀用戶互相比較.創辦人就係以前寫《蘋果批》嘅宋漢生,佢開呢個網站,都係想拋 磚引玉咁知道其他人睇過啲乜嘢書,同埋佢哋覺得好唔好睇.不過,宋漢生係個「三文兩語」嘅書蟲,所以一開始已經想令個網站有多個語言版本.
意大利版48小時面世宋 漢生嘅解決方法,就係將繙譯網站嘅工作交畀用戶,anobii將需要繙譯嘅詞彙,整喺個目錄表上面,用戶跟住就可以喺啲詞彙隔籬,一個一個寫上其他語言嘅 繙譯.只要有95%嘅詞彙被用戶用某語言繙譯,anobii就會啓動嗰個語言嘅版本.Anobii現在有九種不同語言版本,除咗中英文之外,其他都係由用 戶繙譯.
我問過宋漢生:「你都唔知佢哋繙譯得啱唔啱,因為你都唔明佢哋寫乜,點搞?」佢話:「如果真係譯錯,啲用戶會自己改.」佢仲話,唔知點解突然間有 好多意大利用戶,每日都有二百個新用戶.結果,從第一個詞彙被繙譯成意大利文到可以啓動意大利文版嘅anobii,只係用咗48小時.
各位,你想搞Web 2.0之前,就問吓自己,有冇宋漢生將權力咁樣下放嘅勇氣?
講相信用戶,權力下放,就連花旗國嘅陳士駿都不及香港嘅宋漢生.


text:
2013年12月6日 星期五
快炒珍珠苦瓜
切開見到有部份既瓤轉紅,即係種籽都夠成熟啦,所以就留起佢啦.未熟既種籽係較淺色既,睇下最底果粒做對比啦.
切果陣,我已經知道佢好爽脆,切丁丁粒放入口試食,竟然係唔苦架喎,只係有好微好微既甘味,爭D感覺唔到添.
咁就唔好客氣啦,食兩件,又留兩件切粒,加埋入晏D食既沙律度先.
剩低既就用黎搵肉碎炒.肉碎就好似平日咁用少少豉油,糖,鹽,幾滴酒調味啦,最後放少少粟粉拌勻就得啦.
豆豉浸佢兩分鐘後,用筷子係咁意督爛佢就得啦.
我唔食蒜頭既,但煮野會落,為咗容易揀返出黎,我通常用蒜片.俾個小貼士你地: 蒜頭係要切片/切碎之後,擺放十五分鐘,等佢既酵素發揮作用,先會更有益架.
我今次係用好快既速度去煮既,先用少少油去爆蒜片.
放入肉碎去炒
肉碎炒到半熟(少少轉色)之後,係中間挖個窿,又放少少油去爆香D豆豉.
跟手放埋D苦瓜
兜炒一下
加入小小水(約兩安士),加少少魚露調味.
一路兜炒至再滾起,炒多一陣就打少少獻.
可以起菜啦,你地估都估到碟野只係煮咗一陣就煮好,真係快靚正架.
既然佢地唔食既,我就留黎做私伙餸啦.
真係超好食,送飯送粥都得架.
夜晚食沙律,d苦瓜真係好正,仲好食過青瓜!
12 則留言:


text:
广西桂冠建筑工程有限公司前广西桂冠体育工程有限公司
浏览次数:241次 发布日期:2015-01-19
广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司广西桂冠建筑工程有限公司前广西桂冠体育工程有限公司


text:
官恩娜(Ella)近日成為網民圍剿對象,佢日前喺報紙專欄度寫咗篇文章,提及要包容,又指唔應該自己人笑自己人,Ella嘅言論激起網民強烈反應,噚日Ella到赤鱲角機場出席宣揚送禮物無分國界活動時,提到呢件事激動到失聲爆喊.
對於俾網民指摘,Ella無奈咁話:「我嗰篇文係講生活好細節嘅禮儀,我叫大家接受嘅係生活上嘅小禮儀,可能係餐桌上嘅嘢,唔係一啲令佢哋不安嘅事.」由於有唔少網民質疑來自大溪地嘅Ella擁有特區護照,Ella越講越激動爆喊話:「首先我講嘅,唔係佢哋所想我講嘅嘢,而我拎嘅係特區護照,我係喺法屬波利尼西亞嘅大溪地出世,但我冇揀法屬passport,我係選擇拎香港特區護照.」
當香港係家
Ella喊住話:「我喊呢,到時又話我做戲㗎喇.我明白佢哋點解咁嬲,但我唔係講緊要佢哋接受人哋隨街大小便,攞晒佢哋啲學位,食晒佢哋啲奶粉……相信唔係個個人嚟到香港都係咁做.好似自己去到人哋嘅地方,做咗啲嘢,以為人哋冇所謂,但原來人哋係有所謂嘅.」
被指摘係「偽人」,Ella強調做人以心待人,唔鍾意講大話同呃人,做事亦憑良心,喊到收唔到聲嘅佢話:「我不嬲當香港係我嘅家,如果一個當係家嘅地方俾人討厭同憎恨嘅時候,我相信冇人鍾意俾屋企人憎恨,況且根本係一個誤會.」


text:
(Day 21) 2012-10-11
住宿:航班上
行程:格陵蘭 —> 冰島
0900起床沖涼,因為今晚先搭夜機,之前唔使旨意有涼沖呀!
來左旅行咁多日,今日終於先慢慢享受早餐,因為有太多時間啦!一食就食夠一個鐘,又睇返係冰島load左既過期報紙,今日應該會好悠閒的一天〜
行到市中心,又見到個第一日請我搭車既當地人Karale,仲陪佢一齊去食午餐Tim ! 反正有咁多時間咪同佢傾吓傾囉〜 佢係救生員,一陣返工; 傾落知道佢原來對畫畫同語言好有興趣架! 話大部份日文同Greenland 語言相同,所以當年做交換生好容易學懂日文;說來慚愧,他解釋象形文字既中文,山及月字仲比我詳細Tim!
後來漫無目的咁行,行之前無去過既地方,去到一個相信係Nuuk最大型既商場Nuuk Centre,其實對於我地香港人黎講真係好細仲細個屋邨商場! 行到內裡一間專門賣禦寒衣物既舖頭,有冰島既名牌North 66賣;另外最想睇既係,係Greenland 人梗有一件既 Canada Goose大褸既價錢,因為我曾經係香港一間好大型既戶外舖頭見過一次,香港買好貴,好似要$8000-HKD⋯ 哦!呢度平少少,約要$5000-DKK! 既然極地人都揀黎著,應該係最好最能禦寒既! 就連當地人Karale都話讚不絕口就知啦〜 我呢件如果著爛,將來有機會就去加拿大時買啦〜 哈哈〜
離開Nuuk Centre再行遠一點見有一間壽司舖喎! 來到極地梗係想試吓新鮮既魚生啦! 不過就無開門,而且無講營業時間Tim••• 真係望門輕嘆Lu...
之後特登去尋日係超市內既天橋茶座又嘆番杯先搾橙汁先〜 睇住佢用左5個橙先搾成我杯值$12-DKK 既細杯裝橙汁,都幾抵喎! 香港買橙最平都要十蚊四個啦! 而且Greenland 呢度D蔬果全靠入口喎!
@1430
返酒店囉行李時,個職員話我之前搭果架船既船底撞到岩石呀! Delay左五個小時,好在無人受傷安全到埗••• 令我即時認起上星期香港既海難呀••• 祝遙遠既死難者得到安息吧!
之後去到晏晝同當地人Karale一齊食食既Chili餐廳,仲學佢食碗係歐美極少食到既湯麵,加多碗白飯撈湯Tim! 好飽呀!
格陵蘭最後巡禮
食飽飯就搭開去機場既尾班車,尾班車係1741開出,我班機係2300,所以搭尾班車囉! 點知去錯車站miss左••• 我死都唔搭搶錢既的士架! 於是搭2A巴士,到最近機場既巴士站落車行去機場;話就最近,其實步行起碼over半個小時•••
步行無聊間計吓D的士點計法,二十蚊起錶,每次跳一蚊,我第一晚搭左6公里就要$154-DKK,即係每公里跳21次,真係好過去搶! 之後當地人Karale請我搭的士都一樣咁貴,即係我無比人呃啦!如果我係Greenland 生活唔使諗,一定係揸的士啦!
行去機場沿途風景唔錯,有雪山有海景,不過就有寒風吹襲,塊面凍僵晒啦! 我都不時停步欣賞係極地最後既黃昏架〜 Byebye啦Greenland! 我一生中就只可能得呢一次去Greenland 啦〜
差不多到機場時見有冰掛,即時想影低佢,不過令到原來已爛既腳架既再爛,希望小心D用挨埋倫敦啦〜
係0730終於到左機場啦〜 回想返Greenland之旅好得意,因為當地人D樣同亞洲人一樣,相傳係由西伯利亞經阿拉斯加過來的,所以覺得好似去左亞洲一樣呀! 而且係Greenland 認識得最多既,就係菲律賓同泰國人呀! 得到佢地好似朋友咁看待,可能大家都亞洲人friend D呱〜
等個天黑齊出去睇吓有無極光先,要行多幾步遠離機場無光害既地方••• 嘩!我地又見面啦〜 雖然微弱一點,但睇左半個鐘極光都無停過! 及後check in完再睇,當係機場有光既地方就睇唔到,一步一步行遠D就開始見到,所以我主要相信係光害問題,當然緯度都有影響啦〜 極光睇極都唔停,我思疑極光根本就係一年365日每分每秒都有,只要有睇過極光網站既衛星圖就知道,其實南北極既極光帶一直都有,只不過係強弱之分吧! 可能一陣係機上見得仲清楚呀! 估唔到極光都來送我機喎〜
飛機飛左上上空D極光仲勁,不停係漆黑一片既夜空飛舞呀,仲見有紅色既極光Tim~ 直到差不多去到冰島就消失Lu~ 飛機到上空已是午夜,飛機太震又影唔到,我又唔記得拍片⋯ 我真係睇到唔睇好攰要瞓啦!


text:
終於...艾菲都刑滿出冊...正式坐完月...有返自由啦...啦...啦...
回顧返成個坐月體驗,用六國大封相來形容當中嘅混亂係絕無誇張,真係EQ少D都吐血身亡,連自己都唔明呢D日子係點樣捱過,好彩嘅係萬大事背後仲有米高同燒腩仔婆婆撐住,喊完笑完鬧完之後亦漸入佳景,我們這一家開始適應一家四口嘅生活.
本來想陪月姨姨喺艾菲同BB豆豬出院當天就過來幫手,點知佢話上一個客嘅job未完,要遲一日先可以來到,唯有請燒腩仔公公婆婆捱義氣呢日過來客串,都好彩有佢哋兩個喺到,幫手照顧住已經失咗控幾日嘅燒腩仔,又幫手整嘢畀我哋食,最重要係等艾菲可以安心沖返個靚涼(一諗起D人話坐月唔沖得涼,個人就會十倍忟,天氣咁熱生完又特別怕熱同多汗,邊可能唔沖涼唔洗頭咁唔衞生)﹗
燒腩仔同BB豆豬相認嘅一刻﹗艾菲入院前一直同燒腩仔講,呢日放學返來就會見到艾菲同妹妹,加上燒腩仔婆婆幫手同佢洗腦,所以佢都勁期待見到BB豆豬,喺醫院BB房探妹妹時佢通常望兩望就話走,今次就超級肉緊不停想伸手摸妹妹塊面,而艾菲都把握機會送上妹妹為佢準備嘅見面禮,剩機收買吓人心.
由於有過照顧初生BB嘅經驗,艾菲亦好彩夠奶畀BB豆豬食,除咗BB豆豬堅持爆嘁都唔埋身食外,返屋企第一日嘅一切都看似好正常,連帶燒腩仔喺公公婆婆嘅陪伴下,都變得好合作好易話為,點知...當公公婆婆食完晚飯一走,我哋就開始由天堂跌落地獄...
為咗唔好令燒腩仔覺得多咗妹妹媽媽就唔理佢,艾菲都奉行少理BB豆豬嘅態度,除咗泵奶餵奶之外幾乎所有時間都畀晒燒腩仔,佢放學一返來艾菲就陪住佢,每晚都會安排好時間做佢嘅陪瞓專員,但經過燒腩仔爺爺嫲嫲一連五日嘅放縱之後,佢明顯係多咗扭擰同唔守規矩嘅行為,幾乎所有平日一叫就做嘅嘢,佢都要同你扭一大輪先肯去做,例如每日開飯都會發脾氣話唔食唔埋枱,玩完玩具又唔肯收返好,叫親沖涼都通屋走唔合作,同唔肯乖乖換校服返學等,而最攞膽嘅係專揀艾菲餵緊BB豆豬飲奶時來扭D無理取鬧嘅嘢,務求令到艾菲著晒燈先安樂咁款.
每次來到呢D位艾菲都好掙扎到底要唔要同佢堅持,堅持就會搞到家嘈屋閉,亦怕佢會變得更不安,但唔堅持佢肯定會變本家厲越來越過份,最終為咗大家著想艾菲同米高都選擇咗堅持,經過兩星期嘅企硬同大講道理後先有所好轉,期間真係要感謝燒腩仔班主任幫忙輔導,艾菲同燒腩仔班主任傾過,都知佢其實好鐘意妹妹,偏偏心理上始終覺得有D威脅未係好接受到,時間係唯一嘅良藥.
大嘅受情緒困擾,細呢個都唔顯得特別合作,日頭食飽就瞓點叫都唔醒嘅BB豆豬,每晚一到凌晨十二點飲完奶就化身貓頭鷹醒晒,然後成晚keep住唔肯瞓超精神,咁佢唔瞓即我哋大人都唔使瞓,有時暗得佢瞓來艾菲已經夠鐘泵下轉奶,有時更加係因為無瞓到提早叫食,搞到艾菲泵唔切奶失晒預算勁混亂,再加埋踢甩片漏屎漏尿嘅蝦碌嘢,仲有半夜失驚無神醒咗喺到發脾氣或者叫濕疹痕嘅燒腩仔,認真晚晚精彩晚晚甘呢﹗
可幸嘅係經過三個幾星期嘅日夜癲倒後,BB豆豬終於開始識分日夜,雖然仲未有戒夜奶嘅意思,但每次夜晚飲完奶就會自己暈低唔使我哋煩,蝦碌嘢都隨住我哋上返手而少咗發生,就連燒腩仔都少咗半夜醒,同知道自己唔應該咁早起身肯瞓多陣(自我哋出院後佢忽然朝朝七點幾八點就起身唔肯瞓返,但平時明明可以瞓到九點幾十點),艾菲宜家每晚斷斷逐逐都總算瞓到四五個鐘.
而另一樣令艾菲覺得屋漏兼逢夜雨嘅嘢,就係請咗個唔係好夾到嘅陪月姨姨,由於生燒腩仔時請嘅陪月姨姨堅係好企理醒目同有交帶,所以艾菲可以好放心將所有嘢都交晒畀佢處理,可惜今次呢個就明顯有D hea,仲會為自己有問題嘅嘢搵好多奇怪嘅藉口,咁艾菲都隻眼開隻眼閉,但求佢完成到自己嘅份內事就算(佢走時仲有幫佢寫推薦信添).
不過唔知係陪月姨姨黑定艾菲黑啦,佢來我哋屋企幫手嘅第二日,煮煮吓飯就忽然發生爆煤氣爐嘅事,呯一聲之後成塊玻璃面就裂開咗,嗰一刻大家都嚇咗一嚇,好彩嘅係無人喺呢件事入面受傷,煤氣公司都即刻搵人上來check過晒D煤氣管,證實無漏氣唔影響熱水爐,仲可以喺第二日安排換玻璃同幫個爐做深層清潔(爆爐原因應該係爐頭太耐無清潔,塞咗出氣孔都唔知,所以漏氣發生小爆炸),唯一可惜係艾菲至愛嘅綠色玻璃面已經絕咗版,被逼換上平平無奇嘅白色面,唉...
而為咗應付繁重嘅煮食工作,我哋就拎咗個打邊爐用嘅電磁爐出來畀陪月姨姨頂住先,點知佢竟然可以燒爛埋艾菲之前爭取咗好耐米高先畀買嘅sharp醒邊爐煲,嗰一刻艾菲已經灰到咩都唔想再講,之後做嘢時仲唔小心打爛咗艾菲個靚靚迷你沙煲,又搞到艾菲個廚房一片混亂(好彩艾菲一早收起晒D LC同Staub,亦無畀佢自己掂部水波爐),艾菲唯有安慰自己一日三餐有人幫忙打點,BB豆豬無穿無爛準時有奶飲,就乜都當睇唔到,之後自己坐完月再慢慢收拾殘局好啦﹗


text:
Sunday, May 30, 2010
博物館
上星期仲有D雨,妹妮趁機再著水靴,因為開始窄窄地喇,好快唔啱著喇.
唔肯著外套,但係一披上身就蝴蝶上身,雙手即時向後拗,大唱butterfly butterfly fly away, butterfly butterfly fly away... -__-"
去完食早餐爸B仲帶妹妮去尖沙咀博物館,睇下老香港.不過妹妮又未識,見到好多野都唔會知有咩咁特別.但係今次體驗卻記憶䣭新,成日話住佢去左museum.
就算爸B講解都唔明啦,所以當係搵個地方觀光下咋.
不過妹妮入到去見到D原始人就好驚,仲想喊!睇想都見到佢面有難色.
入面有模倣舊香港D廟
又有D裙褂
民間手工藝
嘩,直頭有大戲潻!
有無獅,我放工返到屋企就我知佢見到lion,原來係講緊lion dance D lion!
仲有長洲包山,佛誕我地就唔會迫入長洲,呢到有個假既都可以睇到包山係點.
六七十年代D細路就係咁坐埋一堆睇下書玩下遊戲,換左而家就係每人手揸一部NDS喇.
最近妹妮飲早奶同夜奶都飲得極慢,飲成個鐘先飲完.有時仲要我地當佢BB咁抱住黎飲,比佢吹脹.不過你睇而家妹妮幾長!剛出世時妹妮只有而家一半長咋,一個人抱住將佢打撗放黎餵奶,都唔會隊左兩隻腳仔出黎架.
Saturday, May 29, 2010
嘆!
星期六我地又撇低妹妮有節目,不過因為要出去大半日,成日掉低妹妮又於心不忍,所以去玩之前都例牌同妹妮出街食個早餐.
妹妮而家好貪靚,雖然未至於要自己揀衫或者奄尖聲悶,不過都有自己一套審美眼光.只要著得靚,我地又例牌盛讚佢so pretty,so cute,佢就會好自滿(我地都係想培養妹妮做個有自信既人啫),仲見鏡就照.
照得黎見到佢好admire自己,我地目的達到了!D育兒書都話要培養小朋友有自信心,做起事來都會信心十足,唔會畏首畏尾架,所以由得佢自信心爆棚啦.
有自信,行步路都大步過人架!
上次食過大家樂早餐覺得幾好味,今次再番兜.
送妹妮返屋企後就係我同爸B二人行喇,今日預左hea大半日既.事關有個Spa package一直未用,一直延期都expire之前先有時間去.
今次個節目認真豐富呀,除左有個直昇機tour,仲有lunch 同spa呀!我地先上到頂樓聽個tour簡介.
上機前留影,我地好想可以帶埋妹妮黎呀,一定會好興奮架.
本來爸B話一齊坐,不過個接待員話左邊會多野睇D,所以我地前後坐.
個機師話佢一日最多飛成廿次,最小都飛3次.好彩今日雖然間中有毛毛雨,但尚算天朗氣清!
起飛喇!向西面出發,一開始機師打側晒架機咁飛,好似玩緊機動遊戲一樣
去到貝沙灣對開又衝落去近望隻船.
遠望的海洋公園,一砌都變得好細小.
鳥瞰石澳
15分鐘就圍左香港島一週,其實兜過左石澳去緊東區杏花村時開始有D暈機浪了.不過又未至於想嘔,只係覺得有D心口悶囉,‘捱’左一陣就返到,不過從上空睇九龍半島又的確無咁好睇既,港島景色係靚好多.無耐個機師好定咁就降落了,讚!
之後我地仲有成兩個鐘時間食個pool side lunch,可惜唔記得帶泳衣!!早知落街買套啦,可以游下水嘛!我地結婚時都係呢間酒店,當時都有黎呢個泳池游下水架,所以都叫做闊別左個泳池5年多了.我地都因為暈機浪未有胃口食住,就坐下睇下報紙先.
真係好耐好耐無試過spend咁耐食一個lunch了!平時我地不消半個鐘就食完啦!
呢個menu 全部都係D健康餐,通常都唔會太好味架嘞,係勝在環境好囉.
爸B的頭盤係帶子,我初初話呢排唔好食帶子,爸B就話都要睇下邊度食架.
呢日天色OK,有D過雲雨,不過都睇到對面海.
轉過頭已經見到出面D待應急急腳收枱收櫈,原來已經有好大舊雨雲飄緊埋黎,不消3分鐘就落大雨了.
爸B食三文魚
我食炒喬麥麵,D蝦的確好鮮,不過D麵因質感問題無咩味.
跟住仲有甜品及茶
我地足足hea左兩個鐘,爸B話自從妹妮出世後都未試過咁耳根清靜,同埋咁hea住食晏.雖然D野食麻麻地好味,不過食得好舒服,而且心底都係想:如果帶埋妹妮黎就好喇.
食完lunch後,就有人帶我地去做spa喇,因為個heat experience又有桑拿,又乾蒸又濕蒸所以就無帶相機入去.不過個個桑拿房有海景又的確幾正.享用完heat experience就去做兩個鐘massage 同facial,我個按摩師手勢一般,不過爸B出來時話‘從未試過咁舒服’!-_-" 我心諗有無咁夸張呀?
佢仲話泰國個D差幾皮!咁既然咁正,下次幾時再去過呀?
送上妹妮靚相一張,auntie Cathy都話夠cute呀!
Tuesday, May 25, 2010
bye bye 片片 + parents day
5月25晚yayaGigi話開始唔比妹妮著屎片瞓,因為佢雖然之前有著片片瞓,不過半夜急時都會扎醒叫yayaGigi稱佢去厠所wee wee,所以其實著左條片都無真係用過,今次就開始試下正式戒片.
第一晚果然無賴尿呀!得左!!以後妹妮就正式同尿片講bye bye! 其實自從上年呢個時候就戒左日間著片,都係夜晚瞓覺先會著片片,每日一塊,已經慳好多錢了!而家完全戒晒,就連尿片錢都可以慳番晒了.
一早睇到報紙話一田星期四開始減價,因為有套刀想買,於是一早走去逛!點知去到只十點半啫,停車場都已經有特別車道比一田客人,個停車場仲有好多車.心諗有無咁多人呀?電梯門一開即時見到人山人海,D人仲多過旺角呀!!
睇番報紙先知原來呢個大減價係咁震陷!
後來報紙都有賣呀,蘋果日報:
13萬人一田公司掃貨 2000人排隊等開門 床品 15分鐘售罄
咁早去都不負所望買到心儀那套孖人牌刀
仲有幫妹妮執到小小野.其實真係想慢慢睇,不過太多人加上排隊比錢都要排半個鐘,我又只有個半鐘時間,於是怱怱執左D野就要排隊埋單走人.
買左個新水杯,佢因部屎坑開係,好快飲晒成杯水.仲教爸B點開個杯蓋,話‘you have to press the white one’...最近‘you HAVE to’成為妹妮口頭禪,句句都有‘you have to’...原因係佢句句都係order 我地做野吖嘛!一係就you have to lie down,一係就you have to sit here...
另一樣就係買左個飲管奶樽,純綷想比妹妮試下改用飲管飲奶,唔駛成日用奶樽都要瞓低飲.因為妹妮不嬲都有飲開飲管杯,所以都唔擔心佢唔飲,仲因為佢新屎坑,飲得好快潻!!果然乖乖地坐低飲晒成支奶噃!而家佢想用呢個樽飲就會叫yayaGigi比‘another milk milk’佢
星期5係學校parents day,要同老師會面.國語老師就對妹妮讚口不絕,話佢英文好好,好流利,國語又好有與趣,好肯參與一齊做動作,唱歌等.反而兩個班主任卻話妹妮份人較慢熱,好多時要你鼓勵佢先郁,又好小主動同同學仔玩(?)我聽完都覺得奇怪,妹妮係樓下playroom次次都係最主動熱情嗰個,D朋友仔都怕左佢咁熱情.老師話可能班房活動範圍細所以佢無出去出面common area玩時咁放,往往都要warm up咁話.又話如果讚妹妮時,妹妮會feel embarrass,我又奇怪,因為我地係屋企成日讚佢good girl,讚佢靚等,妹妮往往都好proud of 自己咁走去yayaGigi或我地度話‘see, I'm so pretty!’或‘see, I fix it’等,搞到我地仲驚佢自信心過份爆棚.其實唔係話唔接受老師既意見,但點解老師眼中既妹妮會同我地平日見到既差咁遠?以前nursery班個老師講既評語都同呢兩個老師講既好唔同,真係好懷疑究竟係老師唔夠理解妹妮?定係班房環境問題另妹妮會hesitate唔敢郁或主動呢? 真係有D令我𢱑爆頭!
Subscribe to: Posts (Atom)


text:
雖然成日都打文打到兩,三點,但大學過後好似都冇幾可通過頂,今次都叫夠哂朋友啦掛?!
通完頂是要返工的,Well~冇沖涼冇換衫都算,但個頭我堅係要日日洗的.
釣哂魚咁中下中下,好不容易捱到放晏,我即刻飛左落Aveda搞搞個頭.
木質感既裝修,成個人感覺都放鬆D呀:)
先做個頭髮分析,頭皮比較油就一定啦,曬完成日又無洗頭.
不過好在頭皮都尚算健康,只要Keep住洗頭應該都唔有大問題既.
即刻黎個應急處理,AVEDA Invati Scalp Revitalizer可以清理過盛的油脂,處理殘餘髮品防止堵塞毛囊.
清理乾淨之後就可以用我之前都介紹過Aveda pure abundance豐盈造型前噴霧吹返鬆個頭啦!
唔覺唔覺,已經成為左我既日常出門必用既法寶之一,用左大半枝啦.
個頭即刻鬆返哂,輕輕梳返整齊就掂哂啦:)
講開梳就一定要介紹呢把大木梳,用黎梳頭就緊架啦,最正係唔會梳到D頭髮打哂結,濕髮都照梳可也.
特點係好大面積既梳面,見唔見帶個洞呀?
係特登架,因為呢把梳係用氣墊設計既,邊梳邊按摩頭皮,幫助血液循環.
梳多幾梳,頭皮都健康D,想留長頭髮既女仔就更加要再梳多幾下,長得快D架.
氣墊設計唔單止用黎按摩頭皮,連身體手腳都岩用架.
用黎泵背脊真係舒服到爆呀:)
做完按摩個人都醒神D呀,飲埋杯茶先返公司XD
我今次都帶左Sun Care Hair and Body Cleanser同大木梳返屋企.


text:
自從Hugo 出世後,就真的發覺當上媽咪這個位置絕不易
在他的出世後要每兩小時餵奶一次,有得訓突然變得好幸福
有時餵完奶,換埋片洗下手再抱下哄下又已經係下一餐
幸好的就是我在娘家坐月,有婆婆在早上幫忙一下
可以令我休息一下,但係始於埋身食奶,抱住呢個Hugo B
絕對不是一件易事,Hugo B 一日一日長大
就睇住佢一日一日咁重左又長左,抱住佢有時真係會手都痛埋
有好幾次一路抱住一路另一隻手要搵D 野碌下等D 根冇咁痛
有時長時間抱住餵奶,隻手痛到真係有D 想喊,
又擔心會唔會咁快有媽媽手呢?
好彩係呢個時侯我有機會試到呢個
韓國Petiten多功能軟墊嬰兒椅
聽講佢可以減輕餵奶既壓力同時又可以同阿B 沖涼tim
呢一款既多功能軟墊嬰兒椅共有兩色分別有粉紅同粉藍色
今次我分享既就係粉紅色既
本身呢張多功能軟墊嬰兒椅擁有柔軟易握而防滑的PU物料
唔會咁易線左阿b 出黎之如仲可以令佢坐得隱隱陣陣
加上它流線設計,用黎餵奶隻手又冇辛苦
加上墊底仲有個小位置可以固定係浴盤上面
首先我分享下我用左黎埋身既時間啦
平時埋身就一定要用一隻手托住阿B 個頭
最好就利用手臂既位置托住頭,手掌就攬住佢條腰
但係當長期咁抱隻手真係會痛到想喊
但係有呢塊既軟墊嬰兒椅就可以幫助不少啦
首先唔洗下下用手臂托住個頭,
其實真係想講阿B 愈大個頭就愈重
利用呢個墊我最多就係就係托一托阿B 背隻位置
壓力冇咁大同時可以佢又坐得舒服
又唔會因為我既姿勢令佢嘔奶/回奶,最重要就係唔怕佢會濁親呀嗎
另外就係可以用黎沖涼啦,不過今次我就費時拎真人示範啦
因為我怕我一路影相會令佢冷親啦,就簡單咁介紹下啦
要知道坐月時間,多數話我地呢d 媽媽唔好掂生水
咁係頭頭既一個月多數係Hugo 婆婆同爸爸幫佢沖涼
但係坐完月之後就唔可能下下要麻煩左婆婆幫手,
加上我都唔係長時間係娘家度訓
坐完月第一樣要挑戰就當然係要學點同阿B 沖涼啦
雖然阿B 比起岩岩出世個陣真係大左好多,
但係始於佢仲係BB 黎架嗎,個盤就一定比佢大
一個唔小心線手比佢跌左落水就肉都赤埋啦
次次沖涼都好似同佢駁鬥咁,又要捉住佢"加拿大"位
又要托住個頭仔,次次沖完涼條腰同隻手都好攰
不過有呢個墊就唔洗咁煩啦,因為只要有呢個墊
將下面個塞貼實係盤上面,咁我就隻手就唔洗專登扶住佢啦
同時又可以幫佢將D 水淋落身度,唯一就係唔可以比佢自己扮游水啦
我就覺得初生BB 係最岩用架,因為唔洗咁擔心會線左落水
最重要呢個濕左水抹一抹就乾啦,又唔會有陣臭味存在
最好就係可以一路浸水同時幫阿B 按摩下肚仔同時可以去下肚風
仲可以拎黎換片架,要知道唔知點解D BB 係要
你係除左片片或者換曬片先黎再噴便便架嗎XD
要搵一個容易清潔既墊絕對係一件好事黎架
睇完我既介紹唔知你地又覺得點呢?
今次呢個 Petiten多功能軟墊嬰兒椅 只需要$269
最重要係送埋上門(包住宅區)
小魔媽同Hugo 對今次呢個墊就幾滿意啦,起碼阿B 訓左咁多次都冇爭札唔肯坐
我呢個B 好有性格係唔岩就唔用唔坐唔要,所以今次阿B 都冇爭札
的確唔會唔舒服架,與其買個D 沖涼網不如買呢個用下
價錢上分分鐘差唔多,但係一物多用呢個抵好多
真係有興趣既朋友可以到Mamibuy 購買,以下係購物Link
可供參考,(按我查看)
當媽的日子不知不覺快兩個月了,証明小Hugo 也快兩個月大
睇住阿B 一日一日咁大,一日一日比之前更曳
喊得更加大聲,一肚餓就更加唔等得
有時真係對住佢真係好嬲,好想發脾氣
但係最後都係死死地要哄佢抱佢,
為左Hugo B 我既Blog 更新真係完全係冇咁濟
或者有人會唔再睇或者呢度愈黎愈少人
希望將來我遲d 多d 時間分享多d 阿B 既相比大家睇下
更加想講,餵人奶既路真係好難行.....
有時屋企人唔明你既堅持,唔明點解死要埋身
唔明點解死都要餵人奶,奶粉又唔係毒品
但係始於冇一個媽媽唔想比最好既野自己小朋友
希望香港多D 設施比我地呢D 人奶媽,
有時BB肚餓真係唔知可以搵咩地方比佢食
說話講到呢度...好似離左題,希望下次再講下Hugo 既點滴啦
MamiBuy媽咪幫邀稿體驗
**希望大家也喜歡我今次既介紹**
想隨時留意小妹既Blog 既動態及生活點滴
希望你地都喜歡小妹既介紹啦
記得要Like 我既專頁啦


text:
29/11,我地同媽打預祝生日,出席既有:眾人媽打,如月,玻璃人+琳琳,開心快活人同佢honey,show me同埋我.
我地揀咗呢間:係荃灣廣場既紅螞蟻
呢度唔算嘈,叫做幾好坐啦.
我地叫咗一個四人餐加一個二人餐,再加一客炸馬介休球.因為show me係會員,有折,埋單只係五百幾蚊咋! 小食併盆,長春卷,好味! 三文魚焗飯,飯粒較硬 焗牛肉飯,呢碟我唔食得既,所以冇試. 套餐果客炸馬介休有四粒,散叫果客多一粒 白汁雞肉長通粉,呢碟幾好味,但要趁熱食至好. 腸仔意粉,呢碟既紅蘿蔔出奇地好味喎. 鴨胸薄餅 薯角燴豬柳 四人餐包四客餐湯同四杯飲品,仲有甜品添!炸麻蓉湯丸,都幾好食架,估唔到三角形果d係雪糕黎. 食完就切如月做既生日餅,薑汁慕司豆腐芝士蛋糕. 呢輪我懶,冇咩好整,連聖誕野都提不起勁去做.所以就入元朗,買d黑芝麻花生糖俾大家試下. 多謝玻璃人送我既圍裙&隔熱手套,同開心快活人送既蘋果醋,我已經飲咗lu. show me既朱古力,好得Bibi歡心.據偷食果隻老鼠回報,四方形果粒簡直一流呀! 媽打送既電話繩,我拎返去俾Bibi拆. 佢一打開就話:送俾Sally佢一定開心死唧!等我聖誕節俾佢揀一個,我地就可以一人一個啦! 喂!咁你算唔算械劫媽媽呀? 我知媽打鍾意花,但我唔多曉插花喎,係咁意set一盆花仔送俾佢.麵粉花有度好,經得起時間考驗,呢d花仔我五年前已經做定架啦! 大家竟然話:乜咁大既! 佢地見慣我d蛋糕仔,呢盆野,真係算好大架啦!
我地叫咗一個四人餐加一個二人餐,再加一客炸馬介休球.因為show me係會員,有折,埋單只係五百幾蚊咋!
小食併盆,長春卷,好味!
三文魚焗飯,飯粒較硬
焗牛肉飯,呢碟我唔食得既,所以冇試.
套餐果客炸馬介休有四粒,散叫果客多一粒
白汁雞肉長通粉,呢碟幾好味,但要趁熱食至好.
腸仔意粉,呢碟既紅蘿蔔出奇地好味喎.
鴨胸薄餅
薯角燴豬柳
四人餐包四客餐湯同四杯飲品,仲有甜品添!炸麻蓉湯丸,都幾好食架,估唔到三角形果d係雪糕黎.
食完就切如月做既生日餅,薑汁慕司豆腐芝士蛋糕.
呢輪我懶,冇咩好整,連聖誕野都提不起勁去做.所以就入元朗,買d黑芝麻花生糖俾大家試下.
多謝玻璃人送我既圍裙&隔熱手套,同開心快活人送既蘋果醋,我已經飲咗lu.
show me既朱古力,好得Bibi歡心.據偷食果隻老鼠回報,四方形果粒簡直一流呀!
媽打送既電話繩,我拎返去俾Bibi拆.
佢一打開就話:送俾Sally佢一定開心死唧!等我聖誕節俾佢揀一個,我地就可以一人一個啦!
喂!咁你算唔算械劫媽媽呀?
我知媽打鍾意花,但我唔多曉插花喎,係咁意set一盆花仔送俾佢.麵粉花有度好,經得起時間考驗,呢d花仔我五年前已經做定架啦!
大家竟然話:乜咁大既!
佢地見慣我d蛋糕仔,呢盆野,真係算好大架啦!


text:
四點才黎到大澳,好多冰室已收市,幸好呢間收舖前都做埋我地生意
2015年8月5日 星期三
Magic Hour
四點才黎到大澳,好多冰室已收市,幸好呢間收舖前都做埋我地生意
33 則留言:
我去過大澳影日落,無去到你咁高這個位﹗回覆刪除回覆
呢個位置影真係一流呢,下次妳都去試下刪除
嘩!咁有興緻!回覆刪除回覆
好彩有幾個人一齊上,如果得兩條友,我唔敢上呢刪除
好落力餵貓貓呢!:)回覆刪除
D相影得好靚呀,等咁耐都值得.等影相嘅地方係咪淨係嗰排樓梯,旁邊都係草同斜坡架啦?回覆
哈!妳又知我有餵?我老公話個度有好多貓,所以就帶定D貓糧刪除
個除個D外,咪係墳墓囉,所以咁鬼驚
好靚呀,不過夜晚行落去的確危險,小心呀!回覆刪除回覆
我唔驚危險,我驚鬼多D :p刪除
原來有呢個點, 好難揾人同我去~回覆刪除回覆
我覺得行上去唔難,但係夜媽媽要經過墳場行返落嚟....刪除
不過妳叫多D人去囉,冇咁驚
原來特登爬山影夜景,真係靚喎~~可惜雲太厚回覆刪除
黑媽媽落山真係要小心.....回覆
有電筒行番落黎OK既,不過我驚照路時,會照到唔想見到既野囉:p刪除
嘩....特登走山上影 傍晚美景.....好有心呀 !回覆刪除
做足功夫, 拍得靚相...好開心呀 !回覆
朋友話佢D師兄係個度影落去好靚,我地咪柴娃娃去影下囉,原來望番落去真係好靚刪除
真係值得去
德先生一睇見個景, 就知係大澳喇, 佢認識香港多過我呀.回覆刪除回覆
德先生咁勁既,佢係香港住過好多年呀?刪除
永生冰室我都去過好懷舊回覆刪除回覆
我今次返香港都去大澳,仲遇到好多貓回覆刪除回覆
個到有超多貓呢,好彩個度有義工幫佢地絶晒育刪除
我成日都想去大澳, 都未的起心肝出發 :)回覆刪除回覆
下次返黎去囉,依家好方便架咋刪除
去墳埸個邊影相好大膽呀!唔去虎山個邊?回覆刪除回覆
靚呀呢度.但係落山時要唔要摸黑㗎?回覆刪除回覆
係架,山上冇街燈.靠大家開著電話入面既電筒照住咋刪除
好靚景, 不過都幾驚啊... 好在冇事咋~~~回覆刪除回覆
都驚驚地架,不過影到個靚景都值得的刪除
個夜景好靚呀, 不過.......你哋都好大膽啫 O_O, 周圍都係山墳, 聽落好恐怖吓回覆刪除回覆
好彩多人囉,如果只得我同老公上,我一定唔會囉刪除


text:
呢排鬼咁忙, 又無心情寫BLOG, 啱啱先完成到柬埔寨越南之旅既遊記, 其實我12月份仲有D野想記錄低.
2月冬至果日我同流沙包去咗荃灣行街, 主要想去即將結束營業既新中聯國貨公司行吓. 我見橫掂去開荃灣, 不如就去好耐無去過既嘉樂冰廳食lunch啦, 呢間餐廳係六, 七年前有朋友帶我黎食過, 對於佢既巨大奄列嘆為觀止, 不過呢六, 七年黎我都無再幫襯過了.
地址: 荃灣新村街40B號地下
而流沙包原來黎都未黎過嘉樂添, 所以就襯住大家都放假既平日下午, 黎咗嘉樂冰廳食lunch. 果日我地好似一點十黎到, 門口仲有5, 6人排緊隊.
入座後我地order咗個細奄列, 一個雲吞撈粗, 同一份蛋牛治. 本來我無諗住叫三文治架, 不過見佢門口張紙貼住”星期六, 日及公眾假期, 暫停供應蛋類三文治”, 咁巴閉? 於是就即管叫黎試下.
我地食完個細奄列其實都飽飽地, 果份蛋牛治完全係KO咗我地, 今餐真係食蛋食到傻…
其實我本來仲想試吓個炸雲吞同雞翼架, 不過因為我喉嚨痛唔舒服, 所以費事叫煎炸野食啦, 一陣過幾日去到柬埔寨先黎扁桃腺發炎就麻煩.
喺嘉樂食完個lunch, 我地就去新中聯國貨行吓, 其實以前元朗既中都國貨未執果陣, 我都間唔中去行吓架, 有時見到D國貨產品, 我反而覺得好”新奇”, 因為平時好難會喺街遇到嘛, 而且有D物品 好多時都只係睇電視/聽人講過, 未親眼見過實物, 所以有時行國貨公司就好似玩尋寶遊戲咁, 幾開心架~ 可惜國貨公司始終逃唔過被淘汰既命運…
我喺國貨公司都買到D野, 有黑豆粉芝麻粉啦, 止咳水啦…


text:
我終於都去睇中醫調理身體喇,其實話去睇幾個月,但拖到依家至去睇.
身邊朋友都介紹左唔少中醫俾我,本來都諗住去睇何樹勛醫師,但佢好似好難約,同埋每次都超多人去睇,我好怕要等好耐,所以一直遲遲未去開始睇.
最後有人介紹我去睇浸會大學既中醫,話唔錯,所以就去睇去喇.
我揀左去尖沙咀中醫藥診所,因為一陣要去TST SOGO血拼,所以位置啱哂.
由於今日第一次睇,所以醫師先開三包藥俾我試.如果無問題,就三日食完,如果唔得,就變成五日至食完.
因為我啲藥係補身,所以可以翻煲,每日飲兩次,但如果飲完覺得太補,唔舒服,咁就一日一次.所以要睇第一日食完既反應至可以決定.
今日終於搞清楚,中藥係唔係可以翻煲,以前啲醫師都同我講,啲藥唔可以翻煲,但今日依個醫師同我講,唔翻煲咪好浪費囉.因為我嗰啲係補藥,所以可以翻煲.如果係平時傷風感冒藥嗰啲就唔可以翻煲.
我今日既藥唔貴,可以話係我睇咁多個醫師最平嗰個.三劑藥都係$165,即係每劑都係$55(當然睇唔同既藥唔同價啦).反而診金就要$300.
不過我見其它人比我仲貴,10日藥已經要$1000左右.所以我$465埋單,已經算抵.
我啲藥再要外加依包"龜甲膠",依包嘢唔可以煲,所以煲起藥後,加入攪拌.
今日執藥位師傅仲教埋我點翻煲中藥,低能的我,一直以為煲完飲左,再用翻啲藥材再煲第二次就係翻煲.但原來咁係錯既.
翻煲既方法係,煲完第一次後,先留起碗藥,再即刻加水煲第二轉,將兩次既藥混和,咁藥性會平均.唔會第一次重,第二次輕.
睇完中醫出發到Sogo,今日目標係Sofina既eye gel set,因為mammy早排去日本試過話好,但係佢地去左幾個counter 都賣哂,所以買唔到.
今次感謝日咁啱有做依特價,但只有TST Sogo有,所以就去TST,如果唔係我想去銅鑼行多啲,大啲,多啲嘢睇嘛.
我買左3 Sets,mammy, 家姐, 我每人一set.
依度好細,又人多,加上今日狀態不佳,所以買完行左陣好細既超市後就去搵嘢食.都唔明點解以前可以係感謝週時,不停穿插唔同counter搵護膚品.年紀大喇,唔願行喇.


text:
8大巡理府先後表態,拒絕我嘅調任,唯獨沙田區嘅主管保持沉默,結果上頭將我調往該區巡理府.
上回講到我收完警告信之後,己經心中有數,知道喺呢個衙門繼續落去,無運行不特只,喺工作上重會吓吓俾人玩針對,雖然我唔怕佢哋呢啲小動作,但喺咁嘅環境下工作就無癮喇!
所以第一時間遞交跨衙門調職申請,但估唔到申請表俾當時嘅主管故意收起,結果遲咗整整兩個月先至去到總部人事科.但喺嗰個時候,京城總部落咗命令,我必須在一星期內調離原先工作嘅衙門,但跨衙門嘅調職安排,無一年半載,都唔駛旨意調得走.當其時,
到任後才知道,該主管跟五短高官沒有交情,
平日放工剩係識去進修,老闆攪嘅擦鞋吹水會永遠唔會見佢出現,呢啲獨行俠點會得老細好感?結果五短高官無將佢列為自己友.呢類進取型衙差,工餘時往進修增值,工作又賣力,進升指日可待.五短高官唔想見到呢種情況出現,因為若然呢條友升咗級,有乜公事想走吓後門都唔得!佢最後想出一個兩全其美之法,就係故意唔俾我走,將我呢個麻煩友塞俾佢,一舉兩得!佢以為我會將所有之前嘅怨恨,遷怒喺新老細身上,最後攪到佢雞毛鴨血,連級都無得升,咁就正中下懷.
所謂人言可畏,我相信未去履職之前,個底已經俾人起清.我如期到該巡理府報到,有一位羅先生接待我,他是該區的二主管.該巡理府共七層高,二樓係寫字樓,四樓設有另一個負責交通告票嘅部門,我安排管理該部門,有四個下屬.佢哋都知道我調任嘅原因,而梅蘭嗰件事,佢哋都略有所聞.
大主管梁書記跟住接見我,佢話知道我調嚟嘅原因,但就唔會理會我之前嘅傳聞.梁書記跟住套用咗鄧小平嘅白貓論,佢話無論黑貓定白貓,識捉老鼠就係好貓!
呢位主管同較早前俾警告信我嗰位差得遠喇!以前嗰位花名叫豬油包,行步路都慢過人.我記得初初調入呢個衙門時,成個月都見唔到呢位大主管,問同事佢係咪放大假?點知無人答到我!我有啲奇怪,佢無攞假,但又無返工,咁都得!呢個係乜衙門嚟架?
我返咗工成個幾月,先至係第一次見到佢!佢乜都唔駛做,平日行行企企,份人工真係好贃!佢當辦公室係無掩雞籠,鍾意就返嚟行吓,唔高興咩?就連人影都無!上頭打電話搵佢唔到,不過又無詐佢形!
佢有一次俾鬼佬大老爺省咗一餐,命令佢以後唔可以入內庭度坐!我問老爺書記,點解鬍鬚鬼佬咁大火氣?原來豬油包趁老爺開庭嘅時候,喺內庭睇老爺份西報,睇完之後又唔執番好,重沖老爺啲咖啡飲添!
有個好奇怪嘅現象,就係到咗月尾嘅時候,豬油包一定唔會坐番喺自己辦公室.喺呢一段時間,打俾佢嘅電話特別多!其他同事個個都咋聽唔到,無人幫佢接電話,等佢個電話响個不停.有次我唔抵得,入房幫佢接聽,對方乜都無講就大聲鬧:「仆街冚家剷!好還錢咯喎!」
我先至知道佢欠人周身債,而啲追數公司嘅電話,到月尾就會响過不停!
我之後跟其他同事講起,原來個個都知佢唔掂!有個同事重話曾經收過一間追數公司嘅信件,要求衙門核實佢目前嘅狀況,是否仍是一個在職衙差?好明顯,追數公司想將豬油包欠錢一事,披露俾部門首長知,藉此俾啲壓力佢!
好喇!唔再講豬油包喇!講返我去咗沙田之後,就喺4樓上班,平時見唔到其他部門嘅同事,返工無人理,收工走咗都無人知,雖然有被放逐嘅感覺,但我卻樂得清靜!我當時就係喺嗰一度,邊做邊等調走.
時間過得好快,不經不覺間,我喺沙田又做咗三個月,有一日,梁書記專程上四樓搵我傾偈,佢問我做得慣唔慣?重話好滿意我嘅表現,觀察咗幾個月,發覺我唔係傳言中嗰種人,重問我會唔會考慮撤銷跨部門調職申請?我考慮到同其他同事相處融洽,梁書記是個明白事理的人,我最後接納了他意見,撤銷調職申請.
我到步時,其他部門嘅同事對我存有介心,但相處過之後,他們知道我並不是一個故意跟老細對著幹的人,加上我之前嗰件事隨著時間而褪色.一年之後,我跟其他部門的同事已經稔熟,還經常跟他們一起吃午飯哩!
有話則長,無話則短.某日我見到內部電郵,知道大主管即將調 任,雖然相處時間非太長,但覺得梁書記是個盡心工作嘅好主管.他臨走前,同我傾咗好多說話,他認同我的工作能力,還說希望能夠再有機會合作哩!


text:
首先我哋會落沙灘先,落沙灘可以行落去或搭車,夏季(七月,八月)可以坐shuttle bus,9:00 - 19:00 喺泳池旁嘅閘口就會有得搭,一分鐘車程就到.如果選擇行落去,都係喺哩個閘口出去行幾個字就到.
如果唔係酒店旺季,酒店會改用高爾夫球車.
如果九點前就想落沙灘,可以喺酒店正門都有Shuttle Bus搭,只要去門口有個counter同工作人員講,佢就會call間小巴過嚟接人.同埋哩個counter喺夏季會放滿大毛巾比住客借用,所以唔使攞房嗰條大毛巾,如果過咗夏季,問Receiption都有得攞啊!
我哋雖然係九點後先出發,但因為喺酒店門口攞完毛巾,費事又行返落一層嘅泳池旁上車,所以叫工作人員幫我哋call間小巴過嚟接我哋.
閃兩眼就到嘞!
睇吓酒店提供嘅相,可以望到成個沙灘嘅情況,左邊係游水,右邊係碼頭.
哩到係哩個沙灘嘅服務中心,如果想參加潛水或坐觀光船都可以喺哩到報名.
首先行一圈影吓相先
哩個水池係教人學潛水,見到有啲學完就即係出去出面碼頭上船出海啊!
去潛水,坐觀光船都會喺哩個碼頭出發.
藍天白雲,水清沙唔算幼,好興奮呀!
游水嘅灘喺隔離
哩到望出去對面就係出名嘅景點 - 名護海中展望塔.有啲團友無去游水去咗哩到,佢哋都話哩到都唔錯喎!
影影吓相突然好多黑雲同刮起大風,好想落大雨啊!所以哩幾張影唔到藍天白雲添!
哩個沙灘啲沙粒比較粗呀!
個灘啲水行到好出都唔會好深,可以見到遠處圍咗波波嘅水深都係去到pat pat位,而波波出面會有好多珊瑚同石頭,唔可以游出去,所以哩到只適合玩水,唔係好適合游水啊!
啲水好清,但唔夠前一日海龜館隔離個沙灘嘅水藍呀!
好嘞!影完相去換衫嗱!出發前想睇吓沙灘嘅設備係點,但好似好少人講,所以我今次都影咗啲相,等有機會去嘅朋友有個槪念呀!
去返頭先落車位嘅大堂,然後上二樓.第一眼見到嘅係一個開住幾大冷氣嘅休息室.所以酒店條大毛巾好有用,游完濕晒個身走上嚟真係幾凍咖!無條毛巾褸住真係好易冷親呀!
跟住走過一條通道就會見到更衣室.
更衣室旁有個小朋友玩玩具嘅地方.
更衣室內有一排locker,費用100円一次,如果鎖咗又開返攞嘢,再鎖返就要再入過100円啊!換衫都係喺埋哩到.
沖身嘅地方有冷,熱水供應,但就無沖涼用品,所以要自己帶皂液同洗頭水啊!
沖涼格旁有個無水嘅風呂,點解唔放水入去用呀?
搞掂嘢換好衫就出去游水...呀應該係玩水,雖然唔係好游到水,但都玩咗個幾鐘先返上岸啊!
頭先服務中心左手邊有間細細嘅餐廳,係食一啲沖繩麵.
服務中心右手邊就係Lawson,24小時營業.
出發前開茶會,旅行社啲人話因為哩一帶得一間便利店,所以唔好諗住哩到有好多嘢食,有都會比人買晒,但我眼見樣樣都好齊喎!
飯團都好咁多種,點會無嘢食呀!早知前兩日唔使買定杯麵啦!
唔知係咪做完運動特別肚餓,見到樣樣都想食,所以我同細妹都決定個杯麵留返香港先食,今個晏就就喺到買嘢食啊!


text:
小CruzCruz有時食奶食到半路中途因為好眼瞓, 就瞓著咗, 剩下的奶多數都要浪費了.上星期爸爸無意中試下吹吓佢叫醒佢, 無意中就發覺佢個表情好鬼C得意, 唔知佢第時大個自己睇番會點呢! 有啲朋友問我哋成日要更新個blog都要花幾多心機同時間個喎, 無錯, 不過可以記錄仔仔成長嘅點點滴滴真係一種好大嘅樂趣, 同埋我哋好相信佢大個睇番自己以前細個時係點同做過啲咩, 會好有興趣知道同好回味, 又可以圖文並茂咁話比佢知爸爸媽媽湊大佢係幾辛酸同要用好多心機架.
Thursday, 30 April 2009
風之Cruz
小CruzCruz有時食奶食到半路中途因為好眼瞓, 就瞓著咗, 剩下的奶多數都要浪費了.上星期爸爸無意中試下吹吓佢叫醒佢, 無意中就發覺佢個表情好鬼C得意, 唔知佢第時大個自己睇番會點呢! 有啲朋友問我哋成日要更新個blog都要花幾多心機同時間個喎, 無錯, 不過可以記錄仔仔成長嘅點點滴滴真係一種好大嘅樂趣, 同埋我哋好相信佢大個睇番自己以前細個時係點同做過啲咩, 會好有興趣知道同好回味, 又可以圖文並茂咁話比佢知爸爸媽媽湊大佢係幾辛酸同要用好多心機架.
Subscribe to: Post Comments (Atom)


text:
路線:鯉魚門三家村>鯉魚門燈塔>天后廟>廢礦場>砵甸乍炮台(山腳)>徫奕信徑3段>歌賦炮台(山腰)>魔鬼山>徫奕信徑3段>五桂山>芧湖山(堡壘)>徫奕信徑3段(殘破公仔廟)>馬游塘>小夏威夷徑>將軍澳村>寶琳
全長:15.21 km
時間:5小時23分
油塘係我最喜歡嘅行山地點之一,行過 N 次.呢條路線唔長又多野睇,而且交通方便,就好似係喺市區入面行山一樣.如果唔慣(或者擔心)一個人去行山嘅朋友可以考慮以呢條路線試試.因為接近市區電話接收完全冇問題,而且路唔算難行,如果揀行山季節去應該不愁冇人問路.有乜唔對路又有唔少地方可以中途走人,真係好正.感受下一個人行山影相自由自在嘅樂趣. 當然,行山之前做準備同了解路線應係常識吧.
(update @ 20150918 – 補加路線地形/景點概略圖,可按圖放大)
GPX 路線記錄可隨便 download
Total descent: -789 m
起點係鯉魚門三家村口,由油塘站行過嚟大約要 10 分鐘左右
依,呢到有表演睇喎,不過今日係嚟行山
繼續沿路直行
由呢到行入去街市
三家村呢到係出名食海鮮嘅地方,有好多海鮮酒家,亦有海鮮檔賣各種各樣嘅海產
除左食海鮮,呢到仲有賣特色野食手信嘅鋪頭,有一間係做新鮮出爐雞仔餅.不過我都係鍾意食呢間啲肓公餅多啲
依...同類?!
一場嚟到,梗係要幫襯紹x園買啲 nuts 吔下啦.重點係價錢平過喺商場鋪一大節
繼續沿鯉魚門海傍道行,會經過呢間賽馬會創意館
查實唔知點解會喺呢到開間咁野,入面亦都冇乜野睇
繼續沿路行,冇耐就會見到燈塔
燈塔前面呢個石灘景觀唔錯,可以望到港島東大部分地區.如果天氣好就連西九嘅 ICC 都可以見到,雖然呢到唔係最理想嘅影日落地點,不過勝在有大把前影,都可以影到日落紅霞靚相.最正係可以近距離接觸大海
鯉魚門燈塔
由燈塔望向海邊嘅三家村
沿石灘行,另一邊有路可以穿過球場入行人路,路邊仲有棵心願樹.如果覺得冇野睇亦可以沿海邊直行穿過前面屋底直去
今日揀左行海邊,當然係要予啱水退時先可以行
呢間屋應該已經冇人住,日久失修屋底甩皮甩骨
穿過屋底之後再行前少少就要由石灘轉上返來行人路先至可以繼續行
去到呢到要認住了,左邊個路口係上山嘅路,家陣先直行去前面天后廟,睇完野再返來由呢到上山
天后係保佑漁民,所以海邊總係會有天后廟.呢到仲有兩支大炮,可能又有故講
今日香火比較少,但過時過節掛到滿晒香嘅時候,係可以影到陽光由隙縫打斜射入嚟嗰啲”行貨”相
廟後面有相仕可以指點迷津
廟嘅另一邊有好多大石,有啲有題字,有啲就形狀特別
總係覺得呢舊石好似係想一拳打埋嚟咁
過左天后廟繼續行嚟到呢個位要轉左,如果直行入錯左人地屋企就自然會有狗走出來”招呼”你.而過左呢到就進入左第二條村,叫做媽山村(睇地圖先知)
行前少少轉左再轉右
即係呢到轉右,之後直行
行多一陣就可以出返來海邊,繼續沿路直行
海邊呢到有個小石灘,又係一個好好嘅影相位置
呢間屋好似係新起嘅
望完海又繼續,第一次嚟可能未必知原來係要由屋旁邊條窄巷穿過去,就咁睇真係唔知原來係有路行嘅
終於行到入到嚟呢個人像攝影勝地,已經見到有人影梗相
聽講話呢到以前係一個礦場, 照咁估計右邊個斜台應該係用嚟運礦石上船.家陣呢個台已經變成”釣魚台”了 XD
礦場另一邊可以望到東面海域
出一張 2006 年影嘅舊相,當年呢個位係有個鬼咁大嘅漏斗喺到,後來因為安全問題拆左.呢個用石屎鋼筋做嘅大漏斗以乎同四周圍建築都唔多夾,唔知會唔會係礦場荒廢之後轉型為其他工廠時起嘅呢?段估礦場唔會需要咁形裝嘅野掛
臨走前掃張礦場全景先
睇完礦場之後就原路行返轉頭喺呢個路口上山.如果唔想行山當然亦可以出三家村走人
註:如果從來都未嚟過,頭段鯉魚門三家村加埋礦場應該有大量攝影題材夠影半日.時間唔夠嘅話可考慮上魔鬼山影日落,然後沿馬路旁嘅行人路落高超道走人
續 part2


text:
Ha ha. 我地今次都有去永利到賭番兩手丫, 不過今次無贏到, 我地拎咗$300 出來, 話咗無曬就走. 本來我地想去新濠天, 但原來佢地6月1日先開張, 所以我地都唔知去邊到好.
想下想下, 丙丙話想去新八佰伴行下喎, 順便食下老佛爺的蛋糕, 上次我地次次去都係得番一種, 其他的都賣曬
今次呢個係blueberry cheese cake, 但我同丙丙都覺得上次個件 cheese cake 好食d, 但呢件都唔差, 一樣係咁好食
跟住我地就去咗八佰伴周圍行, 仲好無聊咁第一次同丙丙試咗最近的出的osim. 我地响香港一定唔會試, 因為唔知好似點咁, 但去到第二到玩下又無壞
無無聊聊咁周圍走咗一陣, 出面又落緊雨, 我地都唔知去邊到好, 想下想下, 不如去食番個碗仔翅 -- 添發碗仔翅美食
呢到好出名架, 好多名人都來食, 平時會大排長龍, 不過因為果時落住雨, 雖然要排隊但係都唔算多人, 等咗一陣就入得, 都算好彩. 店子好細, 座位唔多, 如果都係多人要等都要等好耐. 我地今次點咗雞絲生竹碗仔翅 ($20), 豪華碗仔翅 ($35)
普通版同豪華版原來分別不大, 係多咗一d 材料, 佢地的份量都好足, 有雞絲, 魚翅同竹笙.
食完之後我地又周圍行, 跟住就食番個early dinner, 之後就番香港了
伸延閱讀


text:
雖然最近好忙, 但身心都雖平衡一下, 對於一向都有睇日劇的我, 今季真的睇咗好小
由山下智久, 北川景子同相武紗季主演的零秒出手是今季的大熱, 我又點會錯過呢.
山下智久响我心目中做得最好係求婚大作戰, 北川景子的仲未覺得佢有乜野佳作, 而相武紗季就必需數到絕對男友了
好明顯, 我係鐘意睇愛情片之人, 雖然呢個劇名係零秒出手, 即係响最係一秒個籃球入咗, 但係真係講打籃球的時間係小之又小
Love makes me strong... 呢一句成日都會係到劇出現, 唔知响日本係咪都好 hit 呢?
山P 佢真係毫無進步, 由求婚大作戰到Code Blue 同宜家, 所有表情都係一樣
山下智久, 北川景子同相武紗季, 前2人做戲都係無進步, 但係相武紗季今次的演出同之前好唔好, 係做壞女人, 大突破同表演出有好大的進步
北川景子係演小提琴家, 唔知點解佢比我的感覺有點似堀北真希
雖然係話愛情劇, 但當中都有好多攪笑的情節 (都係唔講太多, 對睇的朋友唔會太知劇情)
我睇日劇最主要係我鐘意, 仲有係聽下學下日文... 最終章原來唔係最後一集.. 最終回先係
唔知呢一個劇會唔會係今年月九的最佳之作呢? 下星期一會係最終回, 好期待丫


text:
去完迪迪尼後,玩到成身汗,今日幾驚晒黑呀,一見光即閃,好似見光死既女鬼一樣,左閃右避!哈哈~~返去屋企沖過靚涼之後,即刻仆去final fittings...
先係太陽哥哥,主要襯背心同呔,試過銀,金,黑溝唔同pattern後,最後揀左第一同第三款:
太陽哥哥今次仲試下穿白色禮服,我就覺得唔錯,叫佢要白禮服唔好要黑禮服,但佢自己鍾意黑禮服多d;咁我叫佢一係第二件要埋白禮服,唔好要馬褂啦,因為白禮服同馬比較,我覺得佢著白禮服靚d,佢當然肯啦,我唔迫佢著馬褂喎,點知白禮服冇期...唉,天意~~ 但當決定左後竟然冇,越得唔到就越想要,人就係咁,所以我同太陽哥哥都有d唔開心...
呢位係太陽哥哥柬埔寨既呀姨,即係太陽媽媽個呀妹,特登返黎飲我地個餐架,佢下午先到港,所以我地特登就埋佢今晚 final fittings 架!佢最後揀左第二件綠色既禮服:
今晚除左 final fittings 外,我要襯埋首飾,因上個禮拜好大頭蝦咁,我同elsa同phoebe都只係掛住襯頭飾,完全忘記左要襯埋首飾,所以今日要拎返頭飾去再一套咁襯過,好在有琪琪幫手,唔係我實揀唔到!哈哈~~
金色晚裝我係最鍾意架:
紫色晚裝都襯得滿意:
桃紅色晚裝老實講就襯得麻麻地,因為實在冇咩粉紅色既首飾配到,不過我都冇咩所謂,因為呢套我諗住用黎敬酒,suppose到時會戴返金器,桃紅撞金實冇問題,仲好貴氣,所以我都唔擔心,只係以防萬一拎多套首飾啫!
最後襯埋婚紗,我好鍾意呀,呢套首飾仲係新架,特登拆黎借比我!Yeah~~
嘩...原來著住婚紗係好難行架,我成日踩到裙腳,有d擔心...
全部的首飾頭飾:
攪掂後成十點啦,我地又去左APM潮館食飯:
真係唔該晒今日琪琪幫手!


text:
夜媽媽..去邊呀?
食個晚餐先啦
我唔係食得講究嘅人
但就我好鍾意食魚
(其實係自己好偏食)
所以除左我最喜歡嘅LOKI之外
呢間魚仔餐廳 (Fish Restaurant Reykjavik)我都好鍾意
因為...有飯食..又有魚..又有好多蔬菜....仲好大碟!
(如果入唔到條link ↑ ...就去facebook呢度 ↓ 睇下啦)
簡單又有性格嘅聖誕裝飾我又好鍾意
連放聖誕樹都咁有性格
可以咁放...
又或者....
咁放都得
又行到教堂Hallgrímskirkja Church喇!
無腳架..搵棵樹唉住影...張就下收貨啦!
嗱! 今晚唔係平安夜
所以唔係去church參與子夜彌撒
數數下...原來已經係除夕喇
我剛才聽到D野..跟住再問下人
原來o係除夕夜大約22:00至00:00呢段時間
家家戶戶會o係自己屋企花園不停咁放煙花
放煙花雖然唔係D好特別嘅事
但
當我行行下街時
完全唔知邊度會無端端咁有煙花爆出黎
東一個 西一個
什至企o係一間屋隔離失驚無神又見到有野爆出黎
其實都幾開心同過癮
呀!講番點解會行到黎教堂呢度先
因為去到00:00
大家會聚集o係教堂前嘅廣場
一齊倒數 + 放個終極煙花去迎接新一年
而家離倒數仲有一段時間
有人表演玩火
睇下先
10
↓
9
↓
8
↓
7
↓
6
↓
5
↓
4
↓
3
↓
2
↓
1
H A P P Y N E W Y E A R
又好老實講
人大左...我o係香港係好怕o係呢d時間去同人迫睇煙花
好少好少會咁做
但....今次好例外
而且呢個地方...暫時人多極都好有限
大把空間比我抖抖氣
同埋
D煙花放得好瘋狂
好痴線
係咁放
好似亂咁放一樣
照頭淋
(好在件衫連左帽)
真係亂發...記得見到有一個唔知係咩野..
係打橫發射出..瘋癲
呢個經歷係好過癮
尾升
尾升之後又有開始
呢個傳統黎嘅
叫Bonfire
聽聞傳統係會將屋企唔要嘅木製物品攞出黎燒左佢
送舊迎新一年
而家已經燒到....咁樣
木野就唔多見到
玩完d煙花盒,可樂罐都有!
大家都好高興,互相happy new year後
有位伯伯過黎HUG HUG
寒暄幾句後
兩手空空嘅佢
右手忽然從衫袋裡攞左一小支whisky之類嘅野出黎
左手又o係另一個衫袋居然掏出2隻迷你玻璃杯
仲記得旁邊嘅男士即時一句:oh! my God!
伯伯話新一年開始要飲飲慶祝
於是..我就範了
就係咁樣...一杯火酒咁嘅野直灌入喉
多謝伯伯
今晚好高興


text:
話說, 我地住0既地方
每隔兩三個月, 就會搞一次 flea market
記得, 年半前, 我都擺過檔
真係幾好玩0架
啱啱個星期日
又有 flea market 啦
其實過往, 我真係好少會買second hand 0既野
不過, 其他鄰居媽咪個個都話冇所謂
又叫我唔好生人唔生膽
0係佢地引領下,最後, 我仲係決定去睇睇
睇下有冇乜野啱心水.....heheee
好, 去相
YEAH
其實上次去完坪洲之後
立即就想買部單車俾朗朗, 點知今日居然意外地遇上
實在勁爆咁 HAPPY
呢部單車正價其實賣梗 $800, 而家只係 $100
講起黎, 我查實好少會買玩具俾0的仔
總覺得夠玩就得喇
點知, 又俾我遇上呢份 LEGO
都不過係$30......點忍到手呢......
呢份係朗朗指定要買0架
我本來真係唔願買, 上面副 LEGO 都係30, 呢篤咁0既野竟然叫價 $60
不過, 朗朗其實好耐之前已經話想要買醫生玩具
而且, 佢一直都好有大志咁同我講, 話第時要做醫生
為左想更加鼓勵佢去做醫生, 是但喇
最後, 成功講價 $50 成交
朗朗果然好鐘意呢套醫生玩具
一番到屋企, 唔駛三秒三, 已經拆左出黎玩
細佬都唔執輸, 玩埋一份
兩兄弟, 各有各忙咁款
完全進入忘我境界
玩玩下, 開始黎料喇
先有哥哥推開細佬
再有細佬拍打阿哥
其實你都咪睇細佬細細粒, 容易食咁0既款呀
細佬真係次次都爭贏阿哥0架,
轉個頭咋, 細佬已經成個身位, 得住左阿哥喇
其實哥哥爭輸, 都係我0既意料中事黎0架喇
雖然佢個樣總係孔武有力, 成個忌安咁0既款
但佢份人就係咁0架喇, 乜野都淨係識得放聲大喊
對佢黎講, 喊就係解決問題0既唯一方法
蠢到完全唔會諗下點樣可以爭番個玩具番黎
細佬呢個精甩尾0既, 就最識睇人黎蝦
次次呢, 都能夠成功爭贏
爭唔贏就發爛典地, 簡直俾佢激死
明明買新玩具番黎, 理應係開心事
結果就攪到家無寧日
暈呀......
HEHEEE....
我地最近開左個 FACEBOOK 專頁呀
再 LIKE 一 LIKE 0個度.....
同我地做個朋友仔啦!!!!


text:
2006年9月23日
Intel Core2Duo E6600 2.4GHz
Gigabyte 965P-DS4 motherboard
2x1G Corsair DDR2-800mHz RAM
Winfast GF7900GS 256MB DDR3 VGA card
Seagate 250GB SATAII/NCQ HDD
LG H22N 18X Supermulti DVD writer
Antec 550W TP3 PSU
Samsung 205BW 20" Wide LCD monitor
由上個月起開始睇雜誌, 上網睇 forum, 問人, 自己諗 config, 到出去買返黎砌, 都係自己一手一腳搞點, 真係幾過癮. 不過哩種喜悅始終都不敵近排既壓力.
年尾就畢業, 10月中要寫好個 thesis, 仲要打 interhall. 3樣一齊處理, 個種壓力真係幾大. 哩幾日都唔係好訓得著, 搞到第二日好遲先起到身. 雖然知道自己都算係一個堅強同樂天既人, 相信自己總會搞得點哩幾樣事情, 不過個種不能夠掌握未來既感覺真係幾令人感到好大既壓力.
仲有個零禮拜就打 interhall. 見到隊波開始認真, 連 bly都唔敢再輕挑浮燥, 都唔知係好事定唔好事. 過份認真導致不能夠順其自然, 係緊張既表現. 欠缺自信係大家最重要既問題. 可能係因為冇一 d實際既成績比大家感到自己既實力其實都唔差卦.
對於場比賽, 前幾日都真係幾擔心. 唔係擔心自己打得唔好, 我兩年前已經唔會諗哩樣野, 我係擔心佢地緊張得滯, 或者狀態唔好, 到時打得差. 若果因為咁而輸波, 哩一年黎做過既所有野就好似白廢左. 不過諗深一層, 若果連我都對佢地冇信心, 佢地自己更加唔會有信心啦, 所以哩兩日好努力咁放低個擔心. cheer up人地始終唔係我強項. 希望哩個難關佢地可以衝得過啦.


text:
好久不見
原先plan好諗住的起心肝寫埋我個希臘Paper Anniversary Trip,諗起都有點過份, 因為Cotton anniversary都快要到. 當我諗住開工之時,點知我部電腦唔生性,所以我一怒之下叫小吉子幫我format成個hard disc. 當然我有做back up先叫小吉子做0野. 咁小吉子都好幫忙, 好快手幫我搞掂. 佢落力時都我落重力, 快快將back up hard disc既陳年相片, 陳年資料倒翻入formatted drive. 點知一倒就出事啦!
我以為我backup左既資料係個portable disc入面, 點知因為我冇做final check, 我真係唔知道入面係個空心file, 只係得個folder link. 那一刻我真係
雖然小吉子即時安慰我, 仲同我講再去多次honeymoon囉. 去多次唔係問題, 而係當年既我, 同呢家(心曠體胖)既我都唔同哂啦!! 我成晚都超級唔開心到整晚都訓唔著呢!! 仲係度不停諗點解自己咁蠢, 唔做多步呢?! 又諗點解我唔曬相呢?! 再諗點解小吉子唔幫我check左先format呢?! 再諗放假係屋企做公司0野姐, 點忙都好, 都應該自己跟返先好落order叫小吉子做0野. 小吉子見到我都有少少心痛+背後笑我咁蠢, 不過佢都有諗點樣幫我解決件事.
好啦! 第2日小吉子幫我嘗試recover返所有file, 點知一scan就做左成兩個星期, 呢兩個星期我完全唔可以搞我部腦, 結果咪依賴哂用其他如iphone上網便算. 等到scan完, 再做返back up, check返所有 陳年資料, 改file name同埋將file 分類, 做左成個月啦, 真係係十級痛苦. 而呢個十級痛苦, 到呢家我都仲未做好哂! 雖然發現有d相有返, 但係近幾次去trip既相都冇哂! 唉~~~~
寫blog有時睇得多字, 都想有d相睇下吸引自己再寫多d. 十級痛苦後, 我都仲未pick up返自己寫blog既進度. 因為相既問題太大, 仲未分類好, 而且我都要用心地安排下一次Cotton anniversary trip啦!! 繼上一次想同小吉子去日本, 去唔成轉去韓國, 都係去唔成. 所以希望 今次一定要去得盡d. 我上半年好似唔覺自己放過假, 係BKK差完4日電, 幾日就冇用哂啦!!
希望小吉子比心機搞好Cotton anniversary trip前既一個小小trip, 下星期就去啦!!
# 我今次真係冇做過任何preparation


text:
Jul 14, 2016 (Thursday)
Jayden 6y3m1d
Jaylen 1y3m1d
由Jayden讀ITLP到五歲班,5年嘅幼稚園生活,
儲落唔少佢上堂做嘅手工同埋畫嘅圖畫,
每一幅雖然畫得唔靚,但係我都會好好珍惜.
我聽過有家長朋友講,過一排之後,
就唔會掉左小朋友嘅作品.
咁我會點處理Jayden嘅作品呢?
由佢度ITLP到而家我一件作品都冇掉過,
我全部用膠袋包好,分類咁放咗入大嘅紙袋.
分類嘅方法就係:
圖畫就放入A3 大File,
小手工會放埋一袋,大件嘅作品就會獨立用袋包裝好,
之後再將依一大堆作品放入大嘅紙袋.
A3 size file可以喺$12店買,又可以係無印良品買.
至於大紙袋,平時買牌子野,梗有個大大嘅紙袋,
呢啲紙袋又大有硬淨,我平時唔捨得掉,
而家用嚟放Jayden嘅勞作,very good!
每一件嘅作品我都唔捨得掉,
因為我覺得每一件作品都充滿着童真,
有啲線條,又或者有啲圖案,
我相信小朋友長大咗之後係唔會畫得返嗰種出嚟嘅.
六歲幾嘅Jayden,自己睇返兩三歲時嘅作品,
都會一邊睇,一邊笑微微,
嗰種笑容,由內心發出嚟,好傻好天真好可愛!
哈哈,屋企冇大過,但係小朋友嘅作品越來越多,
我相信好快粒粒又會有一大堆作品,
咁點算好呢?
冇辦法架,我不停掉自己同K爸爸啲雜物囉!
咁佢兩兄弟嘅作品,我會保留到幾時呢?
我諗我係唔會掉嘅.
雖然佢哋嘅野係會越來越多,
屋企嘅空間可能越嚟越唔夠用,
但係我相信只要用心用時間好好咁執一執書櫃雜物櫃,
又會可以騰出空間放佢哋嘅作品.
小手工同埋圖畫,
係佢哋係幼稚但係佢嘅幼稚園生活之中嘅一種痕跡,
幼稚園時期嘅作品係充滿自由自在,充滿天真無邪,
我覺得非常珍貴嘅.
可能係因為我自己幼稚園同小學嘅作品,
都比媽媽一件不留咁全部掉晒,所以,
可以的話,我會盡量留起Jayden同粒粒嘅作品.


text:
2015年9月2日星期三
有機菜
涼爽咗一排,今個星期菜終於有收成.
新收成是日本小松菜.
還有紫色上海白菜.
通心菜由十幾枝開始種,依家已經種滿成盆啦.
蕃茄大隻不過仲未熟 .
Mibuna生咗好多,要食啦.
有條大翠肉瓜,想等再大啲先收.
左剪右剪已經成斤菜,但係依然好多菜未剪,過兩日再剪過.
新居只有一個portable煮食鍋,只可煮簡單嘢.
是日用有機菜煮有機全麥縲絲粉.
22 則留言:
我看到好似有kale喎?回覆刪除
自己種慳得多時而啲菜也特別好吃,新鮮嘛!回覆
係呀,有kale呀刪除
其實冇得慳架,主要係新鮮又有機,同有d品種外面買唔到囉
即割即食,真係夠曬新鮮~回覆刪除回覆
真係新鮮,而且菜味好濃刪除
- 回覆
其實冇得慳架,主要係新鮮又有機,同有d品種外面買唔到囉刪除
即割即食,很羡慕!回覆刪除回覆
真係新鮮,而且菜味好濃刪除
紫色白菜同其他白菜味道一樣嗎? 之前見過這個種子, 不過無買到.回覆刪除回覆
一樣架,但係靚好多喎刪除
這些品種真係靚,一定會很甜呢回覆刪除回覆
Mibuna同紫色上海白菜最靚呀刪除
- 回覆
我想試種不同品種,同食得多元化刪除
樣樣剪啲都一大堆啦回覆刪除回覆
係呀,煮碗粉食時剪少少已經夠刪除
- 回覆
好新鮮,而且菜味好濃刪除
真的很羨慕你能自己種菜.回覆刪除回覆
有得玩吓,運動吓,之後仲有健康嘢食,ok架刪除
蔬菜長得很茂呀, 可以密密食.回覆刪除回覆
係呀,幾日已經可以收一次,煮碗粉食時可以有d菜食吓刪除


text:
好多人都覺得, 我地一齊左冇耐就話結婚, 好似太快喎, 其實我地識左好多年架喇, 我地係2000年識架, 個陣仲係同事, 間唔中會傾下電話, 過左幾年開始好friend, 仲有伴郎哥哥添, 個陣伴郎哥哥話我地三個係狂歡三寶, 哈哈!
我每次失戀佢都有出黎陪我, 而佢感情上遇到問題又會搵我傾訴, 真係諗都冇諗過我地會一齊架, 呢d就係天意喇, 我地拍拖後都維持左地下情三個幾月先公開架, 首先係同伴郎哥哥講, 我地本來係狂歡三寶嘛, 而家兩寶拍拖, 唔知佢會有咩反應, 估唔到佢既反應係: 嘻嘻, 唔出奇吖! 實在太好笑喇, 至於其他朋友, 特別係舊同事, 好多都係唔信, 話完全諗唔到我地會一齊!!
我地都發展得好快, 因為我之前係自己住, 佢好快就同我一齊住喇, 其實最初佢係間中返屋企換衫再上黎陪我瞓, 慢慢慣左搞到我唔敢一個人瞓, 咁佢咪變左晚晚係度囉, 所以我地好快就半同居喇, 到上年就買埋樓, 一切都好快好快咁呢, 冇辦法啦, 香港人節奏係快d架嘛, 加上我地兩個年紀又唔細呢, 買完樓當然就係結婚了, 所以就係度寫梗blog, 再識埋你地, 故事發展就係咁喇, 可能過幾年寫生b經架喇, 哈哈!!


text:
到咗結婚當日, 司機都好準時,服務態度都幾好,不過當我地見到架車之後先 永知大
鑊! 我地五月結婚,當日天氣好好,不過就勁熱,見到架車舊舊地,最大
鑊係冇冷氣
! 不過後悔已經太遲
,為有頂硬上,雖然有一刻我係想坐架兄弟
車,唔坐架冇冷氣既花車!
其實有朋友知道我book咗倫敦的士之後,有提過我倫敦的士未必有冷氣, 我最好問清楚. ,我原本都有諗住打去問下,如果冇冷氣就不轉番普通benz,不過可能果時太忙 ,我完全唔記得咗!!!
波生家同我家距離都幾遠,要成45分鐘路程. 因為冇冷氣,所以d車窗係攪低晒,一上到highway, d風好大,吹到我個頭都亂, d假睫毛飛飛下.咁我就叫波生同個伴娘(我坐中間)攪番高d窗,點知佢倆個都誤以為個門鈕係個車窗既開關制.
波生比較大力d,所以佢一知道按錯制,隻車門想開,佢就用力拉住,然後關番隻車門.但係個伴娘就唔夠力拉住隻車門,我見到就立即幫手拉住,不過都係唔夠力,所以隻車就係咁係highway到門開咗.好驚險! 好彩隔離冇車,之後波生即刻申手出去拉番住隻門同關番,e家諗番起都覺得好危險.
原以為驚險完畢,熱多陣就可以到男家,點知行到半路中途,個司機特然間 指手畫腳,之後重將架車停係路邊.原來個司機想叫d兄弟車/ 24座-van跟
係佢架車後面,因為架花車機件太熱
,司機驚架車隨時死火,有架兄弟車跟尾安全d
.有驚無險,好好彩 (Thank God!)
,架花車冇死火,我地安全
抵達男家.
我睇番當日結婚到達男家時影既相,我個髮型亂亂地,塊面好多油.我認為整個婚禮最敗畢既一件事就係book咗架倫敦的士!


text:
係10年的1月1日終於有番個真真正正的假期
暫時放低anson, 兩公婆盡情玩樂一番先
一早起身9點半左右已經出街食早餐
為的是因為要山長水遠去到九龍灣megabox睇avatar
係套戲未上影之前已經聽聞係超級巨作
所以早兩個星期已經訂咗megabox 的 IMAX 3D版
戲票係$150一張, 等於睇場演唱會的山頂價, 好在東亞卡有9折
先講戲院本身唔算好大, 銀幕需大但又冇想像中咁大喎
加上銀幕好似唔係16:9 震撼力未算好強
不過3d效果就真係OK, 但又唔好期望有D野飛到妳面前個種3D
有d運用第三身的鏡頭, 真係好有身歷其境的感覺
但係睇耐咗你就唔覺太3D, 好似平時睇戲咁
而字幕算係做得效差的一環, 如果你直望的話, 未必望得到,
要向下望先睇得到, 加上D字唔係實色, 有小小透明, 更加難睇
睇咗十分鐘先慣, 另外唔知套戲要景深來營造3D效果,
即係除咗主體外的物件都好似OUTFOCUS咁, 睇相就有FEEL
睇戲好似怪怪地咁
總拮嚟講avatar, 真係好好睇, 故仔就老套d,
特技同畫面就真係勁靚勁真實, 隻avatar畫得再靚d就好
景方面唔知點解另我諗起天空之城喎
今次睇avatar好似第一次去睇戲咁, 每樣野都要習慣過
包括個3d眼鏡, 似去滑雪多d
之後我地當然去咗行街街啦
德福仲有好多熊仔影添
仲係ikea買咗set兒童碗杯俾anson, 去到ikea當然要食肉丸
返到屯門又掃咗單車俾anson, 不過貨未送到
遲d再影俾大家睇


text:
Day 3
早晨呀! 今朝我地一早起身 去邊度?
去Everland 愛寶樂園呀
一個我未去過嘅樂園 mami話嗰度好靚好多野玩架
但我地跑跑跳跳好快就唔覺得凍
令到大家更加興奮
我地第一站要坐吊車落山 沿經機動遊戲"洗衣機"
我好想玩呀 但MAMI話我唔夠高 冇得玩 ~_~"
到吊車站喇
排隊隊落山先
坐呢種吊車原來咁好玩架 腳仔fing fing
望落去好似好危險咁
其實下面有個安全網架 所以跌落去都唔驚啫
幾分鐘時間就落左山喇
大家第一時間被SHOP吸引左入去 我買左好多好得意嘅筆筆呀
買左兩盒嚟試 好食就好食 但都幾油架
所以一人食少少就好喇
裡面有好多小小動物 兔仔呀 倉鼠呀 仲有小小羊咩咩
之後就到睇Safari 對上一次有機會睇Safari係新加坡lu
新加坡嗰次mami好想帶我去架 可惜唔夠時間
今次喺韓國join返一次
好快見到一班非洲嘅動物朋友lu
笑完影完相 mami先叫我望下後面....
嚇死人喇 原來有隻獅子媽媽喺我後面
原來佢地要我地個司機比餅乾
為左餅乾佢地會企起身
一落車又見到shop喇
我地又買野lu
公公婆婆喺度比我揀份禮物
我買左隻獅仔 d毛好好好軟好滑架
大家都肚餓喇
去餐廳嘅途中 路過聖誔村 好多聖誕佈置同聖誕人物呀
薑餅人先生同我玩呀!
我係大大雪人呀!
食飽飽 繼續我地嘅行程LU
佢地見到咖啡店 又飛左去買熱咖啡
我地喺外面企近火爐暖暖先
我地去左FOUR SEASONS GARDEN
嗰度見到聖誕老人 佢好悶呀 冇人同佢合照
等我嚟啦
連手襪都一樣 ....
開心屎喇
我地出發喇 BYEBYE 好好玩啊
見到食店 大家又去食食食
見到另一個搞鬼聖誕老人 佢戴住副"超"架
如果大家到EVERLAND玩 可以去睇下個 3d影院啦
後面呢條係大大蕉 ...
係時候要走喇 多謝您呀Everland 我地一家都玩得好開心
Merry Christmas!


text:
六八事件
好野 真係見到魚尾獅像喇
啱啱維修好一個星期咋 好好運呢
個像仲要好新淨白雪雪tim
之前講左 姐姐話個魚尾獅像今日先開始噴返水咋
琴日都得個像 冇水出...
一場嚟到新加坡 點都要同魚尾獅合照
離遠都覺得好靚 近睇會點呢?
(濕身咯 傻豬 ~_~")
到喇 姐姐教我地手要伸出嚟裝水
全家福冇走雞
再嚟一家三口開心旅遊留念 (第日交功課靠呢張相)
我都用手裝水先 但角度錯晒 哈哈哈
見到金沙嗰邊呀 個天好光好刺眼 但唔熱
bb魚尾獅都係必影啊! 有大有細嘛
呢張相勁呀 大細魚尾獅都入晒鏡!
榴槤地標嗯
行完上返車 向lunch嘅地方進發
途中見到ducktours 呢個留返下次玩
人地話一般 純粹體驗下軍車一車兩用嘅感覺
可以陸上行又可以落水遊
數數下 其實下次淨係行新加坡三日都夠
新加坡真係冇咩野玩架咋
所以下次自由行完可以唔洗再嚟喇
嘻嘻 期待好耐嘅海南雞飯嚟喇
今餐好好呀 姐姐帶我地到當地最受歡迎嘅新瑞記!!!
除左天天同文華 新瑞記好出名啊!
佢前身係大排檔嚟架 lunch嘅時候可以講係冇位
我地一早book左位 所以可以施施然入去
我地佔左一個area 外邊熱d同迫好多架
一坐低就一人一杯薏米水 好傳統嘅海南雞飯店
嚟喇!!! 雞好滑 飯好好好好味!
同香港比較 雞嘅滑滑度同香港爭唔多
唯一唔同係淡口嘅 唔濃味
而飯就好唔同 佢地用秘製海南雞醬去煲 冇油架
好清嘅香味 令人食好多碗都得
我自己食左一碟半
公公婆婆媽咪daddy一人食左兩碟!!!!
可想而知係幾咁好食!!!!
唔記得講呀 呢度個豉油都係秘製 就咁食唔好食
但加落d飯度就very good
大家食第二碟就有點豉油 (唔咸架 少少甘香味)
飽飽lu 呢餐係大滿足 食飽就要去賭下錢咯 (我冇份...)


text:
一月二日
二十八個月至二十九個月閒記
幼兒園比左個網址家長 上面有好多比小朋友玩嘅遊戲
仲有得唱兒歌呀 學中英文 玩配對 總之咩都有得玩
啱晒兩歲小朋友去學習 tima都好鐘意
擺低左條link比爺爺嫲嫲 喺佢地英明帶領下 阿ti兩歲人仔會上網喇
咩叫識上網呢?
佢識click右上角 "x" box去close個page
佢識用cursor去按button 例如 "上一頁" 例如揀d icon
最抵死係 有一次tima行過去 見阿ti用mouse玩電腦
於是行埋去問 : titi 你睇緊咩呀?
阿ti抬頭答tima : 我睇緊獅子 (youtube) 依家"load"緊
tima真係大笑左出嚟 : load緊 你知咩叫load咩???????
阿ti指一指條綠色bar : 呢度未開晒 冇得睇喎
嗰一刻 tima知道阿ti真係識上網喇!
爺爺每日都同阿ti玩一個鐘電腦 透過電腦真係學多左野 叻女左
長期玩電腦會傷害眼睛 但幸好阿ti唔鐘意電視
我地盡量要阿ti眼仔唔會住個screen望咁耐 唔好太集中呢!
同埋盡量問佢問題 等佢望下我地
tima偷拍左阿ti玩電腦上網嘅情況 嘻嘻 冇花冇假啊! 笑c人
裡面d配對同遊戲都差唔多玩完 兒歌都唱晒lu
tima係時候再發掘d新野滿足阿囡咯 ...


text:
2013/09/20
加拿大親善之旅 - Montreal Day 6
嚟到加拿大, 買吓outlet嘢一啲都唔少得呀, 所以今日一早既行程係同陶寶B先Shopping吓先! 天氣真係日日都咁好呀.
點解嗲嗲會咁抱陶寶B, 咪就係因為有人PooPoo囉.......下完街之後, 就到lunch啦. 今日最後一日係Montreal, 點都要食多次越南粉呀, 因為實在太鍾意食啦. 今次細佬就帶我地去食一間好出名既雞湯越南粉. 平時食開既越南粉都係用牛骨湯, 所以今次都係第一次食雞湯越南粉, 效果又真係出奇地夾呀, 飲晒成碗湯都唔覺口乾呀.
而呢度仲有一款叫"雞雜沙律", 酸酸地既菜加爽爽既雞雜, 又幾好味喎.
另外粉卷都係唔錯既選擇呀.
食越南粉時就最好配番杯越南咖啡, 咁就完美啦.
大人就嘆越南粉, 陶寶B就嘆佢既私家飯仔, 大家都咁Yummy.
不過似乎佢就愈食就愈眼瞓呀, 打晒喊路咁!
食完lunch後, 莎拉就交低陶寶B俾婆婆, 同謝菲出downtown行街街拍拖嚟個二人世界!
Montreal downtown最旺既街道相信非St Catherine莫屬, 呢條街隻中好多shopping center及名店, 有啲似香港既銅鑼環. 莎拉都曾經係呢條街留下唔少腳毛呀. 另一個Montreal既特色係教堂林立, 仲要係一啲好有歷史既教堂.
St Catherine除了係行街shopping既好地方, 仲有唔少睇table dance既店呢.
Montreal呢度大部份既building都唔會高, 仲會見到啲舊building既牆上有graffiti, 其實莎拉真係好欣賞, 因為啲graffiti為沉悶及千篇一律既building帶嚟生氣.
Subscribe to: Post Comments (Atom)


text:
Saturday, 1 August 2009
Disaster: Day of Crisis
終於玩到一個我覺得好玩, 又玩到爆機o既 wii game. 而夠吊詭o既係, 呢隻 game 冇北美版本, 只有日本版同歐洲版, wii 真係好痴線, 年中出咁多爛 game, 但係偏偏呢隻喺 wii 入面算中上o既就唔出, 同 Fatal Frame 4 一樣, 唔知佢想點. 可能佢地覺得唔夠低B o既 game 喺北美會賣得唔好, 辣塊媽媽, wii 真不是人玩的.
呢隻 game 好難講係咩類型, 因為乜都有 d, 有 platform, 有射擊, 又有開車, 其實無論咩類型都唔算特別好玩, 亦由頭到尾都好易玩. 但係角色同故事我都幾鍾意, 好有荷里活電影 feel, 又有恐怖分子, 又有天災人禍, 又有個女仔要救, 雖然好多嘢係誇張到痺, 但係一隻 game o既故事, 真係冇乜所謂, 過癮就夠, 所以令我有足夠動力玩到最後爆機. 其實個結尾好明顯係指向有第二集, 可惜第一集連喺北美都出唔到, 睇怕唔會有第二集.
Posted by Howtindog at 08:29
Labels: 打機
0 comments:
Subscribe to: Post Comments (Atom)


text:
加太老師一見到Bibi,就話: 女仔黎喎,點解會揀反斗車王架?
原本配菜有日式漢堡扒既,因為我唔食牛肉,就打算改日式咖哩,但後尾又變成反斗車王意粉啦.
雞尾腸,獅子狗魚卷,蟹柳,紫菜,雜豆,芝士,沙律醬,吞拿魚,雞蛋等等,就係用黎扮靚架啦.
今次會做一份車車三文治,同車車飯盒.
首先做麥包三文治,我隻大板牙夠晒大隻.
車頭燈同眼我都要同人地唔同,所以冇跟足原著.包包既餡既吞拿魚碎蛋黎.
呢兩架車車,就係我同Bibi各自做出黎架啦.
每架車都有自己風格,朋友剪壞咗塊包,好彩我夠慳家,未用既部份可以俾佢再黎過.
跟住做車車飯糰,用保鮮紙包好舊飯,定型.外圍既紅色其實係蟹柳黎既.
先將鋪咗蟹柳既飯糰放入盒,用芝士,紫菜,青瓜等做咗車身式樣,煮咗D茄汁煙肉雜豆意粉,用紙兜將佢地隔開咁放入去一角.再加西蘭花去填虛位,加半條星星腸仔.
做隻肥咀企鵝,再加多D西蘭花同芝士做裝飾,就完工啦.
一個二個都做得似模似樣架.剩咗既芝士唔好晒,可以整D花仔同星星做裝飾.
呢盒係Bibi既,佢隻企鵝係扁咀既.
早知我都加返條線係佢咀上啦.
你睇佢幾貪心,畢咗幾多意粉!
我呢,就食咗份車車三文治做晚餐,留返盒飯第二日拎返公司食.


text:
情人節又到,次次女仔都係比男仔快一步諗好送咩禮物,而男仔又有冇諗過送啲咩比女仔先係最有意義嘅情人節禮物呢?周街都見到嘅湯匙好似冇乜創意,而且又唔會有咩意義?咁不妨睇下Hundred Million設計嘅呢款骷髏造型嘅糖匙啦!
點解會講到呢隻糖匙會咁大意義?假如身為男朋友,同另一半直接講叫佢減肥,相信唔洗到情人節都已經同你”開年”,而呢隻骷髏糖匙真係可以用黎挖取砂糖之外,更附加一種警告意識,提醒你嘅另一半再食咁多糖就會...你明白的.
當你另一半拎起呢隻糖匙,除左會令佢慢慢減少落咁多糖之外,仲可以長期提醒你另一半唔可以再比自己增肥;當你另一半問到你點解要送呢份禮物比佢嘅時候,你就絕對可以理直氣壯咁答佢:「我唔係叫你減肥丫,我只係為左你嘅健康著想,等你唔好落咁多糖丫.」如果另一半係骷髏造型粉絲咁就仲可以加多句:「因為呢隻糖匙係最新出,知你實鍾意丫嘛!仲可以叫你減肥添!」
邊到買?而家仲係Kickstarter集資中!所以情人節都係送住另一份先啦!(真係送呢樣我諗你應該可以番屋企跪Keyboard到星期六啦~)
祝大家情人節快樂!
Comments
Powered by Facebook Comments


text:
花展,戰衣
2008年3月19日
戊子年二月十二
夜
〈花展〉
呢幾日我老Blue無寫blog,
原因都係為咗玩新玩具(E-3).
前兩日17日自己同幾個朋友約咗去維園睇花展,
同上年比較呢日雖然係閒日,
但係感覺都好墟冚吓,
唔似去咗花展似去咗花市多啲......
入咗場之後由於好多好多人,
好快就同啲朋友失散咗,
各自做自己嘢啦!
唔知係咪人多關係,
攪到無乜mood去映咁,
兜咗個圈大約行咗兩粒鐘左右,
映咗要映嘅就散band囉!
今次花展以奧運為主題,
擺設咗好多同奧運有關嘅擺設.
除此以外我老Blue亦留意到擠擁嘅人群當中,
今年揸DSLR入場亦比去年多咗好多,
當中不乏女性用家,
論攝影裝備一啲都唔輸蝕一眾男性用家,
手持DSLR加長鏡(小小白,小黑)或微距鏡,
落哂腳架相當認真吓!
同時有唔少耆英團,
其中亦見到有位阿婆揸部DC映花㖭.
唔怪得咁多相機廠呢一年都力攻女性用家市場,
男性市場的確有點飽和,
反而DSLR起女性用戶好似新興市場一樣,
潛力無限!!
是次花展已收錄於個人嘅相簿
香港花卉展覧2008
歡迎各位朋友到訪瀏覧及留言.
〈戰衣〉
雖然手上新入嘅DSLR 「E-3」係我老Blue第二部嘅DSLR,
但係體型屬DSLR Pro機「哂士」,
加上新入嘅兩枝鏡,
出街一機三鏡份量一點都唔輕鬆.
最弊嘅係原有嘅相機袋配合唔到,
攪到要買個新嘅相機單邊斜孭背包(Lowepro SlingShot 300 AW)就佢,
揀呢個斜孭背包原因係眾多背包之中,
唯一佢可以放哂需要嘅器材兼且機動性強,換機換鏡快捷!
先個幾日及花展都係用呢個新背包出去映相,
唔知係太耐無用過咁重嘅器材出街,還是年紀大?
孭住呢個背包好唔慣咁,
有啲辛苦嘅感覺㖭!
呢幾次我老Blue出去玩呢部新機,
同行好友恆仔都一齊,
佢見狀就好自豪咁推介佢身上用緊嘅「攝記背心」NewsWear-Chestvest俾我老Blue嘞!
跟住自己見呢位老友盛意拳拳,
於是將自己啲「架生」擺上去試著上身,
咦?真係無介紹錯喎!
一機三鏡放咗入背心前面個四個袋到,
感覺啲重力四邊卸開去咁,
唔再好似背包咁集中一個卸力點聚住咁吃力,
機動性更勝背包,
前掛或後掛都好方便!
於是去完花展之後,
噚晚忍唔住入咗恆仔介紹呢隻Chestvest.
至於呢個新嘅背包有種得物無所用,
唯有揾買家轉讓,
無謂擺起屋企咁浪費.......
Blueman


text:
首次參觀磁磚王
噚日上進可以早放工,佢因為要去東東唔知俾D咩個consultant簽,所以無啦啦打電話,話去磁磚王度睇睇!但係磁磚王唔係就咁行上去就可以睇架!要make appointment,所以都唔知有無得睇啦!
Appointment
小嘉於是係四點幾的時間打去磁磚王,我問佢地幾點收工,原來七點鐘,不過佢話今日有sales係度,所以都OK!(咁即係如果無sales係度,咁我地就去唔到喇!)咁呢個哥哥都問我地係邊間公司,點樣知道有佢地呢間舖,我就直接話佢知其實我地起緊村屋,係承建商介紹我地去睇,於是呢個哥哥就問係邊間承建商,呵呵!我只係知B君個英文名,唔知佢公司名喎!所以我都答唔到,咁磁磚王都話OK,去到再傾!
去到喇!
其實佢地係灣仔呢間showroom唔算大,但都大約可以睇到唔同房間的磚!唔...其實一般的磚好似用黎舖廚房的都係within contract內個價錢,但係如果特別D就會貴D啦!
雕刻磚
佢地有D好特別的雕刻磚,如果係佢地Standard左的款,都要$40一尺(無記錯),如果想tailor madey就可以好貴喇!普通款的要幾百蚊一尺,如果直情雕幅相,咁就要$8XX一尺,嘩!都OK貴,不過如果係做theme的話,都OK既!
我地睇完D磚,就入左間房,佢地show返之前的job的相,原來同佢地買磚好得意,舉例,做一個30-40尺的toilet,如果無特別的磚要用,咁佢地收$8000蚊一間,咁佢地會做咩呢??佢地會設計D磚的設計,好似大小不一的擺法,做D唔同的圖案等等,咁佢會做三次design,最後confirm的圖,會俾個客一張同師傅一張!
我地...
其實我地會將間屋俾晒A小姐做interior design,所以會唔會用到佢地呢類的設計都唔知,不過上進講返話其實B君都係叫我地去揀同買料,都無話過係要埋design,所以...到時先算啦!!!
P.S.原來B君同間舖都幾熟,唔知第日買磚會唔會平D呢??


text:
IT interview (8) - CV
Cover letter主要目的有兩個.第一,講明你想申請咩職位,通常會寫埋o係邊度見到個job ad,同埋個reference number.呢一部份應該寫喺第一段,因為HR一睇到可以即時分類比唔同部門.第二,用簡短文字自我介紹,同埋講下點講人地要請你,內容大概係相等於一個簡短o既interview.講下你o既經驗,你o既長處,點解你比其他人更適合呢個職位.一封cover letter唔洗寫得多字,大概係一頁A4紙就ok.寫得太多太少都唔係咁好.
從interviewer o既角度黎睇,叫你寫cover letter o既目的係想唔需要約你上去見面,都可以簡單了解到你,咁就可以filter到一D唔乎合預期o既candidate.作為candidate,你寫cover letter最重要有point,唔好以為寫夠字數就得.仲有就係,內容一定要係真o野,寫假o野的話,上到去interview先發覺你係乜都唔職,咁你都預左人地唔會請你,就算請左你,你乜都唔識,一定唔會過probation,咁就真係浪費大家時間.
一份cover letter點先算寫得好呢?最基本係你英文唔好錯晒grammar先.以IT工作黎講,錯少少英文係可以o既,但如果寫到辭不達意,咁就一定會扣分.所以寫完之後,記住再三proofread.另外,由於寫cover letter可以諗好耐,唔同interview咁要即時對答,所以最好先將一大堆想寫o既point列出黎,揀一兩個你覺得最重要或者最有說服力o既point黎寫.一個point寫一段,寫兩段左右其實已經會用左好多字數.
最後一段通常係寫客套說話,同埋留低電話號碼同email.
喺某D情況下,你可以會有一D特別要求,例如你o既工作經驗比佢需要o既多好多,想request一個唔同o既title,咁我都會寫埋o係最後一段.
Cover letter,如果寫得好,會加好多分.但講真,如果你自問做唔到以上呢D,間公司又冇要求你寫cover letter,咁就可免則免.


text:
尋日園內所發生嘅事,或者會令你感到失望,甚至憤怒!今日我就帶返啲歡樂氣氛俾大家啦!再一次見到呢幅來自 東京迪士尼 嘅圖片,就知道我將會再次帶大家飛去感受佢地嘅幸福歡樂!唔知對你黎講,有咩野能夠令你心情變好呢?我自己就鍾意聽下歌,沈醉於動人嘅旋律之中!
之前就同大家分享過 幸福歡樂年 主題曲,亦曾經分享過 迪士尼奇幻復活節 巡遊嘅完整聲帶.今次就輪到 幸運在這裡 Happiness Is Here 完整巡遊聲帶!唔知點解佢地啲歌真係特別有活力!為配合每架花車,聲帶裡面有不同版本嘅三十週年主題曲,亦有夾雜多首 迪士尼動畫 經典歌曲!
其實東京嗰邊好多時都會推出音樂CD響園內售賣,有啲係活動主題曲,有啲係表演項目嘅聲帶.香港都可以參考一下人地嘅做法丫,因為首歌本身已經響到,製作音樂CD嘅成本應該唔會好高.假如推出 迪士尼飛天巡遊 嘅巡遊聲帶,相信都會吸引到一班Fans購買,起碼我都會買!
咦... 我今日係唔係唔應該講 香港迪士尼樂園 嘅商品... 話哂尋日先經歷完羊之危機嘅傷痛... 不如我地一齊撇開唔開心嘅野啦!園方令我地感到失望,但我地依然可以靠自己尋覓歡樂嘅感覺!聽下歌,輕鬆一下吧!仲有,唔好唔記得,三日後,迷離莊園 就會開幕!繼續期待新園區仲好啦!


text:
呢日酒店唔包早餐,所以我哋一早check out去咗附近餐廳食牛丼,之後就出發去阿寒湖,有D人會喺阿寒湖住一日浸吓溫泉,不過我哋就只係路過性質.
呢到有條愛奴村同溫泉街,不過實在太遊客區feel,完全唔係艾菲杯茶,唯一係呢間龍貓專門店比較吸引,但行咗陣都無買到嘢.
咁一場來到,都循例要派燒腩仔做代表影返一兩張相,唔太合作都叫做成功影到.
但站喺燒腩仔嘅立場來講,肯定係行樓梯會吸引過睇呢D旅遊景點囉﹗
之後行咗入去睇阿寒湖,仲好好彩咁見到傳說中嘅阿寒岳添﹗
個湖其實好大,冬天可以玩冰釣,夏天都可以坐船遊湖,但我哋帶住燒腩仔就免啦...
睇完湖見差唔多時間就去搵食,呢到唔食鹿肉都無乜選擇可以揀,所以求其揀咗碼頭對面手信鋪樓上間餐廳,勝在有阿寒湖靚view,咁呢碗天婦羅烏冬,都OK嘅.
至於燒腩仔都有艾菲愛心靚粥食,係艾菲前一晚用個象印暖壼焗定D豬肉,切定D菜,再一朝早起身加米焗嘅,艾菲事前好擔心焗唔成,仲專登喺香港時試咗兩次先領略到成功秘訣(秘訣其實係預熱時一定要狂搖,同埋D食物溫度一定要係室溫),打開見到成功時不知幾開心,但餵燒腩仔時佢居然話「唔食」﹗﹗﹗
米高一邊餵,佢一邊合實個咀加用手狂推,整到周身周地都係粥,結果艾菲決定換人自己餵,佢依然耍手擰頭加大大聲話「唔食菜﹗」「唔食飯﹗」,艾菲當堂著晒燈勁嬲,最終艾菲係用強權逼燒腩仔食咗大半先罷休,但就浪費咗成個半鐘喺呢餐飯到,食完大家都好唔開心,勁唔值得﹗
食飽就離開阿寒湖向住摩周湖走,但上山無耐已經大霧到睇唔到路,艾菲仲即刻覺得有D頭痛添,莫非係高山反應?
落返山忽然見到有大堆乳牛喺到食草,即刻泊埋一邊帶燒腩仔落去望啦﹗第一次見乳牛嘅佢超開心超興奮呀﹗不過返到香港已經唔記得晒佢哋.>.<
最終太大霧無落車去睇摩周湖,但路過摩周溫泉嘅道之駅居
起初有對老夫婦喺到浸,燒腩仔見到即刻怯一怯,但有邊個小朋友敵得過玩水吖,好快就已經浸到踢晒腳咁,玩到連塊面都濕埋呀﹗
臨走仲歎咗杯超好味galeto,亦全靠呢杯雪糕,艾菲同燒腩仔先難得溫馨吓,大家睇吓呢個為食燒腩仔,對眼係完全無離開過杯雪糕㗎﹗kakaka...
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2


text:
呢兩個星期都係咳,睇返上年,原來都係咳到甩肺,今年冇甩肺已經算好好.九月頭行埋香港海岸Mission西頁果邊之後只剩大埔果幾個,想一次過行.天氣唔好就當然唔去,天氣好又去左露營,十月一可能又去露多次,不過都係要睇下個天又要睇下個肺甩未.
大嶼山有個露營位講左幾次去都係冇去到,今次帶埋個仔去,路唔難,不過少人到,有水有燒烤爐.夜晚執松果同樹枝放係個燒烤爐燒,個煲低黑曬,不過幾好玩,帶左兩支氣冇用過,早餐都係咁燒,最難係個火冇得控制,有時會過火.
夜晚都幾多小生物,蛙,蛇,仲有貓(夜晚果兩隻貓眼有尐嚇人),冇狗就得.營地冇乜景,可以抬頭望到星,日出日落就不用想,遇上中秋後兩日個月光光到瞓唔到.
樹蛙?夜晚行一陣都見兩隻.
早餐
星期六去香港島UPV,香港站行去維園,未到已經夠數,之後坐釘釘返香港站,係附近又行一陣V多幾十先走人,仲有好多地方未V過,冇諗住追25%,夠三百多就手.
星期日就跟施SIR去跑步,神人跑到3萬km,尾尾八十幾km想有同好一齊跑,我去沾下光,迫自己跑長尐,近期都冇長課,最長都係得放工跑返屋企,仲要近期咳到唔想跑.點知星期日好好天,三十幾度,之前都係夜晚跑,過左廿km就謝謝地,未到三十就跟唔上大隊,最後到33km就撤退閃人.
等好返唔咳真係要跑返轉長課,不過都係要做埋個Mission art先.


text:
2016年3月31日 15W6D
第二胎比第一胎冇咁緊張, 所以頭三個月都過得好快, 產檢更加比上胎疏, 仲記得上胎15W應該都去過私家三四次了, 今胎反而只係第二次黎, 當然啦, 去一次係要俾一次錢, 好貴架!
開始問下開刀既野, 張醫生反而一副唔急既樣, 話醫院好多位, 感覺到佢唔太想我地揀寶血醫院, 仲要係自己BOOK個隻, 可能佢係寶血會賺得少D, 既然佢想我經佢約醫院, 我都唔介意俾佢賺多少少既, 話晒交個肚皮俾佢, 佢開心D聯針都會聯得細心D啦, 哈哈!
一心諗住今次會睇到性別, 點知小B唔聽話遮住左, 不過醫生就估計係女, 因為係PATPAT個位睇唔見有野突出黎, 仲諗住老公會有D失望, 估唔到佢又冇喎, 睇黎佢都幾期待多一個情人, 到時我地位就更加有威脅喇!
張醫生話SIZE都係大左一星期左右, 唔算好多, 都仲係中碼, 我都同佢講左有妊娠糖尿, 佢話有醫院幫我跟進就得, 另外QE有結構期俾我, 佢都唔會幫我照結構, 慳返D, 佢真係一副唔想賺你錢既態度咁, 想像到佢產檢有幾咁忙, 要賺都寧願賺你開刀錢!
我地都有帶阿女黎, 當然佢都未知咩事, 睇住個MON都冇反應, 暫時都覺得佢應該唔會呷醋, 希望佢地會相親相愛啦!


text:
( 3-JUN-2013 MON )
早餐食芝蛋治烘底 其實食到一半已經唔想食 不過又唔想留番晏晝食 因為麵包索哂 d 油 又凍冰冰就更加難食 所以食埋去啦 飽到震 ~
菇場忙咗陣就 hea 過 好在都精神 唔係好難頂 ~
lunch box 係咖哩汁意粉 + 西蘭花 不過我要慢慢食 食完都 1 點幾 洗埋碗再抖陣 又開工 lu ~
3 點去 pack 箱 終於搞掂哂 放下心頭大石呢 ~
放工去拎中藥再去街市買菜就番屋企喇 熱到呢 番到屋企浸完菜 抹咗書房 d 窗就即沖涼喇 ~
今晚自己 8 點先食 天氣熱 想快 d 食完就休息呀 ~
是日懶餐 - 菜心苗 + 米粉
菜心苗 - $10 / 斤 好過買通菜 上次喺家姐屋企 BBQ 工人用印尼甜豉油 + 指天椒 + 乾蔥做醬汁 我覺得好好味 所以今次跟佢整 不過係用李錦記甜豉油 再加蔥 因為買菜搭蔥唔好嘥嘛 再加多 1 條指天椒吊味 用黎點菜食真係唔菜 唔駛咁寡呢 ~
米粉 - 諗住就咁食菜 但食完又想食嘢 所以淥米粉喇 ~
里奧大人差唔多 9 點先番到屋企 所以煮個西刀魚丸四川擔擔麵比佢食 我落咗 1 湯匙四川擔擔麵醬 但里奧大人話唔辣 咁下次買隻辣嘅四川擔擔麵醬先 咁又係 夏天食辣嘢係開胃 d 嘅 ~
幫里奧大人洗埋碗 我又要沖涼喇 唉 頭先沖完涼就食菜 之後食埋米粉又出汗 搞到又要再沖多次涼添 ~


text:
香蒜肉絲意粉
蒜蓉包
心之寶石 @ 東海堂
粒巨鑽原來係粒朱古力 仲以為唔食得添
真係好多朱古力 蛋糕底係成塊朱古力 東海堂 d 蛋糕都幾好味 食完唔會鞋口
( 11-MAY-2013 SAT )
YOHOHO 每月一 off 喇 每個月最期待就係呢一日呢 ~
去大快活 share 食一個早餐 之後番屋企抖陣 再等埋家姐電話 就一齊行去搭小巴入西貢喇 ~
到西貢都已經 2 點喇 好餓呀 要食嘢喇 好似叫到食晚餐咁 所以我地係捧住個肚走呀 ~
泰式生蝦 - 蝦都幾爽 但個汁唔夠醒胃 哈
木瓜沙律 - 唔夠凍 @.@
馬拉盞通菜 - 惹味 正
牛丸湯金邊粉 ( 冬蔭功湯底加辣 ) - 加咗好多隻辣椒 家姐都話好辣 所以我地覺得勁勁辣 @.@
沙爹串燒 ( 牛肉 / 雞翼 / 雞腎 ) - 想食串燒咋
隔離檔買嘅咖哩魚蛋 / 燒賣 / 粉果 - d 汁好味 燒賣都好煙韌
我好鍾意嘅泰國辣椒粉
見天氣都唔錯 所以又坐船出去睇睇景影影相喇 3 點半開船 沿途停低講解下 d 石嘅形狀似 d 咩 真係好在佢有講 唔係真係好難想像呀 睇完就開船走 lu 差唔多 4 點半番到碼頭 ~
今次坐 " 貓記 " 好似 $30 一人
里奧大人話呢間英文名叫 Kitty
出發
烏龜爬上山 係家姐話我知呢舊石咋 我指錯咗另一舊石 仲要話埋比里奧大人知添 @.@
左邊綠色係隻獅子
機械人山 黃金戰士 ?!
唔記得係咩 因為好曬 又熱喎 無心機影同無心機聽 @.@
鷹捉魚
望下山望下海 身心舒暢
番碼頭喇
見到有義工擺檔 叫人收養流浪唐狗 bb 狗仔真係好得意 個樣懵盛盛 我抱果隻仲得意呀 嗲到呢 我抱咗佢好耐先捨得走呀 因為我好掛住朱朱呀 抱住佢好似抱朱朱咁呢 不過朱朱就惡好多 ~
一胎有唔同顏色
去埋松記飲杯珍珠奶茶就走喇 差唔多 5 點幾出到九龍灣 里奧大人番屋企擺低相機 家姐同我就去東海堂拎蛋糕 之後就一齊去媽咪屋企 lu ~
要比驚喜媽咪 所以叫里奧大人入門口先 同媽咪係咁講嘢 我就即入廚房放好蛋糕呢 ~
我同里奧大人同家姐都好飽 所以叫輕便套餐算喇 ~
食完我就拎蛋糕出黎 媽咪超驚喜呀 ~
8 點走喇 我地趕住番屋企執嘢呀 我呢排真係好攰 次次旅行我都會早幾日執哂所有嘢入喼 出發前果晚只需要里奧大人 double check 同埋擺好 d 位 但今次真係到 last min 先執呢 我覺得最緊要係帶內衣褲同叉電器 呢 2 樣無帶都幾麻煩呢 ~


text:
到下一次,計劃由屋企出發行過去,快步走嘅話,四十分鐘之內一定完成,心諗咁幾好呀,又可以做運動又可以食嘢,點知,去到門口,黑墨墨,影都冇個,嗄,唔係執得咁快係嘛!問下喺傍邊尐凳度坐緊嘅阿姐,佢話周一休館,你唔知咩!嘻,真係唔好意思,冇乜文化,少嚟,真係唔知!咁我順口問阿姐,咁重有冇邊日休館呀?阿姐話,一個禮拜休一日夠喇,唔駛做咩!係嘅係嘅,抵鬧!
咁又到下一次,今次依然係行落去,嘩,今晚清風徐來,行左三十分鐘都唔覺熱,心情舒暢,真係萬事都順利,餐廳梗係有開喇,連位都唔駛等添,唔好以為呢個時間果個地方,會冇乜人,因為佢係唔限你進食時間,所以都有尐大學生模樣嘅人喺度傾功課,但係佢地係好靜咁傾嘅,完全冇兜巴星咁嘈!咁我搵左個位坐,隔左一陣都冇人理我嘅!
哦,原來係半自助式,即係你要自己去買嘢食,之後佢俾個牌你,就會有食物送到你面前.
唔,餐牌嘅選擇並唔多,而且尐材料好似冇乜特別,所以睇左一次又一次之後都唔知揀乜好!不過如果你鍾意食all day breakfast,佢都有得供應,飲品就幾得意,結果我揀左香蒜黑椒煙鴨胸意大利粉同朱古力沙冰,而朋友就點左鮮忌廉白菌煙三文魚意大利粉同奇青奶酪.其實呢尐材料真係間間小餐廳都係咁上下,煙鴨胸同煙三文魚都應該係現成貨,所以冇乜期望,揀呢碟都係希望個香蒜黑椒會辣辣地冇咁悶.
呢個時候我放眼四周睇下,寧靜嘅環境真係可以提升心情,面前係到頂嘅一列書櫃,書櫃最頂層擺左好多旅遊書,除左Lonely Planet亦都有閃閃書,下面就係一365個櫃筒仔,我冇行埋去開呢尐櫃筒仔,但係因為佢呢間餐廳有一個慢遞服務,係可以幫你喺一年或多年後寄番封明信片俾你嘅,呢尐櫃筒仔應該係你寄俾自己嘅第一步,之後餐廳至根據你嘅意願幫你寄出去.好浪漫呀,自己寄明信片俾自己,有一刻,我都想寄,但係我真係諗唔到同一年後嘅自己講尐乜嘢好!
食物到喇,先到的梗係飲品喇,我個沙冰唔多沙,可能係尐冰磨得太幼,好快就溶到水水地,不過個朱古力好香,好好味.而朋友嘅奇異果青色奶酪嘅味道亦好清新,那係好fresh呀!
食物登場喇,我個香蒜黑椒煙鴨胸意大利粉,上枱聞到嘅味道唔錯,而且望落去都好得下,因為唔會水liu liu咁,幾乾身.咁都要試下個味先,味道食落都幾好,黑椒味濃過蒜味,但係咁樣反而重惹味,但係鴨胸就平平無奇,水準之內咁囉.朋友嘅鮮忌廉白菌煙三文魚意大利粉都唔錯,比一般餐廳嘅同樣菜式有水準.咦,隔離枱尐甜品好似幾好樣喎,但係今日有尐飽,下次嚟先至試.
咁肯定有下次?有,埋單平均一個人$120,環境優靜,食物過得去,又營造到一個浪漫氣氛,我一定會再嚟,或者下一次我諗要寫尐乜嘢俾一年後嘅自己呢!希望佢守得住自己嘅特色,希望食客都一齊守護呢片小小嘅靜土!


text:
睇电视就睇得多啦,但亲身到薰衣草园参观都係第一次.虽然错过咗最灿烂嘅䦕花期,但我女友依然玩得同买得好开心.呢度差唔多同薰衣草可以扯上关係嘅嘢都有得卖,咁大个仔都冇谂过要食薰衣草雪糕,但人一世物一世,乜都要试吓,但食起嚟又OK喎.
食咗雪糕当然要做番吓运动啦,所以下昼就沿着个 Okanagan 湖踩单车,沿途经过个沙滩同埋无数嘅海边豪宅,真係大开眼界.
原来除咗阳光与海滩之外,呢条路上仲有几间好有名嘅酒庄,咁当然就唔可以走宝啦.试吓试吓好快就过咗个下昼.饮咗酒后就当然唔可以醉踩啦,所以个个就乖乖地上番支援车,点知就出事啰.领队哥哥见到我哋都应该有番d嘢落肚,所以就车咗我哋上山去间好正嘅农场,一落车就见到羊儿通山走,原来係间山羊奶製品专门店,佢哋除咗芝士之外最出名嘅就係雪糕.呢次惨啰,一日食两轮雪糕,但係消耗嘅热量又唔係咁多,不过出得嚟旅行就要括出去,鬼叫杯雪糕咁 creamy 咩,一于食咗再算,等听日再减肥啦.
食咗咁多餐西餐都想转换吓口味,所以听到领队话今晚有中餐食,心裏面真係又惊又喜.惊嘅係依我嘅经验,喺d town 仔嘅中餐通常好难食,但既然叫得做美酒佳餚单车团,相信俾个胆佢都唔敢带我哋去食 Chinese buffet 啩.结果真係喜出望外,原来大厨 Andrew 哥係由温哥华入嚟嘅过江龙,就係一味咕噜肉就睇到佢嘅真功夫同埋对烹饪嘅认真.不单止个粉浆做得好薄,肉质鲜嫩之外,个甜酸酱仲係用山楂製成,唔係平时食开红噹噹,杰挞挞嗰种,真係食到个个嘴舐舐.
转载请注明:91旅游网 » 两个辘去温哥华-Okanagan四围LOOK – Day 3


text:
一方面, 我成日都希望芝士餅同豬仔包快快樂樂
但另一方面又成日為佢o地讀書 / 學習進度o既事緊緊張張
作為一個半人獸媽媽, 幫小朋友搵乜班物班就已經係日常生活o既一部份
芝士餅e家讀緊o既幼稚園係英文方面的確唔太夠
一星期只有一堂net teacher 教英文
所以我一直都想另外再搵英文班俾她上
而Phonics就係我一直都好想芝士餅繼續學的, 其實之前餅餅都學o左半年pre-letterland
學Phonics係想芝士餅學識自己拼音, 希望將來唔水背vocab背得貢辛苦, even 小學要unseen dictation時都冇貢驚.............
可惜開學初期芝士餅要由下午班mode調節到上午班mode都要一d日子適應
而K1之後上親o既興趣班都要芝士餅自己一個人入去, 加上唔知點解一開熱情如火的她會怕羞, 次次想同佢去d乜班物班做assessment都爆喊, 因此我們就停o左一排冇俾芝士餅上英文..........
貢我就上網睇下呢間學校d comments, 見都唔錯, 而且學校地點又多 (有一間近我們呀)
於是再打電話問下資料, 好開心佢呢度開得幾多phonics班
我終於可以搵到d晏d上堂, 可以就到芝士餅返完學, nap埋之後才去輕輕鬆鬆上堂o既時間呀, good!!
因為我唔想為上堂而上堂, 我好怕果d放完學就要再趕去上呢d興趣班 (而且我家餅餅又要午睡)
如果夾硬迫佢唔午睡就要上堂, 我估佢一定唔會上得開心, 更加唔會吸收, 所以呢到o既課堂時間真的好fit我!
原來想讀Jolly Kingdom前, 小朋友要做assessment睇下佢程度
另外家長都要聽個講座, 了解o左學校教育理念, 課程結構, expectation 係d乜, 啱唔啱先至報堂
聽完個講座都幾認同 「開心, 信心同鬥心」係keep住團火繼續讀上去o既elements
好多時d小朋友上上o下 興趣班都好易上一排就會停o左或者半途而廢, 但又好少學校 (特別係呢d校外課程班) 會aware到呢點, 特別係點樣令小朋友有信心同鬥心
所以我都好希望芝士餅可以係3個心「開心, 信心同鬥心」之下學習呢 ~
當日做assessment, 原先芝士餅未入去前超級爆喊, 屎都唔肯入課室, 搞到我差d想走 ><"
不過佢o地中心個 EE 好好, 開o左間房俾我同芝士餅, 希望芝士餅可以安靜落來
之後個EE就入來搭咀同芝士餅玩, 仲跟住帶埋餅入課室做assessment ~
做完assessment之後, 我見芝士餅出來笑晒口, 又同EE講下星期再來...................Oops, 真的好彩遇上呢位好EE ^.^
由於教Jolly Kingdom o既老師全都係net teacher, 唔係老外就是abc, 所以佢o地d口音都好native
C9 o既我即時諗: 一個價錢除o左竹學phonics之外, 仲可以學埋會話tim, 哈!
so far 芝士餅上o左4堂, 雖然我唔係可以次次接送都佢, 但睇佢本手冊都知道佢進度
呢個課程係分o左3個level, 每個level再分stage
Level 1 學四十四個基本的語音單位, 之後Level 2學雙音, Level 3 就鑽研解讀 / 寫vocab
每堂手冊都會講學o左d乜, 個objectives 同埋老師評語
於是我就可以睇完手冊再同芝士餅傾計傾返佢上堂d o野
本練習o既coverage都幾多, 都係base on 當日學o左o既單音再引申到寫字, 連線, vocab等學習
見芝士餅每次上完堂返來都識個發音, 而且都話喜歡個老師
上次去接餅放學, 老師又好好貢行過來同我傾下芝士餅上堂o既事
話佢初初上堂好喜歡同佢用中文傾計 -___-
不過老師話用英文問餅o野, 佢係明白同埋答到 (呵, 真的可以學埋listening 同oral)
而且話佢語音都發得唔錯, 亦都開始習慣上堂模式
所以我都希望她繼續開開心心讀上去啦~~~~


text:
20 May 2010
同迪士尼酒店講byebye
我地就向樂園進發
一到樂園 哇 好好好好好多人呀
好好好好好熱同好好好好好曬呀
即刻決定玩一陣就走 呵呵
第一件要做嘅係搵公主
今日一次過出三個公主 非常好
阿ti同阿belle傾左好耐計
阿ti最後仲show埋阿belle公仔出嚟tim
哄到幾位公主好開心
行行下 有位哥哥邀請阿ti做今日嘅星級公主
yes 最後一次機會喇 今次點都要睇埋巡遊先走
baba同baba合照
Buzz...we come again
之後行下shop 太熱喇
唔想行出去
玩木馬
阿ti著公主裙玩木馬係靚d架喎
笑都笑得甜d啦
玩完小小世界後
我地破天荒坐左半個鐘
影左d相
有個姐姐送belle糖比阿ti
oh 冇啦啦 有special surprise彈出嚟
阿ti第一個唔執輸咁跑過去 ~_~"
出到去 唔洗一分鐘 就頂唔順要買杯冰冰
哈哈 見我地匿左入嚟
就知真係好難頂呀
拿拿淋喺星級公主vip區附近食少少野
叫左香蕉船同紅荳冰
nice nice
可惜 隻船食左一半 就要走咯 夠鐘報到
留低tiba同隻船搏鬥
登登登登
我地可以坐呢個觀賞區睇巡遊
每位星級公主都有個cushion比佢墊住坐
哇 好多公主呀
其實當中有d冇星級公主牌架 所以好快比人趕走左
個哥哥淨係掛住同阿ti同埋隔離嘅小朋友玩
冇理到另一邊嘅小朋友
好喇 巡遊咯
M I C K E Y M O U S E
Mickey Mouse...
阿ti居然識唱喎
Pluto呀 佢錫我地呀!
oh 戲肉嚟喇
公主啊 真係幾靚嘅
公主們喺小公主們唱歌跳舞
小公主都high到爆
之後仲邀請大家出去跳舞
阿ti明顯地開始中暑
哈哈 要靚唔要命
著套咁嘅野屎都話唔熱 好凍喎
坐喺呢個星級公主觀賞區有個好處
就係好多公仔會主動過嚟同佢地玩架
玩到呢度 走喇
阿ti未跳上車已經暈喺tiba嘅懷抱度
再見啦 迪迪尼 我地陰天再見


text:
談家豬 農曆一歲生日喇
其實mami之前冇特別check邊日架
係ti爸話我知 titi農曆生日同yee ee嘅新曆生日係同一日呀
於是mami今日返半日工 半日休息 同佢地去威威先 yeah!
第一站喺尖沙咀等 (titi尋晚喺婆婆度渡假 今日join佢地咯)
我地去食gate way嘅小城知味 都ok啦 titi點都要食飽飽
一味指住飽飽 之後指自己個咀仔 "um" 示意要食 d待應見到暗笑呢
食飽飽就去左反反城 ee要買禮物比titi呢 多謝晒 titi一定好鐘意架
食完 玩完 就去左海傍嘅香港奥林匹克度影相 個水立方整得好靚呀
d哥哥姐姐仲話個"A"貨水立方會發光 仲靚呀
mami特登比titi著 之前用四十蚊(有 ha chi) 買嘅中國運動衫 (原價8x蚊 )
一來預左去呢個水立方 襯返奥運 做中國選手一份子
二來衰妹第一個農曆生日嘛 頭威頭勢 著紅色 旺呀!!!
出返去海傍 好涼嘅清風吹過嚟 好舒服呀 titi就係海傍學行路喇
之後再去行街啦 行九龍公園啦 可惜titi訓左覺 冇得參與
哇 很累呢 坐巴士個個都cc下 ( mami唔敢揸車啊 sorry呀 yee ee)
行過麥記 mami換左個Happy birthday kitty比yee ee 祝你永遠幸福 開心
呢隻happy birthday kitty ti爸都有換比titi呢 但mami冇份 鳴鳴
返到荃灣 直衝去荃灣廣場 哇 終於有機會同titi去玩個樂園喇
好大好靚呢 個衰豬一去到好似自己識行咁 想衝去玩 爛玩妹!!!
玩完就去hotpot titi婆婆好錫titi 幫titi準備左十二隻紅雞旦
本來仲話買壽包 但mami話太多野食 (仲有旦糕呢) 唔好 order喇
yee ee同titi新舊曆生日萬歲 聰少買嘅旦糕好好味 仲好靚呢
多謝ti婆 ti公 仲有 yee ee比左一個happy農曆生日titi
yee ee都要多謝我呢位姐姐陪你行九龍公園啊
希望你今日覺得開心啦 生日快樂呢....妹妹!!!


text:
洗衣機可謂係每個家庭主婦嘅恩物,方便快捷,慳咗唔少時間精力.但長時間使用唔清潔就會發現D衫洗得唔乾淨,大量嘅細菌雜質堆積係入面,引起皮膚痕癢問題.為咗殺滅隱藏係洗衣機夾層內嘅細菌,就必須清潔洗衣機.究竟要點清潔洗衣機呢?今日等裝修佬話你知.
清洗洗衣機方法
洗衣機污垢主要係由五類垃圾組成
自來水嘅鈣離子同碳酸鈣組成嘅水垢;洗衣粉,洗衣液嘅游離物;衣物纖維;人體有機物質;衣物帶入嘅灰塵,細菌以及其它物質.
呢D雜物會堅固咁附係洗衣機夾層內,係常溫中繁殖,發酵,洗衫時會污染衣物帶俾人體.有人皮膚痕癢過敏,多數係洗衣機嘅問題.
清洗洗衣機方法
洗衣機專用清洗劑
係市面上容易買到洗衣機專用清洗劑,價錢唔櫃但清潔效果唔錯,而且呢種專門嘅清洗劑,對洗衣機嘅傷害比較細.
缺點:係清洗過程中,無論係直立式,還是滾筒式嘅洗衣機都需要浸一段時間,然後要用滿水位清潔幾次,有D浪費水,而且呢個清洗方法大概要兩個月就洗一次,比較麻煩.
自帶清潔功能洗衣機
雖然清潔洗衣機嘅辦法有很多,但總體都係浪費時間,浪費水電,係非常麻煩嘅辦法,而且清洗效果同殺菌效果唔係太理想.其實最簡單嘅方法就係買有自清潔功能嘅洗衣機.現時市面上有唔少呢個功能嘅洗衣機,如果要換洗衣機嘅朋友不妨考慮下.
醋+梳打粉
先用乾衣模式將醋均勻灑係洗衣機內裡,醋可以起軟化作用,將污垢軟化,然後用梳打粉清洗,浸去除污漬.梳打粉呈弱鹼性,唔會腐蝕機體.而且醋同梳打粉方便購買使用,唔需要擔心殘留危害皮膚健康.
缺點:畢竟唔係專業去污產品,浸加清洗一般需要三個鐘以上,時間比較長,而且可能需要兩次先可以徹底清洗乾淨.另外醋嘅味道比較大,可能會殘留異味.
消毒水
消毒水也有較好嘅去污能力同殺菌效果,可以用於洗衣機清潔,清潔方法同樣係浸泡清洗,但如果係大型嘅滾筒式洗衣機,最好將入面嘅內筒,外面嘅零件都拆開清洗乾淨,所以會非常麻煩.
缺點:消毒液腐蝕性強,要注意兌水比例,而且浸泡時間唔可以太長,大概半個鐘就得啦,不過時間比較短去污效果會無咁好.
溫馨提示
家用洗衣機一般每2~3個月進行一次清潔消毒,可以用一般消毒劑,普通消毒清潔劑,漂白水或除垢液例如滴露,威露士等. 平時最好將衣物,床單分開洗,底衫同襪儘量用手洗,亦可用50℃左右嘅熱水清洗.
洗衣機唔好放係潮濕地方,廁所唔適宜擺放洗衣機. 洗完衫後應該即刻擰出去曬,否則會滋生細菌.
洗衣機嘅排水口一定要高於排水道,唔可以將水殘留係排水喉內. 洗完衫打開洗衣機蓋等佢自然風乾,既可以防止洗衣機老化,又防止滋生霉菌.


text:
May 24, 2015, Sunday
昨天雨下不停, 幾次黃雨又紅雨, 行山組員個個都打定輸數, 今日應該無得行山, 但係我有個信念, 希望在明天麻, 星期日早上先決定行唔行山啦.
天公做美, 早上起來雖然天陰卻沒有下雨, 我地行山組又出發啦.
我地唔敢行丸多山路, 都係行的安全路線, 去到觀音廟, 由南涌出發去直昇機坪
見到水閘, 但無排洪呀
我地去尤德亭方向
大雨過後, 經過都見到山下不斷流的雨水
雖然行了很多次, 但一樣行到氣喘, 都要抖兩抖先到直昇機坪
我地行到呢道差少少, 我地諗著行到橋山橋先回程
但呢道路開始好濕滑
到咗橋山橋, 我地影吓相就回程啦.
的水流得真係好急, 欺山莫欺水, 真係無講錯架.
人地上山容易落山難, 對我嚟講就上山好難(係咁喘氣)下山易.
貶吓眼又落番到觀音廟
我地兼行得唔夠, 預備由觀音廟行到雞谷樹下, 又見到好多小白鷺呀
平時開車經過, 都無留意呢道連著長長一帶嘅紅樹林
不過呢段路一的都唔好行, 太多汽車經過, 咁多廢氣, 行咗十五分鐘, 我地回程唔行啦.
望番過去, 觀音廟好多人呀!
原來係舞獅.....明更佛誕呀!
舞完獅就舞長龍.
跟著我地開車去咗粉嶺飲茶
今日好開心, 天公做美, 早上無落下, 到我地行完上車, 又開始落下.
明天係假期, 如果唔落雨, 我地明天又會再行呀!


text:
有睇開港女寫嘅週記就知我係山區兒童啦,日日要搭幾程地鐵遊走香港九龍新界,搭地鐵對於港女黎講已經係駕輕就熟:開左門定右門,邊個車廂一出就係電梯,地鐵出口捷徑係邊度,基本上港女都掌握得到(伸脷:只限港女經常出入的地鐵站).之前我仲寫過一篇文,教大家如何搭港島西延線前往數碼港,有好多人都話資料實用.
地鐵其實好醒,佢地就係知人有惰性,同埋避免有個別車廂有太多人,有啲車廂冇人用,特登設計到個個月台嘅電梯位都唔同,等啲不同目的地的乘客分散係各個車廂.不過真係估佢唔到,竟然有人會用呢啲資料寫左隻 App-Pokeguide,做到好似日本 JR / 地下鉄的搭車 APP 咁 ,教大家搭地鐵,用最方便快捷的方法去到你的目的地,隻 App 仲攞埋獎,港女當然唔執輸,即刻下載黎試用下啦.
首先你要下載隻 App,界面有啲似打機,一開始當然要 Press Start,電話冇 Start 制?叫你㩒個畫面呀!然後下一版再㩒 Door.
咁啱有一日港女超忙,要由荃灣去上環再去牛頭角,夜晚仲要返學,放左學當然仲要返屋企,真係攰到喊.其實呢幾個地方,港女都好熟地鐵的「地理」架喇,但都想試下個 App,睇下準唔準.
就攞由牛頭角去大學呢一段路做例子:
呢個步驟最複雜,首先要搵到你最終的目的地,包括目的地係屬於咩線,同行咩方向,唔熟地鐵嘅人就頭痛啲喇;仲要揀埋你想係咩出口出,除非你好似港女咁熟啦,如果唔係真係唔識揀 lol
揀好左之後,就會出結果架喇,有時會出幾個結果,因為有啲月台上有樓梯,扶手電梯同????揀,適合不同人士使用,咁啱大學站冇咁多呢啲野,就得一個 result.
1 號車廂第一度門最近出口,唔熟路嘅人真係唔會識搭~要由車尾行返上車頭都要成 3 分鐘架,返學遲到就唔好啦,所以呢條路線黎講個 App 都係準嘅.
不過問題黎啦!明明港女由牛頭角去大學係要喺九龍塘站轉車,佢冇教我點轉車最快嘅?話說九龍塘其實係有兩個車站嘅,東鐵線及觀塘線,唔同落車位會令轉車路線有好大分別,港女都試左幾次先發現到最短最快的轉車路線及落車位置,好可惜 Pokeguide 並無轉車 Guideline,呢方面唔夠日本 App 咁完善喇,仍然有改善空間喔~
九龍塘個月台好衰架,上錯左電梯要兜大個圈先行到去車頭架.
另外,港女都試過個 App 有個別車站唔係好準,可能係使用習慣的問題吧!另外,個 App 仲有啲出口附近商台優惠資料嘅,不過港女就對呢啲冇乜興趣喇!我最想佢提供多啲整個搭車路程的轉車資料,等我每次轉線上車的時候有目的一啲,唔使盲中中周圍走,人多的時候又要同人逼逼逼上電梯,好辛苦架嘛~
The post 港女科技一週:港女實試 Pokeguide 搭地鐵堅係快左 ? 金獎 App 喎! appeared first on UNWIRE.HK 流動科技生活.


text:
十二月二日 天氣好好 好舒服 但有d 凍呀
楽しいTokyo -DAY FOUR- Disneytwo
公公真係好錫我呀 知我鐘意pooh pooh 就買左poohpooh 餅同水壺比我 謝謝!!!
每架bb車都有名牌架嗲地同媽咪幫我畫架靚唔靚呀?
冇幾耐 我見到yee ee喇 佢跑住咁去搵我地 喂!!! 唔好走呀 titi喺度呀 你地做咩入去pooh pooh間shop度呀? 出返嚟呀!!! 我好努力咁叫婆婆 想話比佢知我見到嗲地媽咪佢地 但每當我叫婆婆 佢淨係笑住摸我個頭 : 乖孫! 哎呀 婆婆 我唔係叫你呀 你見唔見到yee ee呀? 就係我好急嘅時候 媽咪見到我喇 佢叫左婆婆一聲 示意佢地返左嚟 跟住就去pooh 間shop度搵yee ee佢地...
好野 終於一家人再去玩喇 媽咪攞晒我地d入場券去book FP Winnie the pooh呀 一book之下要5點幾先有得玩 winne真係好受歡迎呢..
book完pooh pooh嘅FP 我地就去左紅心女皇餐廳度食LUNCH 一入到去好多人呀 所以今日Disney唔多人嚟計 呢間餐廳果然最受歡迎呀 初初媽咪以為要自己霸位 原來唔係呀 係要去買完餐 個紅心姐姐就會帶位 搞到好尷尬 日本人又嘅 點解企門口喺人唔識英文之餘 連指示都冇張嘅? 如果我地知嘅話 就一早去排隊買野食先啦
終於買完喇 yee ee同媽咪換左隻25週年alice in the wonderland嘅小朋友杯 好靚架 佢係用嚟放奶凍架...媽咪貪得意買左個兒童餐比我 今次係我第一次有兒童餐食呢 (上次kittyland嗰份係媽咪借比我影相架咋 嗰餐係媽咪架呢) 可惜份餐我淨係食得啫喱 其他野比佢地食鬼埋lu...媽咪點左女皇心型牛扒比自己 而嗲地就食燒雞喇...佢地好快就食晒份lunch 可能攰卦 坐左一陣 就出發喇 去邊? 嘻嘻去洗手間換片片先...
大家飽飽舒服晒 於是我地搵個靚位 做咩? 夠鐘睇巡遊喇 日本人真係好著重個巡遊架 一日巡幾次都要睇晒佢 嗲地好快搵到個靚位 好野 坐一陣就有得睇咯 我第一次坐喺度睇巡遊架咋 喺東京迪士尼睇巡遊好多規矩架 喺最前面嘅唔可以企喺度 連bb車都要摺埋 企後排嘅要企後d 如果你唔跟呢個規矩 有姐姐過嚟比個大交叉你架呢...
嗲地驚我睇唔到 所以最後我去左聰少度 騎牛牛咁睇巡遊 而婆婆就好快手咁坐左我個位 哈哈 婆婆 你都好攰吧!!!
過左一陣 巡遊開始喇 聽著輕快嘅音樂 我都情不自禁拍手 踢腳 聰少同媽咪仲有yee ee都陪我跳舞呢 ... 好多好靚架公仔呀
媽咪 多謝你帶titi嚟 我好開心呢 媽咪見我咁開心 都笑得好開懷 ... ee 媽咪 虎虎呀!!! titi見到虎虎喇 我好鐘意呀 周圍叫人睇 然後睇到眼定定...噢 媽咪 仲有pooh pooh!!! 見唔見到呀? 真係pooh pooh呀...
d花車真係好靚呀 媽咪 你可以抱我睇嗎?花車由25週年minnie仙子開頭 mickey結尾呢...


text:
禽日講過,我今朝會先去酒店頂樓餐廳,睇下有咩食先決定係唔係呢度食.去到餐廳,180 度長野市雪景,未睇食物已經比個景吸引左.跟住睇見有好多地道日式美食,仲有當地鄉土菜式,真係唔錯喎!同埋出面天寒地凍,都係食埋先出發啦!咁我就走返去大堂,再問下會員有冇會員價食早餐,今次呢個職員又話有,好野!¥1000 一位!
9:30 我地出發啦!我地預計揸一個鐘車去地獄谷野猿公苑.上左上信越自動車道,然後駛去志賀中野有料道路,跟住去國道 292,沿路都係得兩旁積雪,車道中間未有問題.但到接近湯田中時,一離開國道 292,嘩!成條路唔見左,只係見到白色既雪.我唔敢行,唯有轉番上國道 292 搵另一個出口.呢一刻我不斷諗 Plan B,Plan C.未上山都已經咁惡劣,我地架車一定冇可能去到地獄谷野猿公苑門口.我記得係湯田中火車站有接駁巴士去地獄谷野猿公苑,咁我可以將架車停係火車話,轉巴士上去.我用 iPhone 入左火車站位置,然後跟住行.呢段路起碼見到條路,不過因為路上不時有冰,我都係超慢車咁行,真係唔快過 15 公里.本來一個鐘車程,我地花左一個半鐘先去到火車站.
火車站有個旅客服務中心,我走去問下去地獄谷野猿公苑既時間表,個女職員話要下午先有巴士去.佢見我有車問我點解唔揸車去,我同佢講我冇雪軚,佢超驚訝!佢建議我地坐的士去,車程十分鐘左右.佢仲同我地叫埋的士,同的士司機講我地既目的地,跟住教我地回程時打電話去的士台叫的士返去火車站.我將架車泊左係火車站旁既停車場,跟住上的士出發.日本的士出左名貴,我地坐左唔夠十分鐘,¥2080.真係好貴,好彩四個人除,一人都係幾十蚊港紙啫.另外架的士上山時轉彎都跣軚,個的士司機好快手咁即時反軚去救車,人地架車有雪軚都跣,我架車一定炒硬!
落車既地方旁邊有間餐廳「猿座-ENZA」,行前少少去到山路既入口,有一間賣行山用品及有關雪猴既精品.呢間小店仲有得租釘鞋及買釘鞋套,因為我著住隻跑鞋,頭先火車站位女職員已經同我講我隻鞋一定勁跣.佢咁幫我地,我更係信晒佢啦!所以我乖乖買左釘鞋套.一套左上隻鞋度,行雪地簡直如履平地,行步路都大步左,自信心都返晒黎!哈!哈!
行呢段山路去到雪猴既位置,大約 1.6 公里,要行半個鐘左右.沿路個森林雪景靚到極點,加上冇咩風,其實唔太凍,我地不斷行下又停下影相,足足行左一個鐘先入到去.地獄谷野猿公苑入場費 ¥500 一位,我估冇咩人會行左咁耐入黎,而又唔比錢入去睇囉!
地獄谷野猿公苑內好多雪猴,全部都唔怕人,佢地會失驚無神係你側邊行過.成個山頭,有一個地方,有成群人圍住係度,就係雪猴浸溫泉既池.池內唔係好多雪猴,聽聞係因為要猴王批准既雪猴先可以浸,所以好多雪猴只係附近走黎走去,冇得浸.係池側邊,聽到最多既說話係「卡娃兒呢!」「卡娃兒呢!」,講真,雪猴浸係熱水,爽爆既樣,又真係好「卡娃兒呢!」
回程冇一邊行一邊影相,真係半個鐘多少少就行番出去.我地去賣釘鞋套既小店,請佢地幫我打電話去叫的士返火車站,返到火車站都已經下午 2:00 .由湯田中揸車上返高速公路,再去不太遠既小布施公路休息站食個拉麵,大約 3:00 正式出發去今晚既目的地草津温泉.
本來去草津温泉,行國道 292 只須一個半鐘就去到.不過因為國道 292 位於連綿既山上,仲會途經海拔 2172 米既日本國道最高點,冬天積雪問題嚴重,所以每年冬天都會封路.我地只好向南,經須坂長野東及上田菅平,轉一個大圈上去草津温泉,路途亦由一個半鐘變為兩個半鐘.
於須坂長野東IC離開上信越自動車道,再沿國道 144 行,呢段路既地面不時都有冰及雪,所以我唔敢開太快,同埋跟前車保持頗遠既距離,以防停唔切車.好彩既係,呢段路比較平坦,我成程保持唔快過 35 公里,慢慢地安全咁行.
其實揸慢車比揸快車仲消耗精神,我隻黃金右腳係個油門度就住就住咁比油,極度唔爽快!當揸左差唔多一個半鐘,我地駛離國道 144,轉去國道 59.成條國道 59 既情況都好惡劣,個地面全部都係冰雪,最嚴峻係呢段係又上山,又落山既路.黎到呢個位,四周都係荒蕪既雪地,冇得放棄,焗住繼續慢慢揸去.每逢轉彎,我都收到十幾公里既速度去過.上斜又唔可以比太大油,試過好似唔夠力,一比大少少油,錶板上面跣軚燈即著,我鬆返少少油,條軚爪番個地先冇事.落斜仲難,又唔可以踩死 break,要人肉 ABS ,一下一下細細力咁比 break,太大力驚會即時跣軚,然後成架車衝落斜.因為要好集中精神去揸車,不斷睇住路面情況既變化去應對,真係驚都冇時間去驚.
係國道 59 既一條上斜既大斜路,我保持 25 至 30 公里既速度上去,前面輕微轉右,咁我就鬆少少油,等架車慢少少轉彎.轉完彎,我就比少少油出彎,點知比左油架車都唔去,仲越黎越慢,原來跣軚.今次因為上緊斜,比極油,條軚都只係跣住轉,架車完全唔向前.我嘗試慢慢比油,都係跣,比大少少油,亦係跣.點算呀?我開窗揮手示意後面既車行先,等冇咩車時,我留後少少再試,架車都係跣住唔肯行.我嘗試駛出絕招,我比大油,條軚跣住咁自轉,跣軚燈著晒,然後我快速地張軚盤左右扭動,嘗試令車軚咬到少少地.架車開始有少少起色,速度錶 4 公里,5 公里,6 公里咁慢慢提升速度.雖然係跣住軚咁行,起碼架車係慢慢向上行緊.我以呢個方法跣住慢慢上斜,終於去到頂,脫離呢個困境.
由國道 59 轉去國道 292,又係一條大斜路,架車又上唔到斜,又停左!今次因為地下太多雪,我用絕招都冇用.旁邊有間 7-11,門口有個空地,我留後,打橫架車,諗住打橫左之後,起到步再轉上斜,點知一轉上斜又跣軚,都係上唔到!我試左好幾次都唔成功,開始有放棄既諗頭.其實呢度仲有唔夠 5 公里就去到草津温泉,我諗住再試多一次,唔得就去 7-11 打電話去今晚既酒店求救.呢一試,我比油向前行,一轉上斜,我立即駛出左右軚絕招.喂!今次又得喎,架車冇減速,可以跣住上喎!又成功脫險!
去到草津溫泉,以為目的地在望,點知草津溫泉市內既路仲惡劣,積雪非常嚴重.而加上天都黑晒,我好小心,好小心咁慢慢揸.當 GPS 指示仲有 350 米直路,前面就係今晚住既酒店時,又係一條大斜路,我地架車上左少少就上唔到.我又用絕招,但失敗!呢條路係落左斜先,然後上斜.我嘗試溜後到落斜既地方,然後先衝落斜,跟住用衝力既幫助上斜.我試左四次都唔成功,第五次我狠少少,比大少少油衝落斜,終於成功衝到上斜.但係原來只係上左第一段斜,仲有第二段,我好辛苦上左第一段,冇可能溜後落返去再衝過上黎.我唯有用絕招,但都係唔得.間酒店已經係眼前,我地仲差少少就到啦!我叫其他人落車行去酒店求救.當佢地落晒車,我入個低波,比少少油,架車冇跣喎,仲慢慢爬上斜,我估因為架車輕左.當去到酒店門口,終於因為太斜上唔到,又停左係度.
酒店門口既兩位職員走出黎,我同佢講我地訂左今晚係度住,佢叫我駛上斜,前面有停車場.我同佢講我架車冇雪軚,上唔到去啦!佢地個樣非常驚訝!仲用電筒照下我條軚.當佢地見到我真係冇雪軚都黎到,驚訝到個下巴都跌左落地!佢知我上唔到去,咁佢就叫我去後面一個停車位停低架車!終於我地用左超過三個鐘,驚險萬分咁黎到草津溫泉!
驚險野講完,講返呢間酒店先.我地今晚住係「お宿 木の葉」溫泉旅館,呢間旅館不論係 Tripadvisor 或 Jalan 都非常高評價.整間旅館都舖上榻榻米,一入到去就聞到陣陣草香味.所有住客既鞋都要係旅館門口除低,然後放入門口旁既鞋櫃內.大家可以赤腳係成間旅館四圍走動,好 feel !我地 chcek-in 完先上房放底行李,然後即刻去位於地下既休息處「旭月」,呢度 6:30 前有免費點心供應,我地 6:30 左右去到,個嬸嬸好好人,整埋比我地食.
我地住係和式附床既房,大約 21 平方米,唔算太大.房內有廁所,有洗面盤,但冇浴室,我估預左大家都去大浴場沖涼.
我地食完點心,係旅館四圍行下.呢度既大眾溫泉有兩個,古の湯及季の湯,古の湯係比較細既浴場,季の湯係好大既大浴場,仲連接有一個好大既露天風呂.呢兩個湯都會於固定時間男女湯交換,所以兩邊都可以試下.呢間旅館最特別係有三間免費既貸切露天風呂,分別叫「竹座」,「岩室」,「光林」,「岩室」係三個中最好,佢可以望到開揚既雪景.去浸呢三個風呂唔須要預先預約,只要去到貸切露天風呂入口處,會有個燈號顯示每一間風呂有冇人用緊,你見到冇著燈,即係冇人用緊,你就可以去用.係季の湯門口,有個雪櫃,裡面放滿不同味道既雪條,大家可以隨意拎黎食,我地浸完溫泉拎條食,行過又拎條食,好開心!
食完又四圍行下,休息一陣就走去浸溫泉.我浸完大浴場,仲走左去浸貸切露天風呂.其實大家都唔會係貸切露天風呂浸太耐,所以等一陣就到我啦!我今晚仲試左「竹座」及「岩室」呢兩個貸切露天風呂.
10:30 我地又走去休息處「旭月」,每晚 10:00 至 11:30,「旭月」都會提供免費拉麵及啤酒.住呢間溫泉旅館,真係食完就浸,浸完又食,食完又浸,浸完又食.真係比佢餵到我地飽飽咁入睡!
嘆完世界,臨瞓前都要打算下聽日點揸車走.如果聽日都好似今日既天氣,地面仍然積滿雪,我地揸架車落山會好危險.我上網搵下資料,好似話有得買雪鏈加落條軚度.我走去大堂問下旅館職員,佢立即比左一張幫人安雪鏈公司既單張比我睇,單張上面寫左普通車 ¥7000-¥13000,我拎左張單張返房,再上網研究下.睇睇下,都係瞓啦!有咩聽朝先算啦!


text:
最近兔教做爆炸雪糕喎, 問問有冇檸檬 version 先
... 真係有呀
感謝兔快快 share 咗個 recipe 比我 ...
即做!!! 效果非常得
先唔好講材料有幾邪惡, 味道同質感正正就係我朝思晚想的
以後唔使守株待兔式等待啦
爆炸雪糕原本係古古力味道, 口感好 smooth 嫁, 一啲都冇冰糕 feel... 小 yam 好鍾意
寫完雪糕, 不如寫吓我早前做嘅 bakery 吖!
最近做過兩款 scones: cheese 同 raisin
最愛 Mandarin Cake Shop 嘅 cheese scone , 我做嘅實在係相差十萬八千里了
raisin scone 效果就好滿意嘞!
另外我終於 (叫做) 脫模成功啦! 呢張相一定要岀!!!
順便出埋花中花 hazelnut 朱古力蛋糕啦
喺台灣超市買嘅, 一盒係茶葉蛋套餐, 一盒係蛇推介嘅蒸肉粉...
用嚟做茶葉蛋好方便, 但依足指示嘅時間係未夠味未夠色嘅... 要再浸耐啲...
至於粉蒸肉, 超讚
細細嘅米碎包住肉, 令肉汁冇咁易流失, 肉變得好 tender , 好容易就做到一道美味嘅下飯餸...
Lemon Curd


text:
2015年10月13日星期二
睇顏色食嘢!教你6種顏色食物保健法
睇顏色食嘢!教你6種顏色食物保健法 年紀愈大,就愈注意飲食.以前乜嘢垃圾都塞入口,而家食多塊薯片都要諗過度過.近排小編就最鍾意睇顏色揀嘢食,講緊嘅就係6種顏色食物保健法.所謂嘅6色,係指紅,黃,綠,紫,白同黑色,原來每種顏色都有佢哋各自嘅營養.想健康,就睇吓自己缺乏咩營養,食多啲嗰隻顏色食物喇! 顏色食物點樣分? 紅色食物抗感冒 紅色食物有增值抵抗力嘅效用,好似蘋果,番茄,士多啤梨,紅蘿蔔,紅棗同紅米等等,都可以增多细胞嘅活力,幫助身體擊退感冒病毒.自問係孱仔強嘅你,就記得要食多啲紅色嘅嘢食! 鍾意紅色,可以整埋士多啤梨香蕉Smoothie 黃色食物護胃强筋 如果你3日唔埋兩日就胃痛,食多啲黃色嘅嘢應該可以幫到你.例如黃豆,花生黃椒呢啲食物,都有好豐富嘅維他命A同D.維他命A有保護胃腸黏膜嘅功效,大大減少胃炎同胃潰瘍嘅出現.而維他命D呢,就出晒名可以強健筋骨,食多啲嘅話,老咗都唔怕有骨質疏鬆. 綠色食物清腸胃 幾乎大部分嘅菜同瓜都屬於綠色食物,例如菠菜,生菜,苦瓜,絲瓜,青椒甚至綠茶等等,都有好豐富嘅纖維,可以促進腸胃運作,幫助消化.另外綠色食物亦含有大量葉酸,除咗可以保護心臟,重有防止胎兒神經管畸形嘅功效,各位孕媽媽要食多啲喇! 下頁睇埋其餘3隻色 內容延讀: >食得濃味嘢多,教你整SALAD IN A JAR清腸胃 >近排dry到爆?即飲4款滋補潤肺湯水 紫色食物抗血管硬化 藍莓,矮瓜,紫葡萄同車厘子等等嘅紫色食物,都含有1種叫花青素啲成分.而呢種成分,就有強效抗血管硬化嘅作用,換句話講,即係可以減少心臟病發同腦中風出現嘅機會. 黑色食物補腎防脫髮 成日畀人笑腎虧?黑色食物幫到你!黑芝麻,黑木耳,紫菜同黑米呢啲深色嘅食物,喺中醫角度都好有藥用價值,除咗可以補腎之外,重可以防止慢性肝炎,貧血,最重要嘅係可以防脫髮.如果你已經有M字額嘅危機,就嗱嗱臨臨塞多啲黑色嘢入口. 白色食物鎮定情緒 常見嘅白色食物有椰菜花,冬瓜,竹筍同哈密瓜等等,有安定情緒嘅作用,閣下如果近排情緒波動得好緊要,又或是本身係高血壓患者,不妨食多少少白色嘅蔬果冷靜一下! 內容延讀: >食得濃味嘢多,教你整SALAD IN A JAR清腸胃 >近排dry到爆?即飲4款滋補潤肺湯水
訂閱: 發佈留言 (Atom)


text:
短短一年,包包真係大個左好多呀~
上年包包仲係一舊飯,今年佢明顯好enjoy呢個咁熱鬧嘅節日!
See 2014 Chinese New Year
艾利絲其實都無點準備過年,只係貼下揮春,執下屋,包下利是,因為其實主要準備99都負責晒lu....
年初一
包包習慣8時左右起床,佢飲完奶奶就幫佢換上賀年衫.mama買左對新鞋仔畀佢,佢超鍾意,仲自己幫自己著鞋,喺媽媽幫助下著左之後就好開心咁通屋行!
呢幾日好暖又有蚊,包包面仔畀蚊咬左幾粒呀!蚊呀蚊,點解你新年前先黎咬,攪到包包無咁靚仔啦!
等mamapapa派利是畀包包先!
但包豬係對利是無興趣囉~(^_^;)
爸媽祝你身體健康,精乖伶俐,快快樂樂!
到我同老公都換好衫,就落樓下同爺爺嫲嫲拜年啦~
而我呢個鄧家新抱,傳統上每年初一朝早都要敬茶畀6299架!
玩多一陣就祝包包返上樓nap,等佢一陣多啲精力同人地拜年!
訓醒嘅包包好精靈呀,叫佢請請,飛吻,錫錫都肯做!最攪笑係原本佢唔肯收利是,但我教佢利是可以收喺面包超人袋仔,佢就好落力咁收利是,差啲想收埋我同papa啲利是呢!
屋企年年買好多花,影返啲靚相先!
包豬又行行行
papa又錫錫
我地親人好多都住附近,拜年行過去就得!
包包去到人地屋企好開心!
偷糖成功幾開心!查實佢未食過糖架……
包包真係好鍾意琴,大少少一定畀佢學琴!
返到屋企又影下相
之後,每年傳統,都會叫隻獅黎舞下,62話咁先旺屋企.包包好叻,雖然好大聲但一啲都唔驚呀!
影完舞獅包包又要nap下叉下電
夜晚沖完涼換返個西式look先!
型唔型呢?
太多相,分兩篇寫……


text:
老公煮的晚餐:
7/09/2008
Back to normal
老公煮的晚餐:
7/06/2008
BB用品
今天去了一個舊同事的屋企,佢知我打算生BB,所以把一些二手的BB用品給我,真係好開心,因為可以省下好多錢,而且D用品仲好新,有high chair啦! BB車啦! 同一個BB坐廁.全部都係Combi嚟o架! 我之前見過都賣好貴o架,現在又可省下一大筆了.哈哈!
原本打算叫老公問朋友借架車去攞! 但老公話又要俾番油錢人,又要隧道費,又怕行錯路,所以老公話call的士仲化算啦! 最後由青衣返沙田都係100蚊,抵到爛啦!我哋搬晒d嘢返我呀媽度,橫掂第日BB都係喺阿媽度湊的.我呀媽同細佬都不知幾開心,即刻開嚟研究睇吓點玩法,識開唔識收,大家一齊研究咗好耐,都係唔識收,於是咪去飲茶囉! 張high chair又唔識套塊板上去,架BB車開到又收唔到,所以我們飲完茶去咗西田睇吓,細佬仲好熱切咁跟埋我同我阿媽去添,在西田學識點樣套塊板在high chair,但就始終攪唔掂架BB車,最後見到有家人有架類似嘅車,咪走埋去問吓個爸爸囉,我細佬仲立走開扮唔識我添,哈哈! 之後返到屋企真係覺得好傻,其實打電話問我個舊同事咪得囉,洗乜咁低能走去問人呢!
7/05/2008
廣華之旅
今朝一早起身食完早餐,便起行去廣華醫院香港中文大學中醫藥臨床研究服務中心睇醫生,其實我並沒有病,只係想喺要BB之前先調理吓身體,約咗10點,去到剛剛好,登記咗之後便去評估室,原來睇中醫都要先評估的,個姑娘問我有無藥物敏感同有無做過手術,當我講我舊年做過乳腺增生切除手術,個姑娘仲以為我嚟睇呢樣嘢,我話唔係,只係想喺要BB之前調理好身體啫! 佢仲叫我叫埋老公嚟睇添,又問我老公身體點? 我便同佢講我哋之做過body check,兩個都正常,之後個姑娘就話,不用緊張啦! 我睇你身體都好好,應該無問題的.評估完之後等了一個鐘先有得睇,不過無所謂啦! 等候區四周圍環境都好好,又無d又咳又傷風病人,所以等吓都ok.見到醫師,佢同佢個助手先問診,睇睇我的身體狀況,再把脈,之後開咗d藥給我,由於要到17號才覆診,而且又係第一次睇,所以醫師叫我將d藥分六日食,最後她有一句好正的總結,d藥係有助你”調經種子”嘅,嘩! 真係咁勁,咁我都要做多些運動減多d磅先得喇! 一定要有健康的身體先得.好彩公司個大project已經過咗最嚴峻嘅部分,相信都可以透吓氣好好調理吓身體.睇完之後便等攞藥,醫生問我自己煲還是要沖劑,當然係沖劑啦! 方便d嘛! 但估唔到要沖劑都要等成四十分鐘先攞到,原來喺藥房收到藥單後會先按分量執各種中藥顆粒,而唔係各種中藥顆粒已預先有唔同分量的包裝一執就得,藥房執好藥之後再要把所有中藥顆粒混合,密封包裝成六小包,病人回家沖泡便可,沖劑真係好方便,最啱我呢d無時間煲藥的人.
睇完醫生之後,便去了旺角間10蚊店,可能時間尚早,無乜人,行得好舒服,買了點日用品便向新世紀廣場進發,原本打算去麥記食嘢,但實在太多人,所以去行完大眾之後便回大埔,今日買了三本書,都係同懷孕有關的.
今晚晚餐食瑤柱瘦肉粥,咖哩炒烏冬,簡簡單單又一餐啦!
6/24/2008
6/12/2008
稯山
我都唔明為何要攪咁多野,其實我哋都唔鐘意食稯,我一早已經同我阿媽講話我唔想要,我都唔知點解佢係都要迫我,佢咁做同我老爺奶奶夾硬迫我要菜要魚餅有乜分別,我都叫咗佢唔好野我老爺奶奶,佢係唔聽,所以後尾佢打電話嚟我都發咗佢一陣脾氣,我都知佢咁做係為我好,但我都講咗叫佢乜都唔好攪o架啦! 都唔明點解係都唔聽,最慘係仲要麻煩我老公去攞,我口口聲聲話佢阿爸阿媽夾硬迫我要菜,誰不知我阿媽又一樣夾硬迫我哋要稯,我連自己阿媽都管唔掂,試問我怎可再話人呢! 唉! 都唔明成日話為我哋好,但係就為我哋添了麻煩,而我哋做後生嘅又唔可以出聲,夾喺中間真係好辛苦...好彩我老公睇得開,每次都係一笑至之,但我一遇到呢d情況就好頭痛,其實我早年都好有耐性好冷靜,都唔知點解近年個人越來越急燥同精神緊張,唉! 都唔知洗唔洗睇精神科! 第日如果有埋個小朋友,都唔知會唔會攪到精神分裂添呀! 真係諗起都煩.唉! 可能係自己諗得太多,但係又好難控制到自己唔諗喎! 我阿媽都話我太過自我中心,但我都無辦法o架!
6/05/2008
做節
晚飯其間都無乜嘢講,氣氛怪怪的,當然又有一噸菜要攞啦! 又要辛苦老公抬番屋企喇! 好彩佢醒,返屋企放低咗自己個袋先,如果唔係都幾"讑盡".食完飯,奶奶爭住找數,我當然唔想佢找啦! (佢無收入嘛!)但都無法,俾番佢又話唔洗,我個心當然唔舒服,因為好似欠佢人情咁(因為我唔返得佢度食,先要出街食),所以整晚以至今朝的心情都不大好,老公仲以為我係為公事而心煩,我都費事講咁多,講多都無謂.
我都知好多時係我自己諗多咗,我阿媽都話我太自我中心,但有時我自己都控制唔到,可能係我好少見到有好好嘅婆媳關係,一開始已經對我奶奶有偏見所致.但阿媽只有一個,佢永遠都係外人,我始終認為大家保持距離好d,所以我真係唔希望佢哋會騷擾到我日常嘅生活,更加唔想佢哋騷擾我阿媽.(雖然我阿媽唔介意,但我唔想佢哋咁熟囉!)我已經成日叫自己放鬆d,但原來真係好難o架!
6/02/2008
有機蔬菜
其實我真係好怕有這些蔬菜攞返嚟,因為首先就係過於大量,第二就係單一品種,我們已經飲/食了三個星期蕃茄湯或蕃茄的餸了,我們好多時都會俾鄰居,但人哋收得多都唔好意思,老公時又會攞番公司,但近來佢隻手整親,我真係唔想睇見佢攞得咁辛苦,好多時已經係佢返屋企食飯攞番嚟,我見佢攞到個身都側埋,真係替佢辛苦...我和老公都叫老爺奶奶一係種少d,一係攞去賣,佢哋又唔聽,有時真係唔知點好,叫佢哋不如去上吓漁農處d course,咁咪可以攞個牌去農壚賣囉! 又死話無時間(我都唔知佢哋忙乜,你推我我推你),既然係咁就應該種少d,講真現在d肥料都好貴(係老爺自己講o架),睇佢咁種法,根本同燒銀紙無分別,有時我們食唔晒都要掉咁d,何況係佢哋.現在奶奶成日四周圍攞去俾人,一來d 嘢重,二來現在天時暑熱,三來車費都要貼埋,縱使你唔理洗咗幾多錢都顧吓自己身體啦! 仲要人哋見到佢咁辛苦,好似我哋做仔做新抱嘅唔理佢咁...唉! 我都唔知點講...佢哋連我阿媽都唔放過,一攞去就一大堆,現在通常都得我阿媽一個人食飯,佢邊食得咁多呢! 而且要我奶奶攞出嚟我阿媽又唔好意思,咁唯有我阿媽自己入去攞囉,根住我老爺奶奶又請我阿媽飲茶食飯,攪到我阿媽鬼咁唔好意思,話到尾我老爺奶奶都無收入,我都唔明攪咁多嘢做乜,我一諗起呢d嘢,個頭就痛到爆! 我又唔想哦我老公,因為哦佢都無保於是,棧仲傷了夫妻感情,因為嗰個係佢阿爸阿媽,佢又可以點喎! 我都好明白嘅! 同佢講都無用.除了蔬菜之外,過咗兩日27/5仲要攞了兩大包順德魚餅來我家(之後29/5老公返去食飯又有勁多菜攞番嚟,你話死唔死),我估起碼有5斤,成60至70塊,好彩佢哋上嚟時見到我哋隔離個uncle,俾了一包佢,否則我們至少有100塊或以上,試問我們兩小口子點食得晒? 佢吔兩個竟然在順德帶了15斤返嚟囉! 係15斤呀! 點食呀! 帶咁多做乜呢? 我由今個星期開日始唯有日日食魚餅食到食晒為止囉! 我估縱使餐餐食,都起碼要食兩個多星期呢! 真係想死! 其實我真係好想同佢哋講叫佢哋唔好再攞嘢俾我哋同我阿媽,因為佢鐘意幾時嚟就幾時嚟,從來無諗過人哋已經一早買好晒餸,佢係咪我要掉咗佢嗰d或者係我自己嗰d先得?瓜菜同魚餅呢d嘢係唔耐放的,如果想放耐d又要做一輪工夫,唔係次次你攞嚟我都係放假o得閒處理架嘛!仲有呀! 我奶奶仲要成日喺我阿媽面前講我d嘢,又講到有多少關心我咁,實質上係我從來都唔洗佢哋理我d嘢(因為我就係唔想佢四圍唱俾人聽),我都唔明佢有乜咁多嘢同我阿媽講, 亦唔明佢做乜知我咁多嘢(好多時其實都係亂講),之後我又要同我阿媽解話,真係煩到嘔.唉! 今個星期又要同佢哋出街做節,又唔知要攞幾多噸菜回家了.真係人都癲!


text:
起身後, 係凡登食個早餐, 其實我不嬲都唔鍾意食酒店既早餐, 尤其係台灣, 寧願留肚食其他野, 仲要D時間通常都好鬼早, 但男友又覺得唔好蝕, 專登早起身都要食佢! 呢度個餐廳勁細, 野食又少, 仲要冇台灣地道野食, 連香腸都係普通個d而唔係台灣腸, 我食左少少就冇食了! 返房執埋行李就checkout, 搭捷運去我地第二間酒店-莎多堡!
幾年冇黎, 原來捷運多左咁多個站, 美麗華附近已經有一個站, 方便好多呢, 我地黎到後就去搵莎多堡, 拖住一堆行李都幾唔方便, 行大約10分鐘就到, 因為未夠鐘checkin, 我地只係放低行李, 之後就搭捷運去台北車站了! 搭公車去金山, 本來唔駛黎台北車站, 因為佢都幾多中途站, 但係驚假期會多人冇位, 又驚搵唔到個站係邊, 最後都係去返總站上車穩陣! 由台北車站出發, 去到金山係大約一個鐘, 中間真係有幾十個站, 到金山司機會叫一叫d人, 因為太多旅客同埋d人會瞓晒覺!
今日落雨呀, 好彩唔算好大, 不過搞到我地要帶遮, 黎到後第一時間搵食, 呢度唔算多餐廳, 正當諗梗食邊間時, 有陣香味傳黎, 就吸引左我地入去! 黎左幾日終於食到蠔仔煎, 唔怪得有陣香味啦, 原來佢地大量整梗蚵仔煎pack盒, 準備送出去, 除左蠔仔煎, 我地仲叫左個蜆湯同魷魚羹麵, 樣樣都好好食, 証明我地冇揀錯! 食飽飽又要行, 我今次揀左舊金山總督溫泉, 因為平靚正, 仲諗住豪一豪揀最貴既私家房, 琴日打過黎book佢又話冇得book, 直接黎就可以, 點知黎到話要等囉, 最貴個隻要等好耐, 我地唯有揀另一間, 等左15分鐘就有了, 估唔到平既都好好, 一黎到我地就好興奮, 我仲周圍咁影相既時候, 男友已經急不及待較水浸了, 難得黎呢度我地梗係影下相, 好似好性感咁, 但係我地一點都冇露架, 哈哈~
浸完我地搭公車去淡水, 搭去淡水好似仲耐d咁, 不過架車越坐越多人, 開始嘈! 一去到淡水又邊行邊食喇, 今日仲要買d手信返去添! 呢度好多街邊檔, 男友好似唔多鍾意, 但係我就十分愛, 哈哈, 行下食下咁, 之後去埋漁人碼頭行埋情人橋, 我地今日玩足一日真係好攰, 之後就搭捷運去士林夜市, 本來諗住呢度再食, 不過係淡水食到好飽, 所以我地真係到此一遊就算, 之後就搭shuttle bus去美麗華!
去左地庫間supermarket買野飲, 估唔到會撞到朋友, 哈哈, 我第一次去旅行撞到朋友咋, 個感覺好搞笑! 買完野呢度都要閂門, 我地就返莎多堡了! 估唔到酒店已經幫我地送左d行李上房, service幾好喎!
今晚住既係最貴既南瓜車, 剩係條走廊都嚇襯我地, 真係俾車行唔係俾人行, 一層得幾間房, 去到個門口仲驚, 大到嚇死人, 可以放兩部車, 入到去我地仲自己落閘, 唔覺得呢度似酒店! 一開門仲驚呀, 間房大到離晒譜架, 我男友俾南瓜車隻馬嚇襯! 我仲係門口不停影相, 男友就衝左入去睇裡面, 間房真係好靚, 個廁所痴線架, 一個大按摩浴缸, 一間蒸氣房, 仲有個花灑按摩床, 去完廁所行去洗手盆洗手都要行十幾步! 除此之外, 仲有個零食櫃, 裡面既野係任飲任食, 有兩個杯麵添, 早知我地唔駛去買定野飲返黎!
第四日行程完結, 總括今日男友好滿意, 佢好鍾意間溫泉, 仲有金山間餐廳, 同埋呢間南瓜車, 不枉我咁努力做功課啦!!


text:
edited
-
我係戈個男仔同佢前女友復合之前已經中意左佢 佢未復合之前,我一直以為我同佢係有可能 人人都傳我地行緊 點知 佢同佢ex復合左... 當時我冇喊 我冇激動 只係同自己講 算啦 但一直心底裏都係中意佢 之後一直保持朋友關係 佢剩係中意玩我,呢點足以令我開心,因為就算做唔到情侶,做到佢嘅好朋友已經好滿足 而佢亦都知道我中意佢 一直用離威脅我 但我明知佢咁賤 都係放唔低佢 我朋友A係我best friend 佢為左同個男仔拉近關係 話左比佢知我而家仲中意緊佢 仲講我D袐密比佢知 明明以前A同佢一D都唔熟 但突然變得好close 有一日 A係我面前話佢中意個男仔. 我心諗: 佢有女朋友架!!!我係放唔低佢啫..但你明知我對佢仲有野,但你仲要係我面前講?!?! 個男仔知道我jealous A, 同我絕交, A就順理成章取代左我 我心入面好不值. 點解我會輸比佢? 之後A就姣婆上身 係咁同我D男性朋友玩埋 成功取代我. A有一次喊住口同我道歉 話咩咁應該中意我中意嘅人 又話咩唔應該爆我D野比佢知..bullshit!過兩日個男仔理返佢就好似磁石咁痴埋佢 今年7月 戈個男仔突然whatsapp我 我因為唔想再受傷 我忍痛唔回覆佢 點知佢搵左A 一齊去玩 加埋兩個男仔(其中一個暗戀我) 我知道自己自私, 唔抵得自己輸比一個性格唔好 樣唔靚ge A 但我一個曾經咁好ge朋友 搞到咁ge田地.....
-
edited08/10/2016Wednesday,August 10, 2016, 01:57 am我係戈個男仔同佢前女友復合之前已經中意左佢 佢未復合之前,我一直以為我同佢係有可能 人人都傳我地行緊 點知 佢同佢ex復合左... 當時我冇喊 我冇激動 只係同自己講 算啦 但一直心底裏都係中意佢 之後一直保持朋友關係 佢剩係中意玩我,呢點足以令我開心,因為就算做唔到情侶,做到佢嘅好朋友已經好滿足 而佢亦都知道我中意佢 一直用離威脅我 但我明知佢咁殘 都係放唔低佢 我朋友A係我best friend 佢為左同個男仔拉近關係 話左比佢知我而家仲中意緊佢 仲講我D袐密比佢知 明明以前A同佢一D都唔熟 但突然變得好close 有一日 A係我面前話佢中意個男仔. 我心諗: 佢有女朋友架!!!我係放唔低佢啫..但你明知我對佢仲有野,但你仲要係我面前講?!?! 個男仔知道我jealous A, 同我絕交, A就順理成章取代左我 我心入面好不值. 點解我會輸比佢? 之後A就姣婆上身 係咁同我D男性朋友玩埋 成功取代我. A有一次喊住口同我道歉 話咩咁應該中意我中意嘅人 又話咩唔應該爆我D野比佢知..bullshit!過兩日個男仔理返佢就好似磁石咁痴埋佢 今年7月 戈個男仔突然whatsapp我 我因為唔想再受傷 我忍痛唔回覆佢 點知佢搵左A 一齊去玩 加埋兩個男仔(其中一個暗戀我) 我知道自己自私, 唔抵得自己輸比一個性格唔好 樣唔靚ge A 但我一個曾經咁好ge朋友 搞到咁ge田地.....
-
edited08/10/2016Wednesday,August 10, 2016, 01:46 am我係戈個男仔同佢前女友復合之前已經中意左佢 佢未復合之前,我一直以為我同佢係有可能 人人都傳我地行緊 點知 佢同佢ex復合左... 當時我冇喊 我冇激動 只係同自己講 算啦 但一直心底裏都係中意佢 之後一直保持朋友關係 佢剩係中意玩我,呢點足以令我開心,因為就算做唔到情侶,做到佢嘅好朋友已經好滿足 而佢亦都知道我中意佢 一直用離威脅我 我朋友A係我best friend 佢為左同個男仔拉近關係 話左比佢知我而家仲中意緊佢 仲講我D袐密比佢知 明明以前A同佢一D都唔熟 但突然變得好close 有一日 A係我面前話佢中意個男仔. 我心諗: 佢有女朋友架!!!我係放唔低佢啫..但你明知我對佢仲有野,但你仲要係我面前講?!?! 個男仔知道我jealous A, 同我絕交, A就順理成章取代左我 我心入面好不值. 點解我會輸比佢? 之後A就姣婆上身 係咁同我D男性朋友玩埋 成功取代我. 今年7月 戈個男仔突然whatsapp我 我因為唔想再受傷 我忍痛唔回覆佢 點知佢搵左A 一齊去玩 加埋兩個男仔(其中一個暗戀我) 我知道自己自私, 唔抵得自己輸比一個性格唔好 樣唔靚ge A 但我一個曾經咁好ge朋友 搞到咁ge田地......


text:
六月十二日 都有d雨呀
二十一個月至二十二個月閒記
生日快樂呀 聰少!!!
識左你咁多年 第一次同你慶祝咋
因為你年年都同yee ee二人世界嘛
今年係你地結婚前一個生日 tima titi同婆婆都會陪你呢
最衰tiba出左trip 公公要返工 如果唔係仲開心呢
去海洋公園前一日 仲落緊好大雨
雖然落好大雨 但都冇諗過改期 因為真係好想同聰少去慶祝呀!
好彩 去到正日 淨係落一陣雨咋 其餘時間都陰陰天
唔會曬住 仲好少人tim 所以我地都玩得特別開心
加上我地有惠康嘅七折coupon 抵上加抵呀
tiba唔喺度嘅關係 TIMA自己抱住titi去金鐘呀
tima一早帶定阿ti嘅維他奶 等佢唔好扭計計
會合佢地之後 我地去左大家樂食早餐
之後就坐巴士去海洋公園lu 十一點鐘直入大樹灣入口 呀
第一時間去百鳥居 好大雨呀 d雀仔都飛唔起呀 一隻隻企晒喺度
阿ti好開心呀 喺咁指住d雀仔 好好奇...喺度偷笑 .....
百鳥居
離開百鳥居 我地去左海獅館 風景塔 海洋館 水母館...
仲有時間去玩機動遊戲同攤位遊戲 贏左幾隻公仔tim
之後我地就坐吊車去對面正門嗰邊搵熊貓喇
登山電梯
滑浪飛船
海獅館
風景塔
扭旦區
海洋館
lunch食老麥 阿ti最愛
中獎!!!
去水母館喇!!!
坐吊車 阿ti超興奮呀!!!
我地去左兒童王國 新嘅亞洲動物館 仲有金魚館
兒童王國
當中見到新寵bb熊貓 好得意呀 成隻狸貓咁
提一提各位 亞洲動物館好凍架 要帶多件外套比小朋友
行完金魚館 真係攰到屎呀 所以都係返屋企lu
晚餐叫外賣同聰少慶祝 有kfc同飯飯呀
祝聰少年年健康 月月開心 日日旺財
見大家咁開心 攰都好值得啦 yeah!


text:
2014年8月24日 星期日
Day 4 (Part 2) 終於去到札幌
還完車年輕NISSAN職員妹妹送我地去機場, 今次CHECK-IN 地勤無講野喎, 雖然我都有點疑惑係唔係飛到, 但見外面顯示機場風速只係8M/S, 老公話應該SAFE
我走左利尻應該會好天LU
典型香港人, 充電器電話加 PocketWIFI
老公問我影MUD.... 我話你睇下.... STAFF呀.... STAFF做緊野.... 飛機黎緊呀^^
遠遠見到飛機降落, 感動落淚
相信機場內好多人都等待呢一刻
有一點估唔到係呢班機居然唔FULL, 積左兩日既乘客都坐唔滿一班機, 唔怪知前一日要欠航
行路上飛機, 好大風呀
最愛影機外, 似乎幾好天喎
又去到已經被我BLACKLIST既新千歲空港(遲D再解釋點解要BLACKLIST), 我地無寄倉行李, 好快就坐上JR, 原本我地想買指定席但FULL左, 唯有坐自由席, 好滿, 要分開坐, 車廂混雜, 大行李唔知放邊, 好彩我地只有細喼, 36分鐘就到札幌
係札幌站第一件事係買第二日札幌去機場既指定席車票
妹妹叫我地返酒店check-in左先
我地有SUICA卡, 坐地鐵好方便, 200YEN一程有點貴
今次我跟呀妹住中島公園, 訂唔到Best Western就住斜對面間Vessel Inn, 認真平... 8800YEN一晚
唔記得交代, 之前一晚我叫利尻間旅館幫我打電話去Vessel Inn取消, 所以無罰到錢, 日本既酒店遇上天氣唔好一般都可以免費取消呀
妹妹係佢間房影我間酒店
自從發現日本寄行李好平之後, 每次都忍唔住要用呢個服務
VESSEL INN非常新同舒服, 有16平方米, 地鐵中島公園駅徒步一分, 職員仲識講國語
走去對面馬路揾妹妹一家
一入到房已經見到兩個小妹妹好開心咁跳床
Best Western房間最少有33平方米, 可是勁多外地團囉, 東瀛遊縱橫遊仲有台灣團大陸團... 兩個字: 混雜
我地六個人(四大兩小)擠在一架WISH裡, 無問題
老公扮晒勁咁教妹夫去札幌駅大丸
隨便入一間食串燒, 有英文MENU
點既每一道菜都好好吃
串燒美味, 點多一碟
燒雞要整20分鐘, 唔知薯仔係唔係南爵薯, 食落不同凡享
蟹粥唔錯
不過最精彩係蟹斧飯
一家人食飽飽又滿足都係講緊7千幾YEN, 港紙578咋, 抵到爛
食完飯去大丸個超市行, 妹夫本來想買野食, 但好食個D排晒隊, 結果我地係LeTao買左兩件cake當宵夜
送左佢地一家返酒店, 我同老公去左薄野行街, 見到Jun Jun啊!
老公忍唔住要食關東煮
Day 4 (Part 1) 利尻深度遊
安睡了一晚, 望出窗外, 天氣好似比之前更差
第二次租平d既日產, 5500yen一日, 係利尻預訂租車好似幾複雜, 一般網上未必租到 <--- 其實只係一直無諗過租車, 點解我地可以walk-in呢, 因為渡輪停航左兩日, 好多租車預訂都取消, 變左我地一入去就租到車
一分錢一分貨, 架車好舊下, 行左8萬幾公里, 呢度租車有個特點, 係唔洗入油嫁, 因為島太細, 行一圈都係幾十公里
是日決定深度遊, 平時唔入既博物館都要入去, 唔係點hea到3個鐘, 好彩入場費只係200yen
第一個去利尻島鄉土資料館
我地研究左好耐呢隻海獅係咪標本
島民都係以捕魚為主
呢d咁似撈泥揪
模型都好值得欣賞
在我黎講, 最有興趣係關於樺太犬既介紹, 原來南極大陸真係做足資料搜集, 唔記得影, 有出征南極既狗狗名單, 真係有力奇嫁....... 同埋利尻島派出5隻狗, 對南極考察非常有貢獻
諗起都心酸, 狗狗為左人類牺牲, 但人類只係顧自己而放棄佢地
海膽係咁樣吸上黎, mud唔係由海女潛入去捉嫁咩?? 呢排睇"海
女"又上脳了
昆布就係咁樣撈出黎, 如果唔係打風, 應該可以睇漁民撈昆布
資料館仲有個花園, 介紹利尻特有既植物, 有少少陽光呢
不過車開左一陣又狂風暴雨, 呢一刻唔知可唔可以飛返札幌
重臨龜一食堂, 職員都認得我地, 仲同我地講"昨天多謝了"
其實留島都唔係咁差呀!!
今次唔食海膽, 食燒物
係度買昆布仲有雪糕COUPON送
咖哩飯うまいい
利尻龜一非常有名, 係Trip Advisor推介
NHK都有介紹
醫完肚參觀第二間博物館利尻町立博物館
呢度多一隻海獅喎
仲有兔仔標本
利尻周圍都貼上呢套電影既宣傳海報, 外景場地利尻島, 不過利尻唔似有戲院喎
道北魚類標本, D人成日話日本核爆後出左好多怪魚, 其實會唔會係呢D怪魚一向都有呢?? 呢度有D魚超古怪啊
門口漁船既大型模型
沿路經過前一日去過既地方, 橫風橫雨絕對唔敢落車, D浪大到呢......
以為去左Surfers Paradise, 好擔心要繼續滯留, 已經打定輸數
老公點名要去沓形岬
我都好想企上去影相, 可惜風太大, 恐怕會被吹走
呢度有足湯但關了
8月12日往稚內礼文既渡輪全部欠航, 唔通坐飛機先走到??
最後行藥店, 都幾大喎, 仲有翔哥哥代言既ESSENTIAL洗髮水, DM任攞
訂閱: 文章 (Atom)


text:
上次答應大家等我試驗完一支我係香港買番嚟嘅溶黑頭精華液之後, 會出blog同大家分享. 經過一個月試用後可以同大家講講喇!
點解我會買呢支溶黑頭精華液嚟試, 好大原因係因為係youtube睇過袁小姐介紹, 本來我想試埋個支B3補水精華, 但斷貨冇緣買到.Anyway, 講番呢支溶黑頭精華液先, 佢個英文全名係Synergie Skin Exfoliating Serum, 澳洲品牌, 係美國呢邊買唔到.
佢嘅成分有水, 甘油, 乳酸, 水楊酸, 蘋果酸, 杜鵑酸, NaPCA, Rosewater, 蘆薈, 葡萄籽精華.其中主要嘅水楊酸, 蘋果酸, 杜鵑酸能夠去除多餘角質,保持毛孔疏通,溶化黑頭, 收細毛孔, 而杜鵑酸更可美白和祛暗瘡印添!
頭一個星期我係隔晚用, 只係搽係鼻頭, 鼻旁兩側面頰及下唇下面凹落去嗰個位.另外我左面豬位有三粒小小嘅粒粒, 都唔知係油脂粒定粉刺白頭, 呢三粒可惡嘅粒粒, 係今年七月尾時去上course, 聽一個有廿幾年經驗既外國美容師, 教我點用佢哋啲防晒產品搞出嚟嘅, 外國人嘅皮膚同我哋東方人嘅真係唔同, 佢哋係好乾, 要好潤, 佢教我嘅方法要搽三隻產品來防曬, 太油啦, 搽咗兩三日就出事喇!
我見係正塊面豬度, 點敢去亂按亂唧呀! 唯有靜觀其變, 點知等咗兩個月都原封不動, 我好驚呢幾粒嘢從此定居係我塊面.所以係香港返嚟之後, 試呢隻溶黑頭精華液時, 我搽埋呢三粒嘢, 搽完頭一個星期, 佢哋真係有縮細咗嘅反應, 所以之後三個星期, 我好乖, 每晚都搽, 希望將呢三粒嘢除之而後快.
好失望, 佢哋只係縮細咗少少又變硬咗少少, 但冇消失囉!
我巳經開始無耐性, 開始嚐試去唧走佢, 咁當然失敗啦! 試咗幾次都唔成功, 仲搞到紅晒, 咁點算喎?
最後要多謝教主千里寄嚟嘅寶貝~~~抗氧酵精!
遲D再開另一個blog話過大家知我個三粒嘢變成點.
講咗一大堆嘢, 咁即係呢隻溶黑頭精華液掂唔掂, 有冇效, 好唔好用呢?
真心嗰句係幾好嘅, 只係我嗰三粒嘢太頑强啫! 但我搽嘅其他位置, 鼻頭及鼻嘅兩側面頰, 毛孔係明顯收細咗, 滑咗, 無乜黑頭粉刺再出現, 下唇凹落去嗰個位平時會摸到少少粒粒兼嚡嚡哋, 依家係滑滑嘅.仲有就係我試過有位置想出暗瘡, 即搽呢隻溶黑頭精華液, 第二日粒瘡消失咗冇爆出嚟! 但美白及祛暗瘡印嘅效果就唔多覺喇!
如果真係成日有黑頭粉刺及毛孔較大煩惱嘅姊妹, 不妨一試, ok work架.但平日都冇乜呢啲問題嘅姊妹就冇需浪費銀両, 勤力啲每星期做吓磨沙去角質, 定期做吓deep cleansing mask, keep住毛孔暢通仲好啲.
總之都係嗰句, 呢個世界係冇醜嘅女人, 只有懶嘅女人, 想靚係要付出時間及心機, 絕對冇不勞而獲嘅!
實在見過太多想變靚但又懶得打理自己嘅女人, 仲要話啲護膚品冇效唔work. 大小姐呀! 你鍾意嘅就用吓, 唔鍾意嘅幾日都唔用, 懶起上嚟連面都唔洗, 點靚呀! 要一夜傳奇都要出少少心機架! 齋講唔做, 神仙都冇符啦!
揀護膚品同揀男人一樣, 一定要揾到啱為止, 唔啱嘅, 勉强無幸福, 只有分手囉!


text:
今日包咗全日車去九份同十分.一早起身先將腰果仔放低比公公婆婆睇住,之後落酒店餐廳食早餐,仲攞定條蕉同蛋比腰果仔食.酒店早餐比待想像中多款式,質素都OK.食飽飽9:30am準時上車出發去九份,經過一個鐘車程就到喇.由於今日星期五,加上我地早嚟,所以未係好多人,我地仲可以慢慢行,慢慢睇.
落車後先被一間賣陶笛嘅舖頭吸引,最後買咗枝貓頭鷹陶笛,老板仲送埋樂譜比我地.雖然唔識吹,但D陶笛真係好靚,買嚟當擺設都好.之後見到九份黃媽媽天然蒟蒻專賣店.之前上網見有幾個唔同blogger推介話好食,就買嚟做手信,結果一買24包!!!!唔好睇一包細細包,原來買兩打有成4大袋,仲好鬼重,所以我地先寄存喺舖頭,走時先攞,仲要請包車司機車我地返酒店擺低先再返轉頭去饒河街夜市.
買完嘢就去食芋圓,要去,當然去出名老字號又有靚景嘅阿柑姨芋圓 啦!佢一碗份量都好大,兩﹑三個人share就夠喇,留返個肚食第二D嘢嘛!食完就周圍行下,之後我地就去拎蒟蒻,其他人就去食牛肉麵.途中經過阿珠雪在燒 又買嚟試下,其實係花生捲冰淇琳,幾好味,仲要老闆娘好好人地整份新嘅雪在燒同我地一齊影相!
去完九份就出發去十分.原本諗住時間充裕可以去完瀑有再放天燈,點知瀑布行鬼死咁遠,來回加埋睇完已經1.5小時,仲要行到身水身汗,之後去返十分老街買吓嘢食已經5點幾,又好多人放天燈,所以放棄咗.
返酒店放低手信後再上車去饒河街夜市.我地已經6點零去到,但街頭檔胡椒餅已經排緊隊,排隊黨排咗成3﹑4個字之後,拎住十個熱辣辣胡椒餅出嚟.其實我本身唔好胡椒餅,不過呢度名物無理由唔試,又大﹑又熱﹑又好味嘅胡椒餅,都要花成十分鐘先KO完佢.之後轉攻排骨湯﹑牛柳粒等等各式美食.不過因為人多同又帶住腰果仔,所以都無機會逐樣試同行太耐,所以之後返到西門町再買宵夜返酒店食喇!


text:
2015年3月19日 星期四
北海道名古屋之旅~Day 10 札幌>名古屋 part1
喺北海道嘅最後一個上午,我哋喺酒店食完早餐就拿拿聲check out坐JR去新千歲機場,呢架車係可以唔預先買飛,但我哋帶住燒腩仔又拖住兩大件行李,米高怕太多人上唔到車,都係寧願畀多少少錢買預定席,至少確保有位坐唔會太辛苦先啦﹗唔...真係要走啦...都唔知下次再來北海道會係何年何月何日lu...
我哋其實係下午機先走,咁早來機場係有目的嘅,之唔係搵艾菲細個時嘅偶像叮噹囉﹗上次來北海道已經好想來探佢,但上次我哋無走回頭路所以無時間,今次點都要米高預半日畀艾菲同燒腩仔來Doraemon Wakuwaku Sky Park玩.
去到機場搵locker放低行李就即刻畀錢入去玩啦,一入場即刻見到大雄間房,唔...真係好令人懷念嘅場景呀,只可惜間房係圍住咗唔可以行入去參觀(不過畀遊客入去參觀又確係好危險嘅...).
展館入面其實唔係好大同特別多嘢玩,頭一部分係D影相嘅場景位,例如大雄佢哋最鐘意流連嘅公園仔,同成班人帶住竹蜻蜓飛咗上天咁,仲有超大隻嘅叮噹同你揮手,鐘意叮噹嘅fans就一定會好開心(即係艾菲)﹗
之後就係比較互動嘅3D影相區,可惜燒腩仔唔太識玩,全程只係不停走來走去,唯一係叫佢跟叮噹坐喺時光機到好少少,其他都全部配合唔到囉... >.<
全個館玩得最開心就係呢個位,逐個隨意門去試吓開唔開到,開極都唔覺厭,而佢開緊個門係會有沖緊涼嘅靜兒喺入面.
臨走會有隻真人扮嘅叮噹喺門口等你同佢影相,但原來每個group只可以影一次,艾菲諗住反正無人排隊,想幫燒腩仔同叮噹影多張合照都畀工作人員阻止.
出口對面係間賣叮噹精品嘅鋪頭,身為過氣叮噹迷嘅艾菲當然又去shop餐飽啦,好多產品都好靚好吸引,不過艾菲都算好克制好理智啦,諗起好多嘢都係好睇唔好用就無買,最後只係買咗個叮噹矽膠蛋糕模畀自己同叮噹餐盤畀燒腩仔,全部made in Japan可以放心用.
shop完就去隔離叮噹cafe開餐,專登揀返個tatami位諗住畀燒腩仔扮吓日本仔,點知佢嘈生晒同坐唔定嘅反應已經充分反映佢係一個港孩,眼見隔離枱D日本小朋友食飯時真係好乖好定兼自己食得好乾淨㗎,到底有咩訓練秘訣㗎呢?
D嘢食全部有叮噹人物嘅樣,我哋叫咗杯叮噹Latte,叮當餡餅,技安肉醬焗飯同叮當Pizza,以為會係好睇唔好食啦,點知都唔係太差喎,Good!
食飽見仲有時間,就畀燒腩仔去埋叮噹遊樂場(免費)玩多陣,呢個小朋友只係無限loop條豆沙包滑梯,叫咗好耐先叫到佢去試玩其他嘢.
由於新千歲機場有好多內陸機平日都超級旺,入面除咗叮噹之外仲有好多嘢睇同買㗎,包括比卡超專賣店,北海道新鮮農產品,上篇推介過嘅必食Letao蛋糕等,其中呢個Royce Chocolate World,就有晒Royce嘅發展史,又有透明玻璃見到師傅點樣整朱古力,啱晒朱古力迷.
但對於向來都唔好朱古力嘅艾菲一家來講,呢兩間Calbee鋪對艾菲呢個卡樂B迷來講就更吸引,有好多卡樂B精品都好Kawaii,可惜艾菲搵唔到朋友推介嘅薯片蓋,所以只係掃咗堆薯片薯條咋﹗
而兩間Calbee鋪嘅分別,就只在於樓上間鋪比較靜可以安心慢慢掃貨,樓下間鋪近出入境大堂比較多人同逼,不過就有熱辣辣嘅即製薯條買囉﹗
燒腩仔遊日本@2014:
Day 1 HK>札幌
Day 2 札幌>帶廣 part 1
Day 2 札幌>帶廣 part 2
Day 3 阿寒湖>知床 part 1
Day 3 阿寒湖>知床 part 2
Day 4 知床>網走 part 1
Day 4 知床>網走 part 2
Day 5 網走>美瑛>富良野 part 1
Day 5 網走>美瑛>富良野 part 2
Day 6 富良野>蘆別>麓鄉>札幌 part 1
Day 6 富良野>蘆別>麓鄉>札幌 part 2
Day 6 富良野>蘆別>麓鄉>札幌 part 3
Day 7 札幌
Day 8 札幌
Day 9 札幌
訂閱: 張貼留言 (Atom)